text:
መንበሪ-ገዛ
ናብ ሺንስካተበርይ ኮምዩን ክትግዕዝ ምስ እትደሊ ክትውከሶም ዘሎካ ብዙሓት ኣካረይቲ ኣባይቲ ኣለዉ። ኣብቲ ሺንስካተበርይ ኮምዩን ወብሳይት
ዝርዝር ናይቶም ኣብቲ ኮምዩን ዚርከቡ ኣካረይቲ ክትረክብ ትኽእል።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብ ሺንስካተበርይ ኮምዩን ብዘይካ ሽወደን እዘን ዚስዕባ ቋንቋታት ይዝረባ፤ ዓረብ፡ ትግርኛ፡ ሶማሊን ፊንላንድን።
ማሕበራትን ምትእኻባትን
ኣብ ሺንስካተበርይ ኮምዩን ኣማኢት ምዝጉባት ማሕበራት ኣለዋ። ኣብኡ ሃብታም ማሕበራዊ ህይወት ኣሎ። ኩሎም ወጻእተኛታት ንስፖርትን ግዳማዊ ህይወትን ባህልን ብዚምልከት ግሩም መሕለፍ ግዜ ኣለዎም፡ ከምኡውን ንመጽናዕቲ ጉጅለ ብዚምልከት። ኣብቲ
ናይቲ ኮምዩን ደብተር ማሕበራት ኩለን እተን ንጡፋት ማሕበራት ክትረኽበን ትኽእል።
ኣብቲ ከባቢ ብቐረባ እንታይ ይርከብ
ኣብ ከተማ ሺንስካተበርይ፡ ቤትንባብ፡ ኣደራሽ ባህሊ፡ ፋርማሲ፡ ግሮሰሪ፡ ናይ ስፖርት ድኳን፡ ናይ ዕምባባ ድኳን፡ ናይ መስተ ሞኖፖል፡ ኣብያተመግብን ካፈታትን ኣሎ። ኣብ ሪዳርሂታን ግሮሰሪ፡ ቤትመግብን ካፈን ኣሎ።
ኣገልጎት ክንክን ወይ ሕብሐባ ቆልዑ
ሺንስካተበርይ ግሩም ናይ ህጻናት ኣብያተትምህርቲ ኣሎዋ። ዕጉባት ወለዲ፡ ንህጻናትን በጽሕታትን ዝዓለመ ግሩም ናይ ስራሕ ሃዋህው ኣሎ። ከምኡውን ካብቲ ናይ ቤትትምህርቲ ህጻናት ለስንፕላን ውጽእ ዝበለ ምህሮ ነቲ ንጥፈት ብሉጽ ይገብሮ።
ኣብቲ ኮምዩን
ሓሙሽተ ኣብያተትምህርቲ ህጻናት ኣሎዋ። ክልተ ኣብ ከተማ ሺንስካተበርይ፡ ሓንቲ ኣብ ሪዳርሂታን፡ ሓንቲ ኣብ ፈርና፡ ሓንቲ ድማ ኣብ ደቡባዊ ክፋልቲ ኮምዩን - ኒሃምናር።
ናይ ስድራቤት ማእከል ስታከን ንወለድን ነቶም 0-6 ዝዕድመኦም ህጻናትን መራኸቢ ቦታ እዩ። ስታከን ነቶም ነኣሽቱ ደቂ ዘለዎም ወለዲ ክፋል ናይቲ መዓልታዊ ናብራ እዩ። ኣብኡ ብቐሊሉ ሓበሬታን ምኽርን ደገፍን ይርከብ። ኣብ ስታከን፡ ኣብ ሓደ ገዛ፡ እተፈላለያ ናይ ሞያ ዓይነታት ይተሓባበራ።
ናይ መባእታን ካልኣይን ደረጃን ኣብያተ-ትምህርቲ
Klockarbergsskolan (F-9)ናብ ቀላይ ታሕታይ ቨተርን ዚጥምት ኮይኑ ኣብ ማእከል ሺንስካተበርይ ይርከብ። ኣብቲ ከባቢ ቤትትምህርቲ ናይ ዕረፍቲ ገዛ፡ ናይ ስፖርት ኣደራሽን ቤትንባብን ኣሎ።
Kulturskolan Korpen ንኹሉ ዕድመኡ 20 ዓመት ዝኾነ፡ ዘይክፈሎ ባህላዊ ትምህርቲ ይህብ።
ዕድላት ትምህርቲ
ኣብ ሺንስካተበርይ ኮምዩን እቲ Norra Västmanlands Utbildningsförbund (NVU) እዩ ነቲ ናይ ካልኣይ ደረጃ ቤትትምህርቲ፡ ነቲ ኮሙናዊ ናይ ዓበይቲ ትምህርትን ነቲ ብርሑቕ ዚከናወን ናይ ኮለጅ ትምህርትን ዘመሓድሮ።
NVU ንበይኑ ወይ ምስ ካልኦት ብምትሕብባር ኩሉ ዓይነት ትምህርትን መምርሕን ይህብ። ምስተን ናይ ቀረባ ኮምዩናትን ናይቲ ኮምዩን ማሕበራትን ከኣ ኣብ ውሽጥን ወጻእን ናይቲ ወረዳ ምዕቡል ምትሕብባር ኣሎዎ።
ኣገልጎት ጥዕና
ኣብቲ ከተማ፡ ማእከል ጥዕና፡ ናይ ኣካላት ሕማም ክሊኒክ፡ ናይ መሕረሲ መቐበሊ፡ ናይ ህጻናት ማእከል ጥዕና፡ ናይ ኣደታት ማእከል ጥዕና ከምኡውን ናይ ስኒ ሕክምና ኣሎ። እቲ ዝቐረበ ሆስፒታል ኣብ ፈየርስታ ይርከብ። ኣብ ቮስተሮስውን ሆስፒታል ኣሎ።
ናይ ቋንቋ ድግፍ-ተርጓሚ ምርካብ
ኣድላዪ ምስ ዚኸውን ናይ ትርጉም ኣገልግሎት ኣሎ።
ኣገልግሎት መጎዓዝያ
ሺንስካተበርይ ኮምዩናብ ማእከል ሽወደን ይርከብ። ኣብ ናይ 180 ኪ/መ ራድዩስ ኣስታት 4 ሚልዮን ህዝቢ ይቕመጥ። እቲ ዝቐረበ ሆስፒታል ኣብ ቨስተሮስ ይርከብ።
Västmanlands lokaltrafikንኹሉ መስመራት ኣውቶቡሳት ይቆጻጸር። ሺንስካተበርይ ናይ ባቡር መነሃርያ ኣሎዎ።
ናይ በርይስላገን ባቡር ነቲ ኣብ መንጎ የቭለን ሃልስበርይን ዘሎ መስመር ባቡር የገልግሎ።
ስራሕን ትካላት ናይ ምምስራት ተኽእሎታትን
ገለ ካብተን ዓበይቲ ወሃብቲ ስራሕ ንምጥቃስ፤ Systemair, ናይ ሺንስካተበርይ ኮምዩን፡ Setragroup ከምኡውንSkogsmästarskolan (SLU).


c: text/html

text:
ውፅኢት ፕረዝደንታዊ ምርጫ ኬንያ ፅባሕ ዓርቢ ወግዓዊ ክኸውን ትፅቢት ይግበር።ኮሚሽን ምርጫ ነቲ ዛጊት ብኤሌክትሮኒክ ዝቐረበ ውፅኢት ዘረጋግፅ ካብ ኩሎም ናይ መድመፂ ኖቕጣታት ዝተፈረሙ ወግዓዊ ቅጥዕታት ይፅበ ከምዘሎ ገሊፁ’ሎ።ተቓዋሚ ፓርቲ ግን ራይላ ኦዲንጋ ሓቀኛ ተዓዋታይ እዩ ኢሉ’ሎ።
ኬንያዊያን ውፅኢት ብቕድሚ ትማሊ ሰሉስ ናይ ዝተኻየደ ፕረዝዳንታዊ ምርጫ ይፅበዩ ኣለው።
ሰበስልጣን ኮሚሽን ምርጫ ካብ ናይታ ሃገር 290 ናይ ምርጫ ከባቢታት 170 ቅጥዕታት ካብ 40,883 መውሃቢ ድምፂ ኖቕጣታት ድማ ኣስታት 1,000 ቅጥዓታት ይጽበዩ ምህላዎም ሎሚ ሓሙስ ኣብ ሰዓታት ድሕሪ ቀትሪ ገሊፆም ኣለው።
ኣቦ መንበር ኮሚሽን ምርጫ ኬንያ ዋፍሉ ቸቡካቲ ሎሚ ሓሙስ ኣብ ናይ መወዳእታ ምዕራፍ ኣለና ኢሎም።
“ኩሎም ውፅኢታት ኣብ ማእኸል ሃገራዊ መረጋገፂ ድምፂ ፅባሕ 11 ነሓሰ ፍርቂ መዓልቲ ክኣትው እዮም።”
ሽዑ ንሽዑ ተዓዋታይ መን ከምዝኸውን ክግለፅ እዩ : ኮሚሽን ምርጫ ዛጊት ብመሰረት ዘውፅኦ ግዚያዊ ውፅኢት ኬንያታ ንራይላ ኦዲንጋ ብትሽዓተ ነጥቢ ይመርሑዎም ኣለው።
ተቓዋሚ ፓርቲ ግን መርበብ ኮምፒተራት እቲ ኮሚሽን ኣቐዲሙ ተሰይሩን እቲ ምርጫ ተጭበርቢሩን እዩ ክብል ነቲ ውጽኢት ነፂጉዎ’ሎ።ሓላፊ ኮሚሽን ምርጫ ነቲ ሲስተም ወይ መስርሕ ናይ ምስባር/ሃክ ናይ ምግባር/ፈተነ ምንባሩ ብምርግጋፅ ግን ከይተዓወተ ፈሺሉ እዩ ኢሎም።
ተቓዋሚ ፓርቲ ባዕሉ ብመሰረት ዝገመቶ ኣሃዝ ኦዲንጋ ንኬንያታ ብልዕሊ 600,000 ድምፂ በሊፆምዎም እዮም ይብል።መራሒ ጥምረት ተቓዋሚ ሙሳሊያ ሙዳቫዲ ሎሚ ንጋዜጠኛታት መግለፂ ሂቦም ኣለው።
“ኣቦ መንበር ኮሚሽን ምርጫ ነቲ ውፅኢት ብቕልጡፍ ወግዓዊ ክገብሩዎን ንመራሒ ራይላ ኣሞሎ ኦዲንጋ ወግዓዊ ዝተመርፁ ፕረዝዳንት ሪፓብሊክ ኬንያ ምዃኖም ክእውጁን ንሓትት ኣለና።”
ኣብታ ሃገር ኣብ ኪሲሙ ከምኡ እውን ካብ ናይሮቢ ውፅእ ኢሉ ኣብዝርከቡ ድኻታት ዝነብሩሎም ማታረን ኪባራን ዝተባህለ ቦታታት ካብ ትማሊ ረቡዕ ዝጀመረ ጎማታት ናይ ምንዳድን ካልኦት ዘይምርግግኣትን ኣሎ።
ነባሪ ኪባራ ጆርጅ ኦሞንዲ ኦቲየኖ ግን ውፅኢቱ ብዘየገድስ ሰባት ንህውከት ክነፅጉዎ ይፅውዕ።

robotstxt: allowed

filter: keep


text:
በስመ አብ ወወልድ ወመንፈስ ቅዱስ አሐዱ አምላክ!
ሃይማኖት፡ “ሀይመነ፥ ኣመነን ተኣመነን” ካብ ዝብል ናይ ግእዝ ግሢ ዝወፅአ ስም ኮይኑ፡ ትርጕሙ ኸኣ ምእማንን ምእማንን (እሙን ምዃንን) ማለት እዩ።
እምነት፡ “አምነ፥ ኣመነ” ካብ ዝብል ግሢ ዝመንጨወ ኾይኑ፡ ትርጕሙ ድማ ብዛዕባ እግዚአብሔር ንዝተመሃርካዮን ንዝረኣኻዮን፡ “ሓቂ እዩ፣” ኢልካ ብምሉእ ልብኻ ምቕባል ማለት ክኸውን ከሎ፣ ተአምኖ ማለት ከኣ “ተአመነ፥ እሙን ኮነ” ካብ ዝብል ግሢ ዝወፅአ ኮይኑ፡ ነቲ፡ “ሓቂ እዩ፣” ኢልካ ዝኣመንካሉ ነገር፡ ኣብ ቅድሚ ሰብ ምምስካርን ኣብ ግብሪ ምውዓልን ማለት እዩ። “እምከመ ተአምን በአፉከ ከመ ክርስቶስ ውእቱ እግዚእ፣ ወተአምን በልብከ ከመ አንሥኦ እግዚአብሔር እሙታን፡ ተሐዩ።/ ብኣፍካ ክርስቶስ ጐይታ ምዃኑ እንተ ኣሚንካ፣ ብልብኻ’ውን እግዚአብሔር ካብ ምዉታን ከም ዘተንሥኦ እንተ ኣሚንካ፡ ክትድኅን ኢኻ።” (ሮሜ ፲፥፰-፲/10፥8-10)። ስለዚ ብዛዕባ ፈጣሪ ንዝንገረካ ብልቢ ኣሚንካ ምቕባል፡ ነቲ ዝኣመንካሉ ድማ ብልሳንካ ምምስካርን ኣብ ግብሪ ምውዓል ወይ ብግብሪ ምግላጽን ተጠቓሊሉ፡ ሃይማኖት ይብሃል።
ብተወሳኺ ድማ እዘን ዚስዕባ ሠለስተ ኣገላልጻታት መንነት ሃይማኖት (እምነት) ኣጸቢቐን ዘብርሃ እየን።
ሀ. ሃይማኖት መሠረት እዩ።
ቅዱስ ዮሐንስ አፈወርቅ ንእምነት፡ “አሚንሰ መሠረት ይእቲ፡ ወካልኣኒሃ ሕንፃ ወንድቅ እሙንቱ፥ እምነት መሠረት እያ፡ ካልኦት ድማ ሕንፃን መንደቕን እዮም።” ይብል “ካልኦት” ኢሉ ብሕንፃን መንደቕን መሲሉ ዝተዛረቦም፡ ከኣ ምግባርን ትሩፋትን እዮም። ስለዚ እምነት መሠረት ምግባርን ትሩፋትን እያ። ነዚ ሕንፃ ምግባርን ትሩፋትን እዚ ቅድሚ ምሥራሕካ፡ ፈጣሪ ከም ዘሎን ብእትሠርሖ ተግባራት ጽድቂ ድማ ኣብ መወዳእታ ዓስቢ ከም ዝህበካን ክትኣምን ኣሎካ። “ወዘእንበለ ተአምኖሰ ኢይትከሀል ያሥምርዎ ለእግዚአብሔር።/ ብዘይ እምነት ግና ንእግዚአብሔር ኬሥምርዎ ኣይከኣልን እዩ።” (ዕብ. ፲፩፥፮/11፥6)
ብተወሳኺ’ውን ቅዱስ ጳውሎስ ኣብ’ቲ ኣብ (ማቴ. ፲፮፥፲፮/16፥16) ከውሒ ተባሂሉ ዘሎ ናይ ቅዱስ ጴጥሮስ እምነትን ምስክርነትን ማለት ጐይታናን መድኃኒናን ኢየሱስ ክርስቶስ ናይ ባህርይ ኣምላኽ ምዃኑ ምእማን፡ መሠረት ኵሉ ከም ዝኾነን፣ ብድኅር’ዚ ድማ ከምቲ ወርቂ ብሓዊ ዚፍተን ኣብ ጊዜ ፈተና ጸኒዕካ ሰማያዊ ዓስቢ ዘውህብ ሥራሕ ምሥራሕ ከም ዚግባእን፡ “ብዘይ እቲ ሥሩት መሠረት፡ ንሱ ኸኣ ኢየሱስ ክርስቶስ፡ ካልእ መሠረት ሓደ እኳ ኺሥርት ዚኽእል የልቦን እሞ፡ ኣነ ኸም’ቲ ዝተዋህበኒ ጸጋ እግዚአብሔር ብልሓተኛ ሓናፂ ኮይነ ነቲ መሠረት ሠረትኩ፣ ሓደ ኻልእ ከኣ ኣብ ልዕሊኡ ይሓንፅ። ነፍሲ ወከፍ’ውን ከመይ ገይሩ ኸም ዚሓንፅ ይጠንቀቕ። ሓደ እኳ ኣብ ልዕሊ እዛ መሠረት እዚኣ ወርቂ፡ ብሩር፡ ክቡር እምኒ፡ ዕንፀይቲ፡ ሣዕሪ ወይስ ሓሠር እንተ ሠርሐ፡ እታ መዓልቲ እቲኣ ብሓዊ ኽትግለጽ እያ እሞ፡ ክትቀልዖ እያ። ግብሪ ነፍሲ ወከፍ ኪግሃድ እዩ፣ ንግብሪ ነፍሲ ወከፍ ከኣ ከመይ ምዃኑ እቲ ሓዊ ኺፍትኖ እዩ። ሰብ፡ እቲ ኣብ ልዕሊኡ እተሓንፀ ዕዮ እንተ ጸንዓሉ፡ ዓስቢ ኪቕበል እዩ። እቲ ዕዮኡ እንተ ነደደ ግና፡ ዓስቡ ኺስእን እዩ። ንርእሱ ግና ኪድኅን፡ ግና’ኸ ከምቲ ሓዊ ኃሊፉ ዝደኃነ እዩ።” (፩ይ ቆሮ. ፫፥፲፩-፲፭/3፥11-15) ብምባል ገሊጽዎ ኣሎ።
ለ. ሃይማኖት ልዕሊ ኣእምሮ (ፍልጠት) እዩ።
ሰብ ብስምዒት ሕዋሳቱ እዩ መርሚሩ ዝፈልጥ፤ ብኢዱ ዳኅሢሡ ሓርፋፍ ካብ ለማጽ፣ ብዓይኑ ርእዩ ጸልማት ካብ ብርሃን፣ ብመልሓሱ ጥዒሙ ምቁር ካብ መሪር፣ ብኣፍንጫኡ ሸቲቱ ጽቡቕ ሽታ ዘለዎ ካብ ሕማቕ ሽታ ዘለዎ ፈልዩ ይፈልጥ። ካብ’ዚ ወፃኢ ግና፡ ሰብ ንፍልጠቱ ደረት ንኣእምሮኡ ዶብ ስለ ዘለዎ፡ ንርኁቓትን ረቀቕትን ነገራት ብስምዒት ሕዋሳቱ መርሚሩ ክፈልጦም ኣይክእልን እዩ። እግዚአብሔር ድማ ዘይምርመር ስለ ዝኾነ፡ ሰብ ብስምዒት ሕዋሳቱ መርሚሩ ንምሥጢሩ ኪፈልጦን ኪበጽሖን ኣይክእልን እዩ፤ ብሃይማኖት እዩ ዝፈልጦ። ስለዚ ውሱን ዝኾነ ሰብ ወሰን አልቦ ንዝኾነ እግዚአብሔር ዝፈልጦን ምስኡ ዝራኸብን ብሃይማኖት ካብ ኮነ፡ ሃይማኖት ልዕሊ ፍልጠት (ኣእምሮ) ሰብ ምዃኑ ንዅሉ ግሉጽ እዩ። ስለዚ እዩ ኸኣ ሊቀ ሐዋርያት ቅዱስ ጴጥሮስ እምነት ቅድሚ ፍልጠት ከም ዝመጽእ ዝመስከረ። “ንሕናስ ንስኻ ክርስቶስ ወዲ ሕያው እግዚአብሔር ምዃንካ ኣሚንናን ፈሊጥናን ኣሎና፤” (ዮሓ. ፮፥፷፱/6፥69) ከምዝበለ።
ሐ. ሃይማኖት ንተስፋና ዘረጋግጽ እዩ
“እምነት ግና ተስፋ ዚግበሮ ነገር ርግጽ ምግባር፣ ናይቲ ዘይረአ ነገር ምርዳእ እያ።” (ዕብ. ፲፩፥፩/11፥1)
ሰብ ህልውና ናይቲ ብምኽንያት ርቀቱ ብዓይነ ሥጋ ኪርእዮ ዘይክእል እግዚአብሔር ዝርዳእ ብእምነት እዩ። ከምኡ’ውን ነታ ዘይረኣያ ግና ኸኣ ኪወርሳ ዚትስፈዋ መንግሥተ ሰማያት ብሓቂ ከምቲ ንመርዓዊኣ ተባሂላ ዝተሸላለመት መርዓት ተዳልያ ከም ዘላ ዘረጋግጽ ብእምነት እዩ። (ራእ. ፳፩፥፪/21፥2)። ስለዚ ሃይማኖት ነቲ ዘይንርእዮ እተረድእ፣ ነቲ እንትስፈዎ እተረጋግጽ እያ።
እግዚአብሔር ዝፈጠሮም ፍጥረታት ሓደ ብሓደ ዝቝጸሩ ኣይኮኑን። ንብዙኅ ሓደ እናበልካ በብጕጅለ ኪቝጸሩ ኸለዉ ግና ዕሥራን ክልተን ሥነ ፍጥረት እዮም። ካብዞም ፍጥረታት እዚኣቶም እቶም ክልተ ማለት ሰብን መላእኽትን ስም እግዚአብሔር ንምቕዳስ፣ ክብሩ ንምውራስ ኪፍጠሩ ኸለዉ፡ እቶም ዝተረፉ ግና ንአንክሮ፡ ንተዘክሮ፡ ንምግበ ሥጋ፡ ንምግበ ነፍስ ኪኾኑ እዮም ተፈጢሮም።
በዚ መሠረት ካብ ዕሥራን ክልተን ሥነ ፍጥረት ሃይማኖት ዘድልዮም ሰብን መላእኽትን ጥራይ እዮም። ናይ’ዚ ምኽንያት ድማ ሰብን መላእኽትን፥
፩ይ. ሃይማኖት ከምዝህልዎም ዝገብር፡ ፍልጠት እግዚአብሔር ስለ ዝሃቦም፣
፪ይ. ሕያዋን ማለት ከም ካልኦት ፍጥረታት ፈሪሶም በስቢሶም ዘይተርፉ ስለ ዝኾኑ እዮም።
ስለዚ ሰብን መላእኽትን ንዕላማ ዝተፈጥሩ ብምዃኖም፡ ምስ ፈጣሪኦም ከይበኣሱን ካብ ክብሩ ከይፍለዩን ሃይማኖት ኪኅዙ፣ ሠናይ ግብሪ ድማ ኪሠርሑ ናይ ግድን እዩ።
ሃይማኖት ብእግዚአብሔር ምእማንን እሙን ምዃንን ስለ ዝኾነ፡ መጀመርታ ብኣምላኽነት እግዚአብሔር ዝኣመኑን እሙናት ዝኾኑን ቅዱሳን መላእኽቲ እዮም። ስለዚ፣ ሃይማኖት በታ ቐዳመይቲ መዓልቲ ፍጥረት ኣብ ዓለመ መላእኽቲ እዩ ተጀሚሩ።
ሰብ ብዘይ ሃይማኖት ኪነብር ኣይኽእል እዩ።
ሰብ ዝኣምኖ ዘይብሉ ኪነብር ኣይክእልን እዩ። ሓደ ሰብ ንእግዚአብሔር እኳ እንተ ዘይኣመነ፡ ባዕሉ ዝኣምኖ ካልእ ኪህልዎ ይኽእል እዩ። “ፈጣሪ ዝበሃል የልቦን፤ ኣብ’ዛ ዓለም እዚኣ ዘሰነፈ እዩ ዝነብር (The fittest will survive)” ኢሉ ዝኣምን ሰብ’ውን እንተ ኾነ፡ ነቲ፡ “ከሰንፈሉ እየ፣” ኢሉ ዝሓስቦ ፍልጠቱ ወይ ኃይሉ የምልኽ ኣሎ ማለት እዩ። ኃይሎም ካብ ዘምለኹ ሰባት ጐልያድ (፩ይ ሳሙ. ፲፯፥፩-፶፰/17፥1-58) ተጠቃሲ እዩ።
ሓደ ሰብ፡ “ኣነ ኣይኣምንን እየ፤ ሃይማኖት ዝበሃል የብለይን፤” እኳ እንተ በለ፡ እቲ ዘይምእማኑ ንባዕሉ መርገጺኡ እዩ። እዞም ብህልውና ፈጣሪ ዘይኣምኑ ሰባት ባዕሎም ዘቕርብዎ ሓሳባት፡ ብግምት ዝተቐበልዎ እዩ እምበር፡ ንጹር መረዳእታ የብሎምን።
እምበኣርከስ፣ ሰብ (ብትምህርቲ ሳይንስ) ብዘይ ኦክስጅን ኪነብር ከም ዘይክእል፡ ብዘይ ሃይማኖት ዚነብር ሰብ’ውን የልቦን። ኵሉ ኦክስጅን ዝጥቀም ሰብ ብዛዕባ ኦክስጅን ኣፍልጦ ዘይክህልዎ ይኽእል እዩ፤ እዚ ግና ንህልውና ኦክስጅን ዝፈታተን ኣይኮነን። ስለዚ ዝኾነ ይኹን ሰብ ነቲ ዝኣምኖ ዘይክፈልጦ ይኽእል ደኣ’ምበር፡ ዝኣምኖ የብሉን ማለት ኣይኮነን።
ጥቕሚ ሃይማኖት ብሥጋን ብነፍስን
ኵሉቲ ሃይማኖት ንሥጋን ንነፍስን ዝጠቕሞ ኣብዚ ሓደ ብሓደ እንተዘይተዘርዘረ ነዞም ዚስዕቡ ዓበይቲ ጥቕምታት ክንርኢ ኢና።
፩. ሃይማኖት ንሥጋዊ ሕይወት ዝህቦ ጥቕሚ
ሃይማኖት ሰላም ይህብ፣
ሰላም ፍጹም ውሽጣዊ ዕረፍቲ እዩ። ብሃይማኖት ዝነብር ሰብ ውሽጣዊ ሰላሙ ንዝዘርጉ ፈተናታት፡ ኣእምሮኡ ንዘጻብቡ ጭንቀታት ብተኣምኖ እግዚአብሔር ስለ ዝስዕሮምን ዕረፍቲ ንዝኸልኡ ኃጣውእ ብንስሓ ስለ ዘወግድን፡ ኵሉ ጊዜ ሰላም ኣይፍለዮን እዩ። እዚ ድማ ንሥጋዊ ሕይወት መሠረታዊ ጥቕሚ ይህብ እዩ። ምኽንያቱ ሰብ ብሥጋዊ ሕይወቱ ዕዉት ዝኸውን ማለት ተመሃራይ ተማሂሩ ኪምረቕ፡ ነጋዳይ ነጊዱ ኪኸስብ፡ ሞያዊ ሠሪሑ ንገዛእ ርእሱን ንቤተ ሰቡን ኪኸውን ዝኽእል፡ ነፍሲ ወከፉ ውሽጣዊ ሰላም ኪህልዎ ኸሎ እዩ። ውሽጣዊ ሰላም ዘይብሉ ሰብ ግና ምስ ገዛእ ርእሱ ስለ ዝጋጮን ዝበኣስን፡ ኣብ ዝኾነ ይኹን ቦታ ኃላፍነቱ ዚፍጽመሉ ዓቕሚ የብሉን።
ብሃይማኖት ዝነብር ሰብ በቲ ኵሉ ዝኽእል እግዚአብሔር ተደጊፉ ሓቀኛ ሰላም ይረክብ፤ ልቡናኡ ድማ ካብ ጭንቀት ይሕሎ። እዞም ዚስዕቡ ንባባት መጽሓፍ ቅዱስ ነዚ ሓቂ እዚ ዘረድኡ እዮም።
• “ሰላም እኃድገልኩም፣ ሰላመይ’ውን እህበኩም ኣሎኹ። እቲ ኣነ ዝህበኩም ዘሎኹስ፡ ከም’ቲ ዓለም እትህቦ ኣይኮነን። ልብኹም ኣይሸበርን ኣይሰምብድን።” (ዮሐ. ፲፬፥፳፯/14፥27)
• “እቲ ካብ ኵሉ ኣእምሮ ዚበልጽ ሰላም እግዚአብሔር ድማ ንልብኹምን ሓሳብኩምን ብክርስቶስ ኢየሱስ ኪሕልዎ እዩ።” (ፊል. ፬፥፯/4፥7)
ሃይማኖት ተስፋ ይህብ፣
ሰብ ኣብ’ዚ ዓለም ብዙኅ ሥራሓት ኣለዎ። ሓደ ሓደ ካብ’ዞም ሥራሓት እዚኣቶም ኣዝዮም ኣድከምቲ፡ ዓቕልኻ ዘጸንቅቑን ተስፋ ዘቝርጹን እዮም። ኣብ ከም’ዚ ህሞት ከኣ ሃይማኖት (አሚነ እግዚአብሔር) ዘይብሉ ሰብ ደገፍ ኪኾኖ ዝኣምነሉ ኣካል ስለ ዘይብሉ፡ ኣማሪሩን ተስፋ ቘሪጹን ኪገድፎም ከሎ፡ ሃይማኖት ዘለዎ ሰብ ግና፡ “በቲ ኃይሊ ዝህበኒ ክርስቶስ ንዅሉ እኽእሎ እየ፤” (ፊል. ፬፥፲፫/4፥13) ኢሉ ብተስፋ ይሰግሮ።
ካብቶም ምድረ ከነኣን ኪስልዩ ዝተላእኩ ኣጕባዝ እንርድኦ ሓቂ እዚ እዩ። እቶም ዓሠርተው ክልተ ሰለይቲ፡ እታ ምድሪ ጽብቕቲ ከም ዝኾነት፡ እንተኾነ ግና ኣብኣ ዝነብሩ ሰባት ኣዝዮም ኃያላትን ገዘፍትን ምዃኖም ረኣዩ። እቶም ዓሠርተ እምነት እግዚአብሔር ዝጐደሎም ብምዃኖም፡ ተስፋ ቘረጹ። ነቲ ፈተና’ውን ክኃልፍዎ ኣይከኣሉን። ነቲ ሕዝቢ ኸኣ ብዝነዝሕዎ ክፉእ ወረ ኣነዓዓብዎ። እቲ ምድሪ ተስፋ ኪወርስ ክንደይ በረኻን መከራን ኃሊፉ ዝመጽአ ሕዝቢ ድማ ንእሽቶ መንገዲ ምስ ተረፈቶ፡ “ሓለቓ ግዳ ንሽም እሞ፡ ናብ ግብጺ ንመለስ፤” (ዘኍል. ፲፬፥፬/14፥4) ክሳዕ ምባል በጺሑ። ብእምነት ጽኑዓት ዝነበሩ ኢያሱን ካሌብን ግና፡ “ኣጸቢቕና ንኽእላ ኢና እሞ፡ ንደይብ ደኣ ነታ ምድሪ ንውረሳ፤” (ዘኍል. ፲፫፥፴/13፥30) በሉ።
ሃይማኖት ዘለዎ ሰብ እቲ ኃይሊ ዝህብ እግዚአብኤር ምስኡ ምዃኑ ስለ ዚኣምን፡ ዝኸበደ ፈተና እኳ እንተ ኣጋጠሞ፡ ነቲ ፈተና ኣተዓባብዩ ንገዛእ ርእሱ ኣንኢሱ ኣይርእዮን እዩ። (ዘኍል. ፲፫፥፴/13፥30)። እኳ ደኣ ነቲ ፈተና ምስ ኃለፈ ዝረኽቦ ጽቡቕ ነገር ስለ ዝጥምት፡ ነቲ ፈተና ብተስፋ እዩ ዝኃልፎ።
ሃይማኖት እሙንን ፍትውን ይገብር፣
ሃይማኖት ዘለዎ መንፈሳዊ ሰብ ኣብ ቅድሚ ኵሉ ሰብ ብዅሉ ነገር እሙን እዩ። እዚ ኸኣ እግዚአብሔር ኣብ ቅድሚ ዅሉ ሰብ ሞገስ ስለ ዝህቦ፡ ዚቃወሞ፡ ኪጐድኦ ዝደሊ ወይ ዝጸልኦ ሰብ ኣይርከብን እዩ። ሰይጣን ቀኒኡ ንሓደ ሓደ ሰባት ኣንጻሩ እኳ እንተ ኣተንሥአ፡ ነቲ ፈተና ጸኒዑ ስለ ዝኃልፎ፡ ብድኅሪኡ ዝያዳ ፍትውን እሙንን እዩ ዚኸውን። እዚ ኸኣ ካብ ዮሴፍ ወዲ ያዕቆብ ክንመሃሮ ንኽእል ኢና። ንባርነት ኣብ ዝተሸጠሉ ዓዲ ጓና፡ ሃገር ክሳዕ ምምራሕ ዘብቅዕ ተኣማንነትን ተፈታውነትን ዝረኸበ፡ ፍርሃተ እግዚአብሔር፡ አሚነ እግዚአብሔር ስለ ዝነበሮ እዩ። (ዘፍጥ. ፴፱/39)።
ሃይማኖት ዕጉሥ ይገብር፣
ሃይማኖታዊ ሰብ ኵሉ ብፍቓድ እግዚአብሔር ከም ዝፍጸም ስለ ዝኣምን፡ ኣብ ሥጋዊ ሕይወቱ ሃንደበታዊ ጸገማት እኳ እንተ ኣጋጠምዎ (ሃብትን ንብረቱን ምስ ዝጠፍእ፡ ኣካሉ ምስ ዝጐድል፡ . . .)፡ ይዕገሥ ደኣ እምበር፡ ‘ስሚ ሰትየ፡ ብገደል ጸዲፈ ክመውት’ ኣይብልን እዩ። እኳ ደኣ ከም ጻድቕ ኢዮብ፡ “እግዚአብሔር ሃበ፣ እግዚአብሔር ድማ ወሰደ። ስም እግዚአብሔር ይባረኽ።” (ኢዮ. ፩፥፳-፳፩/1፥20-21) እናበለ ንእግዚአብሔር የመስግን።
ብኻልእ መልክዑ፣ ሃይማኖታዊ ሰብ ሰባት ንዘጻውድሉ ኵሉ ፈተናታት ብትዕግሥቲ ይኃልፎ። ንዅሉ ክፉእ ዘበለ ብጽቡቕ (ብትዕግሥቲ) የኃልፎ እምበር፡ ብኽፉእ ስለ ዘይሰዓር፡ ሕነ ክፈዲ’ውን ስለ ዘይለዓል፡ ገበን ብምፍጻም ኣብ ሥጋኡ መከራ ኣየምጽእን እዩ። “ነቲ እከይ ደኣ ብሠናይ ገይርካ ሰዓሮ እምበር፡ በቲ እከይ ኣይትሰዓር።” (ሮሜ ፲፪፥፳፩/12፥21) ከምዝብል።
ሃይማኖት ካብ መከራ ሥጋ የድኅን፣
ኣብ ሃይማኖት ጸኒዑ ዝነብር ሰብ ብሥጋ መከራ እኳ እንተ በጽሖ፡ እቲ ዝኣምኖ ኣምላኹ ብምሕረቱ ይሥውሮ እዩ። እግዚአብሔር ንዘለዓለማዊ ክብሪ፡ ዓስቢ ሰማዕታት ኪረክብ እንተ ዘይኃዲግዎ፡ ንዳንኤል ካብ ኣፍ ዝጠመዩ ኣናብስቲ ከም ዘድኃኖ (ዳን. ፮፥፲-፳፰/6፥10-28)፣ንሠለስቱ ደቂቅ ካብ ነበልባል ሓዊ ከም ዘናገፎም (ዳን. ፫፥፰-፴/3፥8-30)፣ ንሶስና ብእምኒ ተጨፍጪፋ ካብ ምምዋት ከም ዘድኃና (መጽሓፈ ሶስና)፣ ሓዊ ኮነ ሰይፊ የርኅቐሉ እዩ።
ሃይማኖት በረኸት ሥጋ የውህብ፣
ሓደ ኣማኒ ንእግዚአብሔር ብምእማኑ፡ ብቕዱስ መርዓ እንተ ነበረ፡ ቡሩኽ ውላድ ይወልድ፣ ዕሽሩ እንተ ሃበ፡ ሃብቱን ንብረቱን ይባረኽ፣ እቲ ውኁድ ይበዝኃሉ፣ ጐደሎኡ ይመልኣሉ። ንምሳሌ፥
* ኣብርሃም ብቕዱስ ኃዳር ዘርኡ ከም ዝተባረኸሉ (ዕብ. ፲፮፥፳/16፥20)፤
* እታ በዓልቲ ሰራጵታ ሰበይቲ ንእግዚአብሔር ኣሚና ቃል ነቢይ ኤልያስ ሰሚዓ ኵሉ ዝተባህለቶ ስለ ዝገበረት፡ ቤታ ብበረኸት ከም ዝመልአ (፩ይ ነገ. ፲፯፥፲-፲፮/17፥10-16)፤
* ቤተ መርዓ ዶኪማስ ብተኣምራት ጐይታና ኢየሱስ ክርስቶስ፡ ብኣማላድነት ኣዴና ቅድስት ድንግል ማርያም ብበረኸት ከም ዝመልአ (ዮሓ. ፪፥፲፮/2፥16) ማለት እዩ።
ሃይማኖት ድኅነተ ሥጋ የውህብ፣
ሰብ ብዝተፈላለየ ምኽንያት ሕማም ሥጋ (ደዌ) ከጋጥሞ ይኽእል እዩ። ብሃይማኖት ጸኒዑ ዝነብር እንተ ኾይኑ ግና፡ ብእምነቱ ፍጹም ፈውሲ ኪረክብ ይኽእል እዩ። ሃይማኖት ንደዌ ነፍስ (ኃጢኣት) ብንስሓ ከም ዝፍውስ፡ ንደዌ ሥጋ’ውን ብተኣምራት ይፍውስ እዩ። ጐይታናን መድኃኒናን ኢየሱስ ክርስቶስ ኣብ መዋዕለ ስብከቱ ንብዙኃት ብምኽንያት እምነቶም ካብ ዝተፈላለየ ደዌ ሥጋ ከም ዝፈወሶም ኣብ ወንጌል ተጻሒፉልና ኣሎ።
ንምሳሌ፥
* “ጐይታ ኢየሱስ ድማ እምነቶም ርእዩ፡ ነቲ መፃጒዕ፡ ‘ወደይ፣ ኃጢኣትካ ተኃዲጉልካ፤’ በሎ።” (ማር. ፪፥፭/2፥5)
* “ተንሥእ እሞ፡ ኺድ እምነትካ ኣሕወየትካ፣’ በሎ።” (ሉቃ. ፲፯፥፲፱/17፥19)፤
* “ጐይታ ኢየሱስ ግልጽ ኢሉ ረኣያ እሞ፡ ‘ኣጆኺ ጓለይ፣ እምነትኪ ኣሕወየትኪ፤’ በላ። እታ ሰበይቲ ኻብ’ታ ሰዓት እቲኣ ኂዛ ሓወየት።” (ማቴ. ፱፥፳፪/9፥22)
* “ጐይታ ኢየሱስ ነቲ ሓለቓ ሚእቲ፡ ‘ኪድ፣ ከም ዝኣመንካዮ ይኹነልካ፤’ በሎ። እቲ ቘልዓ ኸኣ በታ ሰዓት እቲኣ ሓወየ።” (ማቴ. ፰፥፲፫/8፥13)።
፪. ሃይማኖት ንነፍሲ ዝህቦ ጥቕሚ
ሃይማኖት ንሥጋ ዝህቦ ጥቕሚ ክንጠቅስ ከሎና፡ ንሥጋ ዝጠቕሙ ነገራት ንነፍሲ ከም ዝጠቕሙ፣ ንሥጋ ዝጐድኡ ነገራት ድማ ንነፍሲ’ውን ከም ዝጐድኡ ከነስተውዕል ይግባእ። ምኽንያቱ ነፍሲ ብዘይ ሥጋ ኣይትቐውምን እያ። ብሥጋዊ ሕይወቱ ውሽጣዊ ሓጐስ ዘይብሉ፣ ሰላም ዝመልኦን ዕዉትን ናብራ ክመርሕ ዘይከኣለ ሰብ፣ ብዛዕባ ድኅነት ነፍሱ ዘይጭነቕ፣ ንመንፈሳዊ ሕይወቱ ሸለል በሃሊ ምዃኑ ኣይተርፎን እዩ። ብዘይካ’ዚ ግና ብሃይማኖት ጸኒዑ ዝነብር ሰብ፡ ብነፍሲ’ውን እዞም ዚስዕቡ ጥቕምታት ኪረክብ ይኽእል እዩ።
ሃይማኖት ብነፍሲ ድኅነት የውህብ፣
ሰብ ብነፍሱ ድኂኑ እንብሎ፡ ካብ ዘለዓለማዊ ፍርዲ ኣምሊጡ፣ ገነት መንግሥተ ሰማያት ምስ ዝወርስ እዩ። ነዚ ድኅነተ ነፍሲ እዚ ኪበቅዕ ድማ ርቱዕ ሃይማኖት ኪኅዝ፡ ሠናይ ግብሪ ድማ ከዘውትር የድሊ። ብዘይ ሃይማኖት ግና ድኅነት ነፍሲ ፈጺሙ ኣይርከብን እዩ። “ብእኡ ንዚኣምን ኣይፍረዶን፤ ነቲ ዘይኣምን ግና፡ . . . ድሮ ተፈሪድዎ ኣሎ።” (ዮሓ. ፫፥፲፰/3፥18)። እምነት ናብ ድኅነት ንምብጻሕ ኣብ እንገብሮ ጕዕዞ ሕይወት፡ እታ ቀዳመይቲ ምዕራፍ እያ። ስለዚ ድማ እዮም ቅዱስ ጳውሎስን ቅዱስ ሲላስን ነቲ ሮማዊ ሓላዊ ቤት ማእሰርቲ፡ “ብጐይታና ኢየሱስ እመን እሞ፡ ንስኻን ቤትካን ክትድኅኑ ኢኹም፤” (ግብ. ሓዋ. ፲፮፥፴፩/16፥31) ዝበልዎ።
ሃይማኖት ብነፍሲ ዘለዓለማዊ ዓስቢ የውህብ፣
ሰብ ሃይማኖቱ ሓልዩ፡ ብሠናይ ግብሪ ጸኒዑ ምስ ዝነብር፡ ድኅነተ ነፍስ ይረክብ። ነፍሱ ኸኣ ዘለዓለማዊ ሽልማት ሰማያዊ ዓስቢ ትዕደል። እዚ ዓስቢ እዚ፥
* ሰማያዊ ዓስቢ ኣኽሊል ጽድቂ እዩ። “ኣነስ ካብ ሕጂ እሥዋዕ ኣሎኹ፣ እታ መዓልቲ ምስንባተይ’ውን በጺሓ እያ እሞ፡ ሠናይ ገድሊ ተጋዲለ፣ እቲ ጒያ ወዲአ፣ ነቲ እምነት ሓልየ፣ ደጊም’ሲ ጐይታይ፡ ንሱ እቲ ጻድቕ ፈራዲ፡ በታ መዓልቲ እቲኣ ዚህበኒ ኣኽሊል ጽድቂ ተነቢሩለይ ኣሎ። እዚ ግና ነቶም ምግሃዱ ዜፍቅሩ ኵላቶም ድማ እዩ እምበር፡ ንኣይ ጥራይ ኣይኮነን። (፪ይ ጢሞ. ፬፥፮-፰/4፥6-8)
* ሰማያዊ ዓስቢ መንግሥተ እግዚአብሔር ምውራስ እዩ። ሰብ ብቕንዕቲ ሃይማኖትን ብሠናይ ግብርን ኃዘን፡ ኣውያት፡ ሕማም፡ መከራ፡ ሞት ዘይብላ ክብሪ እግዚአብሔር ዝመልኣ መንግሥቲ ይወርስ። (ራእ. ፳፩፥፩-፳፯/21፥1-27)።
ወስብሐት ለእግዚአብሔር!
* * *


text:
ኣብ ወርሓዊ ኣስተምህሮኣዊ መደብ ኣባላት ሰልፊ ደሞክራሲ ህዝቢ ኤርትራ “ቃለ መጠይቕ፡ ትርጉሙ፡ ኣተገባብራኡን ኣገዳስነቱን” ኣብ ትሕቲ ዝብል ኣርእስቲ ኣስተምህሮ ተዋሂቡ። ኣብዚ ናይ 6 ጉንበት 2017 መደብ ኣስተምህሮ ዝሃበ ኣቶ ደበሳይ በየነ ሓላፊ ቤት ጽሕፈት ዜና ሰዲህኤ እዩ። ኣቶ ደበሳይ ኣብቲ ኣስተምህሮኡ ካብቲ ሰፊሕ ትርጉም ቃለመጠይቕ ዝተወሰነ ነጥብታት ጠቒሹ። ከም ሓፈሻዊ መግለጺ “ቃለመጠይቕ ኣብ መንጎ ሓታትን መላስን ዘሎ ናይ ሓሳባት እንካን ሃባን እዩ” ብዝብል ጠቒሱ።
ብዘይካዚ ቅድሚ ቃለ መተይቕ ምክያድ ክግበር ዝግበኦ ምድላው፡ ዓይነታት ቃለመጠይቕ፡ ትሕዝቶ ቃለ መጠይቕ ዝልከዓሉ ነጥብታት፡ ቃለ መጠይቕ ዝካየደሉ ዛዕባ ምስ መረጽካ ዘተግብሮ ኣካል ኣብ ምምራጽ ዝግበር ጥንቃቐ፡ ቃለ መጠይቕ ከካይድ ዝተመዘ ክኢላ ከካይዶ ዝግበኦ ቅድመ ምድላውን ምድላው መሳርሕታትን ዝብሉ ዛዕባታት ካብቶም ሰፊሕ መብርሂ ዝሃበሎም ነጥብታት ነይሮም። ኣስዒቡ ድማ ቃለ መጠይቕ ክድገፍ ዝግበኦ ተረኽቦ ንምስፋሕ ጥራይ ዘይኮነ ክቃላዕ ዝግበኦ ንምቅላዕ እውን ከም ዝካየድ ኣብሪሁ።
ቃልለመጠይቕ፡ ካብኡ ነቒልካ ሓተታ፡ ዜና፡ ርእሰ-ዓንቀጽን ጸብጻብን እተዳልወሉ፡ ናይ ኩሉ ጋዜጣዊ ስረሓት መበገሲ ስለ ዝኾነ ኣገዳስነቱ ዕዙዝ ምዃኑ ኣብዚ ኣስተምህሮ ተገሊጹ። ንቓለመጠይቕ ከቢድን ጥንቃቐ ዘድልዮን ካብ ዝገብርዎ ጉዳያት፡ ኤክትሮኒካዊ መሳርሒ ጠዊቕካ ከም ዝሰርሕ ምግባር ዘይኮነ፡ ክኢላ ሰብ ብዛዕባቲ ከም ሸቶ ዝሓዝካዮ ዛዕባ ከም ዝዛረብ ምግባር ስለ ዝኾነ ምዃኑ ኣቶ ደበሳይ ኣብቲ ስተምህሮኡ ገሊጹ። ኣብ መወዳእታ ድማ ቃለ መጠይቕ ከም ኩሉ ጋዜጣዊ ዛዕባ ናይቶም ኣብኡ ዝሳተፉ ህርኩትና ዝሓትትን ምስ ኩለመዳያዊ መሰረታዊ ትሕዝቶኡ ከይቀየረ ኩነታት ኣብ ግምት እንዳእተወ ዝለዋወጥን እምበር ከም ተፈጥሮኣዊ ሳይነስ ብዘይቅየር ከዋሚ ቀጥዕታት ዝቕየደ ከምዘይኮነ ገሉጹ።
ድሕሪቲ ኣስተምህሮ ኣብ ዝተኸፍተ መድረኽ እቶን ርኢቶን ምስተኸፍተ፡ ተሳተፍቲ ብሓባራ ኣገዳስነት ናይቲ ኣስተምህሮ ኣንጸባሪቖም ከምዚ ዓይነት መድረኽ ምሕያል ውሽጣዊ ዓቕሚ ብዛዕባ ኣገደስቲ ዛዕባታት ቀጻሊ ክኸውን ተላብዮም። ካብዚ ሓሊፍ እቲ ኣስተምህሮ ሓፈሻዊ ጥራይ ዘይኮነ፡ ኣብ ጸቢብ መድረኽ ብዝዓሞቐ ኣገባብ ዝካየደሉ መደብ ክስራዕ፡ በዚ ኣስተምህሮ ብዝረኸብናዮ ግንዛበ ብዘለና ዓቕሚ ናብ ተግባር ክንዋፈር ይግበኣና፡ እዚ ኣስተምህሮ ብደረጃ ጽሑፍት ተዳልዩ ክዝርጋሕ ዝብሉ ቅቡላት ሓሳባት ቀሪቦም።
ብዘይካዚ፡ ካብ ሓደ ኣካል ሓበሬታ ንክንረክብ ክንሓቶ ዝግበኣና ሕቶ ብኸመይ ንውስን? ኣብ መስርሕ ቃለመጠይቕ፡ ሓታቲ ጥራይ ዘይኮነ፡ ተሓተቲ (ወሃብቲ ቃለመጠይቕ) ኮይና ክንቀርብ እንከለና ክንክተሎ ዝግበኣና ኣገባብ ከመይ እዩ?፡ ዝብሉን ካለኦት ኣብ ሓፈሻዊ ሚዛናዊ ኣሰራርሓ ሚድያ ዘተኮሩን ሕቶታት ቀሪቦም ብወሃቢ ኣስተምህሮን ተሳተፍትን መልሲታት ተዋሂብዎም።
ኣብ መወዳእታ ኣቶ ደበሳይ ቃለመጠይቕ ጥራይ ዘይኮነ፡ ኩሉ ስረሓት ዜና ብባህሪኡ ብዙሓት ዝሰምዕዎ፡ ዘንብብዎን ዝዕዘብዎን ጥራይ ዘይኮነ ብዙሓት ዝሳተፍዎ ስለ ዝኾነ ተሳተፍቲ ናይቲ ኣስተምህሮ ኣብ ምሕያል ዜናዊ ስረሓት ሰልፊ ዘዝዓቕሞም ከወፍዩ ተላብዩ። ነቲ ናይ ኣስተምህሮ መደብ ንዝወደበ ቤት ጽሕፈት ውደባዊ ጉዳያት ብፍላይ ከኣ ክፍሊ ፓልቶክን ተሳተፍትን ከኣ ምስጋናኡ ኣቕሪቡ።


text:
ቤት ምኽሪ ፀጥታ ሕ/መ ፅባሕ ረቡዕ ንጉዳይ ሶማልያን ኤርትራን ክዘራረብ መደብ ሒዙ‘ሎ።እዚ ከምዚ‘ሉ ከሎ፣ናይ ኤርትራ ፕረዚደንት ኢሳያስ ኣፈወርቂ ናብ‘ቲ ቤት ምኽሪ ቀሪቦም ንፖሊሲ ሃገሮምን እቲ ኣንፀላልዩ ዘሎ ማዕቀብን ሳዕቤኑን ኣማእኪሎም መብርሂ ንክህቡ ዝቀረበ ሕቶ ኣብ ቦትኡ ከምዘሎ ተጠቂሱ።
”እቲ ቀሪቡ ዘሎ እማመ ማዕቀብ ናይ ኤርትራ፣ተራእዩ ዘይፈልጥን ኣዕናዊን ዝኾነን ማዕቀብ‘ዩ።ንኤርትራ ብቁጠባ ሓኒቅካ፣ብዲፕሎማስን ብፖለቲካን ከምትንፀል ገይርካ ንምንብርካኻ ዝግበር‘ዩ።ብመሰረቱ ካኣ ንመንግስቲ ኤርትራ ገልቢጥካ፣ኢትዮዽያ ዝደለየቶም ኣብ ስልጣን ኮፍ ኣቢላ ድልየታ ንክትገብር ዝተሃቀነ‘ዩ” ኢሎም ኣምባሳደር ኣርኣያ ደስታ።
”ፕረዚደንት ኢሳያስ ኣፈወርቂ ናብ ቤት ምኽሪ ፀጥታ መፂኦም መብርሂ ንክህቡ ዝሓተትና ምኽንያት፣ ናይ ኤርትራ ፖሊሲ ምስ ጎረባብቲ ሃገራት ብከመይ ብንፁር እንታይ‘ዩ እቲ ሪኢቶና፣ሰላም ዝመልኦ ምሕዝነት፣ሰላም ዝመልኦ ንግዲ ክንገብር ዘኽእል ጉዳያት ሓንፂፅና ንኸይድ ስለዘለና ንእኡ ዝያዳ ንምብራህ ክጠቅመና̎’ዩ ኢልና ስለንኣምን‘ዩ ኢሎም” እቶም ኣምባሳደር።
ንምሉእ ቃለ-መጠይቕ ኣብ ምልክት ድምጺ ክፈቱ


text:
ወላዲት ኣምላክ ኣብ ብሉይ ኪዳን (2ይ ክፋል)
በስመኣብ ወወልድ ወመንፈስ ቅዱስ ኣሃዱ ኣምላክ ኣሜን!
ወላዲት ኣምላክ ኣብ ብሉይ ኪዳን (2ይ ክፋል)
መቐጸልታ ናይ ዝሐለፈ………..
መ)ሰላማዊት ርግቢት
ኖህ ድሕሪ ኣርብዓ መዓልቲ ናይ ጥፍኣት ማይ ብመስኮት ከፊቱ ንኳኽ ለኣኾ ኳኽ ግና ናይ ጥፍኣት ማይ/ማይ ኣይሂ/ ክሳዕ ዝጎድል ኣይተመልሰን ብኡ ብኡ ጠፍአ። ብዘመን ማይ ኣይሂ ጥፍኣት ኳኽ ናይ ሰላም ልኡኽ ክኸውን ኣይከኣለን ምኽንያቱ ናይ ጥቕሚ ስለ ዝነበረ። ርግቢ መጀመርያ ክትከይድ ከላ መዕረፊ ስለ ዝሰኣነት ናብ መርከብ ተመለሰት፡ ኣብ ካልኣይ እግሪ ምኻዳ ግና ኣብ ኣፋ ቆጽሊ ኣውሊዕ ሒዛ መጸት፡ ሰላም ከም ዝኾነን ናይ ጥፍኣት ማይ(ማይ ኣይሂ) ከም ዝጎደለን ኣበሰረት። ኖህን ቤተ ሰቡን ካብ ዝነብርዎ ጭንቀት ወጺኦም ኣዕረፉ ተረጋጊኦም ብሰላም ኣብ ምድሪ ምንባር ጀመሩ።
-
ኖህን ቤተ ሰቡን ናይ ምእመናን ምሳሌ።
-
ናይ ጥፍኣት ናይ/ማይ ኣይሂ /ናይ ጥምቀት ምሳሌ።
-
ይርግቢት ናይ እመቤትና ናይ ቅድስት ድንግል ማርያም ምሳሌ።
-
“ቆጽሊ ኣውሊዕ” ካብ እመቤትና ዝተወልደ መድኃኔኣለም ክርስቶስ ዝተረኽበ ሰላም የመልክት።
“ኣብ ሰማያት ንእግዚኣብሔር ምስጋና ኣብ ምድሪ ሰላም ኮነ ንሱ ብዝፈቐዶ”(ሉቃ፪፡፲፬/2፡14)።
ኣባ ጊዮርግስ ዘጋስጫ ኣብ ናይ ጸሎት ድርሰቱ “ቅድሚ ዓለም ዝመረጸኪ ዝተፈተኺ መንፈሳዊት ንስሪ ሰማያዊት ርግቢት ድንግል ማርያም ሰላምታ ይግብኣኪ” ኢሉ ኣመስጊንዋ ኢዩ። ጥበበኛ ሰሎሞን’ውን “ሓፍተይ ፍትውተይ ርግበየ መደምደምታየ /ፍጽምተይ” መኃ፭፡፪/5፡2 ብምባል ይገልጻ።
ረ) ቀስተ ደመና
“እግዚኣብሔር’ውን ንኖህ ንደቁን ከምዚ ኢሉ ተዛረበ። ኣነ እንሆ ቃል ኪዳነይ ካባኻን ድሕሬኻ ዝመጹ ካብ ዘርእኹም ከቕውም ኢየ ስጋ ዝለበሰ ኩሉ ዳግማይ ኣይጠፍእን ኢዩ። እግዚኣብሔር’ውን በለ “ኣብ መንጎይን ኣብ መንጎኹምን ምሳኹም ዘሎ ብሕያው ነፍሲ ኩሉ ዝገብሮ ናይ ቃል ኪዳነይ ምልክትእዚ ኢዩ። ቀስተይ ኣብ ደመና ክገብር እየ ናይ ቃል ኪዳነይ ምልክት ኣብ መንጎይን ኣብ ምድርን ይኸውን”(ዘፍ፱፡፲፭/9፡8-15)።
ቀስተ ደመና ናይ ይቕረታ ምልክት ኢዩ። ኖህ ዝተዋህቦ ናይ ይቕሬታ ምልክት ብእምነት ተቐቢሉ ካብ መከራ ስጋ ምድሓኑ ኣዳም ካብ ዝወደቐሉ ጀሚሩ ኣብ መንጎ እግዚኣብሔርን ሰብን ዝነበረ ናይ ጽልኢ መንደቕ ከም ዝፈርስ ዓለም ዳግማይ ጥፍኣት ዘይብላ ተስፋ መንግስተ ሰማያት ንምርካብ ምልክት ኮይና ብገዛእ ፍቓዱ ብእግዚኣብሔር ዝተዋህበት ናይ ድንግል ማርያም ምሳሌ ኢዩ ነይሩ። ንኣምላኽ ብድንግልና ጠኒሳ ብድንግልና ምውላዳ ናይ ምድሓንና ምልክት ኢዩ። “ስለዚ ጎይታ ባዕሉ ምልክት ክህበኩም ኢዩ እንሆ ድንግል ክትጠንስ ወዲ ከኣ ክትወልድ ኢያ ስሙ ድማ ኣማኑኤል ክትብሎ ኢያ” ከም ዝበለ ነቢይ ኢሳይያስ (ትንቢት ኢሳይያስ፯፡፲፬/7፡14)።
ሰ) ዕጸ ሳቤቕ
መፍቀሬ እግዚኣብሔር ኣብርሃም ብትእዛዝ እግዚኣብሔር ንወዱ ንይስሓቅ ንመስዋእቲ ኣብ ሞርያ ጎቦ ምስ በጽሔ ንወዱ ይስሓቅ ንምሕራድ ቅድመ ምድልዋቱ ምስ ወድኤ ድሓር ብናይ እግዚኣብሔር መልኣኽ ኢዱ ዝተታሕዘ ብዕጸ ሳቤቕ ሓረግ ዝተኣስረ በጊዕ ክስውዕ እምበር ንወዱ ይስሓቅ ንኸይስውዕ ተዛረቦ።ኣብርሃም’ውን ግልጽ ኢሉ እንተረኣየ ብድሕሪኡ እንሆ ሓደ በጊዕ ብዕጸ ሳቤቕ ተታሒዙ ረኣየ ከይዱ ከኣ ነቲ በጊዕ ኣብ ክንዲ ወዱ ሰውዖ(ዘፍ፳፪፡፱-፲፫/22፡9-13)። ምሳሌ ናይዚ እንተተመልኪትና፦
-
ይስሓቅ ናይ ኣዳምን ዘርኡን
-
እቲ በጊዕ ናይ መድሓኔኣለም ኢየሱስ ክርስቶስ
-
ሰይፊ ናይ እግዚኣብሔር ስልጣን
-
ዕጸ ሳቤቕ ናይ እመቤትና ናይ ቅድስት ድንግል ማርያም ምሳሌ
-
እቲ በጊዕ ተታሒዙ ኣብ ዱር ምርካቡ ጎይታና ካብ ድንግል ማርያም ተወሊዱ ብስጋ ምግላጹ ኣብ መብልዒ ማል ደቂሱ ምርካቡ ምሳሌ ኢዩ።
ሸ) ናይ ያዕቆብ መሳልል
“ያዕቆብ ከኣ ካብ ቤር-ሸባዕ ወጺኡ ናብ ካራን ኣቢሉ ከደ፡ ጸሓይ ዓሪባ ነበረት እሞ ኣብ ሓንቲ ቦታ ምስ በጽሐ ኣብኣ ሓደረ። ካብታ ቦታ ሓንቲ እምኒ ወሲዱ ድማ ተተርኢስዋ ደቀሰ። ብሕልሚ ድማ ሓንቲ ካብ ምድሪ ናብ ሰማይ እትበጽሕ መሳልል ረኣየ። መላእኽቲ ኣምላኽ ድማ ብኣኣ ይወርዱን ይድይቡን ነበሩ,,,,,,,,” (ዘፍ፳፰፡፲-፳/28፡10-20)።
-
ያዕቆብ ኣብ ፍኖተ ሎዛ ብራእይ ዝረኣያ መሳልል ናይ ኣዴና ቅድስት ድንግል ማርያም
-
ዝተተርኣሶ እምኒ ናይ ትንቢት ነብያት (ቅድስትድንግል ማርያም ብትንቢት ነብያት ጸኒዓ ምርካባ ምሳሌ ኢዩ)
-
እታ መሳልል ካብ ምድሪ ክሳዕ ሰማይ በጺሓ ምርኣዩ ኣብ መንጎ ሰብን እግዚኣብሔርን ዝነበረ ጽልኢ ዝፈረሰሉ ምድራውያን ሰባትን ሰማያውያን መላኽትን ዝተዓረቕሉ ክኸውን ከሎ ናይ ምውራዶምን ምድያቦምን ምሳሌ ድማ እግዚኣብሔር ወልድ ስጋኣ ናይ ምውህሃዱን ብተዋህዶ ናይ ምዕራጉን ምሳሌ ኢዩ።
ቀ)ናይ ያዕቆብ ምስጢር
ያዕቆብ ምስ ሓዉ ኤሳው ተጻሊኡ ናብ ኣኩኡ ላባ ኣብ ዝኸደሉ እዋን ኣብ መገዲ ማሎም እና ሓለዉ ኣብቲ ኣፍ ማይ ዝገጠመ እምኒ ዘልዕለሎም ስኢኖም ኣብ ጸገም ዝነበሩ ጓሶት ከም ዝረኸበ ራሄል ድሕሪ ምምጽኣ ከኣ ነቲ ዓቢ እምኒ ካብቲ ኣፍ ናይቲ ዒላ ኣልዒሉ ነተን ኣባጊዕ ከም ዘስተየን መጽሓፍ ቅዱስ ይዛረብ(ዘፍ፳፱፡፩-፲፩/29፡1-11)።
ምስጢራዊ ምሳሌኡ ከኣ፦
-
እቲ ማይ ናይ ማይ ሕይወት
-
እምኒ ናይ መርገም
-
ኣባጊዕ ናይ ምእመናን
-
እቶም ጓሶት ናይ ነቢያት
-
ራሄል ናይ ኣዴና ቅድስት ድንግል ማርያም
-
ያዕቆብ ናይ ክርስቶስ ምሳሌ ኢዮም።
እቶም ጓሶት ነቲ ከልኪልዎም ዝነብረ እምኒ ናይቲ ዔላ ከልዕልዎ ኣይከኣሉን። ነቢያት’ውን ብትምህርቶምን ብተኣምራቶምን ነቲ ዝነበረ መርገምን ኩኔነን ኣልጊሶም ማይ ሕይወት ንምስታይ ኣይከኣሉን። እቶም ጓሶት ንራሄል ክሳዕ እትመጽእ ምጽባዮም ኩሎም ቅዱሳን ነብያት ኣብ ትንቢቶም ናይ ኣዴና ቅድስት ድንግል ማርያም ምምጻእ ይጽበዩ ነበሩ። ራሄል ኣብ ዝመጸትሉ ግዜ ብዙሓት ጓሶት ከልዕልዎ ዘይከኣሉ እምኒ ያዕቆብ ንበይኑ ኣልዒሉ እተን ኣባጊዕ ከም ዝሰትያ ገበረ።
ቅድስት ድንግል ማርያም ‘ውን ኣብ ዝተወለደትሉ ግዜ ክርስቶስ ኣምላኽና ካብ ስግኣ ስጋ ካብ ነፍሳ ነፍሲ ወሲዱ ኩሎም ቅዱሳን ነቢያት ብተጋድልኦም ከርሕቕዎ ዘይከኣልዎ መርገም ንሱ ብፍቓዱ ብዝተቐበሎ ናይ መከራ ጽዋዕ ኣርሒቑ ኣባጊዕ ዝተሰምያ ምእመናን ካብ ማይ ህይወት ኣስትዩ ኢዩ(ዮሓ፬፡፯/4፡7)።
ናብ 3ይ ክፋል ይቕጽል……….


text:
በስመ አብ ወወልድ ወመንፈስ ቅዱስ አሃዱ አምላክ አሜን!
ኣምላከ ቅዱሳን እግዚአብሔር ጾምና ይባርኸልና!
ቁጽሪ 2 ቅድስት የካቲት ፩፰/26(2004) ዓ.ም (2012)
ናይዚ ሰሙን ጽሑፍ መዓልታዊ ጸሎት ሸውዓተ ሰዓታት። ትብል እያ። ሠናይ ንባብ።
መዓልታዊ ጸሎት ሸውዓተ ሰዓታት
ወዲ ሰብ ካብ ፈተና ምእንቲ ክድሕን ኩሉ ግዜ ከየቋረጸ ናብ ኣምላኹ ክጽሊ ይግባእ። ነዚ እዩ ከኣ ኣምላኽና መድኃኒና ኢየሱስ ክርስቶስ ኣብ ማቴ.26፣41።  > ዝበሎም ንኣቦታትና ሓዋርያት። ቅድስቲ ቤተክርስቲያና ንምእመናን ደቃ በብዕለቱ ተጊሆም ናብ ኣምላኾም ምእንቲ ክጽልዩ መዓልታዊ ጸሎት ሸውዓተ ሰዓታት ክጽልዩ ሥርዓት ሰሪዓ እያ።
> ፍት.ነገ. አንቀጽ 14-543። ከምዝብለና። እዚ ኦም ክንጽልየሎም ከምዝግበኣና ኣቐዲሙ ኣብ ቅዱስ መጽሓፍ ተገሊጹ ኣሎ። ልቢ ኣምላኽ ቅዱስ ዳዊት  > መዝ.118 (119) -164። ኢሉና እዩ። ሸውዓተ ሰዓታት ጸሎት እዞም ዝስዕቡ እዮም።
1 . ጸሎተ ነግህ ( ናይ ንግሆ ጸሎት)
ዝኾነ ክርስቲያን ካብ ድቃስ ምስ ተንሥአ መጀመርታ ምስ እግዚ አብሔር ክዛራረብ ኣለዎ። ንግሆ ዝሓደሮ ዘዕርግ መልኣኽ ኣሎ’ሞ ዝሓደሮ ምብርካት መዓልቱ'ውን ምብራኽ ይግብኦ። ከሙኡ ከኣ ኦ እግዚአብሔር ኣምላኽ ንዓመጻ እትጸልእ ኢኻ'ሞ ክበደ ንዋሙ ግርማ ሌሊት ብሰላም ሓሊኻ የሕሊፍካኒ ኢኻ'ሞ የመስግነካ ኣለኹ። ሰዓተ መዓልቲ ድማ ካብ ሓጥያት ኩሉ ክትሕልወኒ መዓልተይ ክትባርኸለይ እልምነካ ኣለኹ። ኢልካ ምጽላይ ኩሉ ክርስቲያን ክገብሮ ዝግባእ ተግባር እዩ። ቅዱስ ዳዊት መዝ.62-1።።  > ዝበለ ነዚ እዩ።
ካልእ'ውን ኣብዚ ሰዓት ኣቦና ኣዳም ኣይትብላዕ ዝተባህላ ናይ ሕጊ ኦም (እጸ በለስ) በሊዑ ካብ ገነት ዝተሰገሉ ሰዓት፣ ዳግማይ ኣዳም ጐይታና ኣምላኽና መድኃኒና ኢየሱስ ክርስቶስ ስለና ክብል ኣብ ቅድሚ ጲላጦስ ዝቆሞሉ ( ደው ዝበለሉ) ሰዓት እዩ። ማቴ.27-1። እዚ ሰዓት ኣዳም ዝተፈጥረሉ ስለዝኾነ ኩሉ ሰብ ካብ ዘርኢ ኣዳም ስለዝተረኽበ ስለዝኾነ፣ ምፍጣረይ ንኽብሪ እምበር ንሓሳር ከይኮነኒ ካብ ሓጥያት ሓልወኒ ኢልና ንጽሊ። ቅዱስ ዳዊት መዝ. 5-3።  > ከምዝበሎ ብነግህ ኣብ ቅድሚ እግዚአብሔር ንጸሎት ክንቀውም ይግበኣና።
2. ጸሎተ ሠለስቱ ( ናይ ሣልሰይቲ ሰዓት 9 )
እዚ ሰዓት ኣዴና ሔዋን ዝተፈጥረትሉ፣ ኣዴና ቅድስተ ቅዱሳን ድንግል ማርያም ብሥራት መልአክ ዝሰማዕትሉ፣ ንሓዋርያት መንፈስ ቅዱስ ዝወረደሉ፣ ጐይታና ኣምላኽና መድኃኒና ኢየሱስ ክርስቶስ ኣብ ቅድሚ ጲላጦስ ቀሪቡ ስለና ዝተገርፈሉ ሰዓት እዩ። ካልእ'ውን ተወሳኺ  > ከምዝብል ንዕዑ ኣብነት ጌሩ ከምኡ ከኣ ናይ ጐይታና ኣምላኽና መድኃኒና ኢየሱስ ክርስቶስ መግረፍቲ እንዳዘከርና ምጽላይ፣ ብምኽንያት ሓጥያት ኣብ ገሃነም ኣብ ሓዊ ከይድርበ ብሕግኻን
ኣምልኾትካ ክጉዓዝ ርድኣኒ ብማለት ምልማን ይግባእ። ዳኒ.6-10። ዮሓ.19-1። ግ.ሓዋ.2-15። ናይ ኣዴና ቅድስተ ቅዱሳን ድንግል ማርያም ጣዕማን በረኸታን ረዲአታን ኣሕድረልና፣ ጽቡቅ ዜና ኣስምዓና፣ ካብ ናይ ሓዋርያት በረከትን ረዲኤትን ክፈለና ፣ንሶም ንስብከተ ወንጌል ክፈጥኑ ከምዝገበርካዮም ንዓና'ውን ጽቡቅ ምግባርን ስራሕን ክንሕዝ ግበረና ብምባል ንጽሊ።
3. ጸሎተ ቀትሪ (ናይ ሻዱሸይቲ ሰዓት 12 )
እዚ ሰዓት ሄኖክ ገነት ዝዓጠነሉ፣ ኣዳም ኣቦና ዝሰሓተሉ ፣ጸላኢና ዲያብሎስ ዝስልጥነሉ ድኻም ዝመጻሉ ሰዓት እዩ። ስለዚ ካብ ናይ ጻድቅ ሄኖክ በረከትን ረዲኤትን ክፈለና። ሓይሊ ኣጋንንቲ ኣርሕቀልና። ኣዳም ኣትግበር ዝብል ሕጊ ጢሒሱ ካብ ገነት ከምዝተባረረ ኣነ'ውን ብሓጥያተይ ምኽንያት ናብ ሲኦል ናብ ገሃነም ከይኣቱ ብሕግኻን ብትእዛዝካን ከምዝጉዓዝ ግበረኒ ፣ ካብ ሓጥያት ሓልወኒ ክንብል ንጽሊ። ቅዱስ ዳዊት ኣብዚ ሰዓት ይጽልይ ከምዝነበረ ክገልጽ ከምዚ ይብል  > መዝ.54 (55)፣17።
ብዓቢኡ ከኣ መድኃኒ ዓለም ኢየሱስ ክርስቶስ ስለ ድኅነተ ዓለም ክብል ኣብ ቀራንዮ ኣደባባይ ኣብ መልዕልተ መስቀል ዝተሰቅለሉ ስለዝኾነ ስለና ኢሉ ዝተቀበሎም ጸዋእተ መከራ እንዳዘከርናን እንዳሓሰብናን ክንጽልይ ይግብአና። ማር.15-25። ሉቃ.23፣44። ቅዱስ ዳዊት  > ይብል መዝ.64 (65)-10። ኣብ ካልእ ቦታ'ውን ምሕረቱን ለወሃቱን እንዳሓሰብና ከነመስግኖ ከምዝግባእ ክገልጽ ከሎ  > መዝ.62(63)-3።
4. ጸሎተ ተስዓቱ (ታስዓይቲ ሰዓት 3)
ጐይታና ኣምላኽና መድኃኒና ኢየሱስ ክርስቶስ ቅድስት ነፍሱ ካብ ቅድስት ሥጋኡ ብገዛእ ሥልጣኑን ፍቃዱን ዝፈለየላን፣ ሸውዓተ አጽርሐ መስቀል ዝተዛረበሉ ሰዓት እዩ። ነዚ ከኣ ናትና ሞት ተቀቢሉ ናቱ ሂወት ከይበቀቀ ከምዝሃበና ብምሕሳብ  > እንዳበልና ክንጽልይን ክንሓዝንን ክንበክን ይግበኣና። ሉቃ.23-46። ኣብዚ ሰዓት ሓዋርያት ናብ ቤተ መቅደስ እንዳኸዱ ይጽልዩ ኔሮም። ግ.ሓዋ.3-1።  > ከምዝብል መላእክት ክፋእ ይኹን ጽቡቅ ናይ ሰብ ስራሕ ናብ ፈጣሪ ዘቅርብሉ ሰዓት ስለዝኾነ፣ ብዛዕባ ክፋእ ምግባረይ ንስሓ ኣትየ ምስ ኣምላኸይ ክዕረቅ ሓግዘኒ እናዳበልና ክንጽሊ ይግባእ። ቆርኔሌዎስ ዝተባህለ ሓለቃ ሚእቲ ኣብ ተሰዓቱ ሰዓት ኣብ ጸሎት ከሎ ናይ እግዚአብሔር መልኣኽ ናብኡ መጺኡ ብግሁድ ትርኢት ተራእይዎ እዩ። ግ.ሓዋ.10-1። ስለዚ ንሕና'ውን ከምኡ ብጸሎት ክንተግህ ክንልምን ይግብኣና።
5. ጸሎተ ሠርክ (ናይ ምሸት ሰዓት 5)
እዚ ሰዓት ከይበደለ ዝተሰቅለ፣ ከይተፈርዶ ዝተቐትለ ጐይታና ኣምላኽና መድኃኒና ኢየሱስ ክርስቶስ ብኣካለ ሥጋ ናብ መቓብር ዝወረደሉ ስለዝኾነ እዚ እንዳሓሰብና ክንጽልይ ይግበኣና። ማቴ.27-8። ናብ መቓብር ምውራድካ ንኽብሪ ይኹነልና፣ ብሓጥያት ናብ ሲኦል ከይወርድ ጽቡቅ ምግባር ክህልወኒ ኣበርትዓኒ፣ ምስ ቡሩኻን ፈተውትኻ ደምረኒ ብምባል ክንልምን ይግበኣና። ኣብ ኦሪት ኣብዚ ሰዓት መሥዋእቲ ይቀርብ ኔሩ። ዘጻ.29-39-42። 1ይነገ.18-29። ክቡር ቅዱስ ዳዊት'ውን << ጸሎተይ ኣብ ቅድሜኻ ከም ዕጣን ምልዓል
ኢደይ ከም መስዋእቲ ምሸት ይኹን።>> መዝ.140(141)፣-2። ኢሉ እዩ። ኣብዚ ሰዓት ዝወዓልናሉ ዘዕርግ መልኣኽ እግዚአብሔር ስለዘሎ፣ ንዝወዓልናዮ ከበርክተልና ንለይቲ'ውን ንኽባርኸልና ንጽሊ። ከሙኡ ከኣ ካብ መዓልታዊ ስራሕና ዘዕረፍካና እግዚአብሔር ኣምላኽና ብምምስጋን፣ ዝተረፈ ጊዜና'ውን ካብ ምስራሕ ሓጥያት ክሕልወና ብትግሃት ክንጽልይ ይግበኣና።
6. ንዋም (ጊዜ ድቃስ)
ጸሎተ ንዋም ናብ ድቃስ ቅድሚ ምዃድና ዝጽለይ ጸሎት እዩ። እግዚአብሔር ንደኽመሉ ናይ መዓልቲ ሰዓት ኣፈጺሙ ንዓርፈሉ ናይ ለይቲ ሰዓት ስለዝሃበናን ስለዘብጸሓናን ነመስግኖ። ኣብ መዓልቲ ካብ ኩሉ ኩፉእ ነገራት ካብ ናይ ሰይጣን ፈተና ሓሊኻ ስጋብ እዚ ሰዓት ዘጽናሕካና፣ እዛ ናይ ለይቲ ሰዓት'ውን ንሕና ከይፈለጥና ንስኻ ብትፈልጦ ካብ ዝመጻና ክፋእ ነገር ክትሕልወና ግርማ ለይቲ ብሰላም ከነሕልፍ ምእንቲ ሓግዘና ብምባል፣ ከሙኡ ከኣ ለይቲ ብሰላም ድቃስና ክባርኸልና ምጽላይ ይግባእ። ቅዱስ ዳዊት << ኣብ
ምድቃሰይ ክዝክረካ፣ ብለይቲ እናነቓሕኩ ኽሓስበካ ከለኹ።>> መዝ.66 (67) ፣-6። ብምባል ዝተዛረቦ ብልቦናና ንእግዚአብሔር ብምሕሳብ ንዋምናውን ንዑኡ ኣሕሊፍና ሓደራ ምሃብ ይግባእ። ድቃስ ንእሽተይ ሞት ስለዝኾነ። ንድቅሰሉ መደቀሲ'ውን ድሕሪ ምማትና ንቕበረሉ መቓብር ምሳሌ እዩ። ሓደ ቅዱስ ኣቦ  > ይብሉ ኔሮም። አበው  > ይብሉ። ንሞት ዝሓስብ ብንስሓ ተሓጺቡ ተዳልዩ ክጸንሕ ከምዘለዎ ይፈልጥን ይርድኦን ስለዝኾነ እዩ። ስለዚ ኣብዚ ሰዓት ዝበጽሕ ጸሎት ናይ ንስሓ ጸሎት እዩ ምባል ይከኣል። ኣብ መዓልቲ ብምርኣይ፣ ብምሽታት፣ ብምስማዕ፣ ብምድህሳስ ዝሰርሓናዮ ኩሉ ይቅረ በለልና ብምባል ንሓትት። ብተወሳኺ'ውን እዚ ሰዓት ጐይታና ኣምላኽና መድኃኒና ኢየሱስ ክርስቶስ ንሓዋርያት ሥርዓተ ጸሎት ዘርኣየሉን ዘምሃረሉን ስለና ክብል ዝተታሕዘሉ ስለዝኾነ ንዓና ኢሉ ምትሓዙን ብምሕሳብ ንጸሎት ተጊህና ምጽላይን ምልማንን ይግበኣና። ማቴ.26-38-43።
7. መንፈቀ ሌሊት ( ናይ ፍርቂ ለይቲ)
ልበ ኣምላክ ቅዱስ ዳዊት  > መዝ.118(119)፣62። ስለዚ ኣብዚ ሰዓት ካብ ድቃስና ተንሢእና ሓልዎተ እግዚአብሔር ምምስካርን ንስሙ ምቅዳስ ይግበኣና። ከሙኡ ከኣ እዚ ሰዓት ወልድ ዋህድ ኢየሱስ ክርስቶስ ካብ ቅድስት ድንግል ማርያም ካብ ሥጋኣ ሥጋ ካብ ነፍሲ ነሲኡ፣ ኣብ መዋእለ ሄሮድስ ርጉም ኣብ ቤተልሔም መብልዒ ማል ዝተወልደሉ፣ ሙስና መቃብርን ኣጥፊኡ ብዓቢይ ኃይልን ሥልጣንን ዝተንሥኣሉ፣ ዳሕራይ'ውን ጽቡቅ ትግባረ ጽድቂ ዝገብሩ ጽቡቅ ዋጋ ክፋእ ንዝገበሩ ፍዳ ፍርዶም ንምሃብ ብግርማ መለኮት ብክበበ ትስብእት ብቅዱሳን መላእኽቲ ተዓጂቡ ብጎይትነት ይመጽእ ተባሂሉ ዝእመነሉ ሰዓት ስለዝኾነ ናቱ ምሕረትን ለውሃትን ውዕለታ ብምዝራብ ገሊጽና ምምስካር ይግበኣና። ከሙኡ ከኣ ኣብ ጊዜ ዳግማይ ትንሣኤ ናይ ክብሪ ትንሣኤ ንኽንትሥእ ኣብቅዓና እንዳበልና ምልማን ይግበኣና። ቅዱስ ጳውሎስን ሲላስን ኣብ ቤት ማእሰርቲ ከለዉ ኣብ መንፈቀ ሌሊት ተንሢኦም ንእግዚአብሔር ምስጋና ኣቅሪቦም እዮም። ግ.ሓዋ.16-25። ቅዱስ አባ ይስሓቅ  > ይብሉ።
እግዚአብሔር ኣምላኽ በረከቱን ረዲኤቱን ምሕረቱን የብዝሓልና። ኣማላድነት ኣዴና ቅድስተ ቅዱሳን ድንግል ማርያም ኣይፈለየና።
(For those who does n't have Geez try this PDF link) MEALTAWI TSELOT SHEWATE SEATAT
ወስብሐት ለእግዚአብሔር።
ወለወላዲቱ ድንግል።
ወለመስቀሉ ክቡር።


text:
ንማዕቀባት ሶማልን ኤርትራን ንምቁፅፃር ብሕቡራት መንግስታት ዝተመስረት ጉጅለ ተቆፃፃሪ ነቲ ኤርትራ ኣብ መወዳእታ'ዚ ዝሓለፈ ዓመት ኣብ ባይደዋ ሶማል ንአልሸባብ ብነፈርቲ ጌራ አፅዋራት አቀቢላ ዝብል ኽሲ ኬንያ ነፃ ተአማኒ መርትዖ አይረኸብኩሉን ክብል አፍሊጡ።
መራሒ'ቲ ጉጅለ ማት ብራይደን ን'ሬድዮ ድምፂ አሜሪካ አገልግሎት ቃንቃ ሶማል ኣብ ዝሃብዎ ቃለ-መጠይቅ ከም ዝበልዎ እቲ ጉጅለ ነዚ ብኬንያ ዝቀረበ ክሲ እኩል ብቁዕ ተአማኒ ነፃ መርትዖ ከምዘይረኸበን እካደአስ ብአንፃሩ ዛጊድ እዚ ዝተባህለ ከምዘይተፈፀመ 'ዩ ተአማኒ ነፃ መርትዖ ዘለና ኢሎም።
በቲ ተቆፃፃሪ ጉጅለ በብወርሑ ዝቀርብ ፀብፃብ ብምስጢር'ዩ ዝዕቀብ ዝበሉ መራሒ'ቲ ጉጅለ ማት ብራይደን ግን ገለ ሚድያ ናይ'ዚ ተዘርጊሑ ዘሎ ናይ ታሕሳስ ፀብፃብ ዝረኸብዎ'ዩ ዝመስል ኢሎም።
ኣብ ሕቡራት መንግስታት ናይ ኤርትራ ወኪል ኣምባሳደር አርአያ ደስታ ብወገኖም ን'ሬድዮ ድምፂ አሜሪካ ከም ዝበልዎ እዚ ክሲ ኬንያ ኣብ ምብጋሱ ፈሺሉ ዝተረፈ'ዩ ድሕሪ ምባል ብዙሕ ዝአመኖ 'ውን አይነበረን ኢሎም።
ኣምባሳደር አርአያ አተሓሒዞም እዚ ጉጅለ ብሞይኡ ካብ ፖሎቲካዊ ፅዕንቶ ነፃ ኾይኑ እንተዝሰርሕ ንዕኡን ንዓናን ፅቡቅ ምኾነ ክብሉ ተዛሪቦም።
ሙሉእ ትሕዝትኡ ንምስማዕ ናብ ምልክት ድምፂ ብምኻድ ጠውቁ።


text:
ንባባት፡ ፩ቆሮ 15፡1-19። ፩ዮሓ 2፡1-5፥ ግ.ሓ. 3፡13-19፥ ሉቃ 24፡35-48። ስብከት፤ “ንግሩ ለእግዚአብሔር ምሕረቶ፥ ወመንክሮሂ ለእጓለ እመ ሕያው፥ እስመ ሰበረ ኆኃተ ብርት” ምሕረት እግዚአብሔር ንገሩ፥ጥበቡ ኸአ ንደቂ ሰብ፥ መዓጹ ሓጺን ስለ ዝሰበረ፥ መዝ. 106።
መዝሙር፡ ወበእኁድ ሰንበት. . . . አብታ ቀዳመይቲ መዓልቲ ሰንበት ማርያም መግደላዊት ናብ መቓብር አንጊሃ ጌና ጸልማት እንከሎ ከይዳ፥ እቲ እምኒ ካብ አፍ መቓብር ተፈንቂሉ ረኺባቶ፥ ናብ ስምዖን ጴጥሮስ ከምኡ ናብቲ ካልእ ረድኢ ኢየሱስ ዘፍቅሮ በጽሐት፥ ንጎይታይ ካብ መቓብር ወሲዶሞ አበይ ከም ዝወሰድዎ አይፈልጥን፥ ክልቲኦም ብሓንሳብ እናጎየዩ ከለዉ፥ እቲ ካልእ ረድኢ ኢየሱስ ዘፍቅሮ ንጴጥሮስ ቀዲምዎ በጽሐ።
አብዚ ናይ ሎሚ መዝሙር እንርእዮ እምነት ማርያም መግደላዊት እዩ፥ ንሳ ንመምህራ ክሳብ እትረኽቦ ብጸልማት ብቐትሪ አብ ኩሉ ክትደልዮ ንርእያ። ክሳብ እትረኽቦ አይዓረፈትን። ክትረኽቦ ቀሊል አይነበረን እንተ ኾነ እምነትን ፍቕርን ገራ ስለ ዝደለየት ባዕሉ ረኺብዋ። አብዚ እዋን ትንሣኤ ኩልና ንኢየሱስ ክንደልን ክንረኽቦ ከምዘሎና ክንሓስብ አሎና። አብ ሕይወትና ከይረኸብናዮ ክነዕርፍ የብልናን። ከየለለናዮ ከይሓልፈና አዒንቲ ሕልናና ክፈተልና ኢልና ንለምኖ።
ዝሓለፈ ሰንበት ዘንበብናዮ ወንጌል ዮሓንስ፥ ሓዋርያት ብፍርሒ አብ ሓደ ገዛ ተሸጒሮም እንከለዉ ኢየሱስ “ሰላም ንአኻትኩም ይኹን” እናበለ ከም ዝተራእዮም አንቢብና፥ ናይ ሎሚ ወንጌል ከአ ክልተ ዝፈርሑ አርድእቲ ከምቲ ናይ መምህሮም ከይገጥሞምን ከምኡ ተስፋ ብምቝራጻን ካብታ ማእከል ድሕነቶምን ተስፋኦምን ዝኾነት ከተማ ኢየሩሳሌም ንምዕራብ ክሃድሙ እንከለዉ ኢየሱስ አብ መገዲ ተሓዊሱ ምስኦም ከምእተጓዕዘ እሞ ቅዱሳት መጻሕፍትን ኩሉ ብዛዕብኡ አብ ነብያት ዝተባህለ ትውፊታትን ክነሮም እንከሎ ልቦም ይቃጸል ከም ዝነበረ፥ንሶም ምስኦም ክሓድር ከም ዝዓደምዎ እሞ አብ መአዲ ምስ ተቐረቡ ባዕሉ ባሪኹ ቆሪሱ ምስ ሃቦም ካብኦም ከዝተሰወረን ከም ዘለለይዎ አንቢብና።
ኩሉ ንባባትና አብ ምልላይ ንኢየሱስ ዘተኮረ እዩ። ሓዋርያት አብ መጀመርያ አየለለይዎን አብ መጨረሻ ግን አለልዮሞ። እንታይ ምስ ኮኑ እዮም ዘየለለይዎ እንታይ ምስኮኑኸ አለልዮሞ? ንኢየሱስ ክተለሊ እንታይ የድሊ? ስለምንታይ እዩ መጀመርያ ካልእ መሲልዎም ድሓርን ግን መን ምዃኑ ከለልይዎ ዝኸአሉ?
እዚ አብቲ ንሰባት ብኸመይ ንርእዮም ዝብል ሕቶ ክመርሓና ይኽእል። ብርግጽ አብዚ ምርአይ ክንብል ከሎና ብዓይኒ ሥጋና ምርአይ ዘይኮነ ብዓይኒ ሕልናን መንፈስናን እዩ ዘመልክት። ብዓሚቕ አፍልጦን ርድኢትን ክህልወና ማለት እዩ። እዚ አብ ዕለታዊ ሕይወትና ኩልና እንፈልጦን እንገብሮን እዩ። ንአብነት ክንርኢ ንወለድና ንሕጻናት ከሎና ከመይ ንርእዮምን ንርድኦምን፥ ዕብይ ምስበልና ምስ ጎበዝና ከም መንእሰይ ከመይ ንርእዮምን ንርድኦምን፥ ኩሉ አረአእያናን ርድኢትናን ይፈላለ። ሕጂ ምስ ዓበና ክንድሰብ አኺልና ዓቕሚ ሰብ ምስ በጻሕና ዘሎና አረአእያን አፍልጦን አብ ልዕሊ ወለድና ከመይ ዝበለ እዩ። አብዚ ዓቢ ፍልልይ ክንርኢ ንኽእል።
እንታይ እዩ ተቐይሩ/ ወለድና ድዮም ቀይሮም ወይስ ንሕና ኢና ቀይርና? ኩልና ከም እንሰማማዓሉ ዝቐየርና ንሕና ኢና እምበር ወለድና አይኮኑን ዝቐየሩ። ፍቕሮምን ሓልዮቶምን አባና ዘለዎም ተገዳስነት ቀጻሊ እዩ። እቲ ዝቀየረ ናትና ምቕባል አብቲ ንሶም ዘርእዩና ፍቅርን ሓልዮትን ተገዳስነትን ብዝተፈላለየ ደረጃ ገሊጽናዮ። አብ ዝተፈላለየ ዕድመና ዝተፈላለየ ርድኢትን አረአእያን አርኢና።
ምስካልኦት እነፍቅሮም ዘሎና ልክዕ ከምኡ እዩ። ምስ አዕሩኽትናን አብ ከባቢና ዝርከቡ ሰባትን ዝህልወና ርድኢትን አፍልጦን ምስ ዓቕሚ አፍልጦናን ምቅርራባናን ብመጠኑ ይፈላለ። ከምኡ አብ መንጎ አርድእቲ ኢየሱስ ዝነበረ ብዛዕባ ኢየሱስ ዝነበሮም ርእዲትን አፍልጦን ከምኡ እዩ ነሩ።
ዓበይቲ ነገራት መጠን ቍምነገሮምን ትሕዝቶኦምን አብ አፍልጦናን ርድኢትናን ዓቢ ጽልዋ አልኦም። አብ ደቅና ወይ እውን ንብዙሕ ጊዜ ዘይረአናዮም ደቅና ከምኡ እንፈልጦም ሰባት ብዙሕ ለውጢ ንርኢ ብፍላይ አብ ንኡስ ዕድመ ዘለዉ ቀልጢፎም ብቁመት ብጠባይ ብኹሉ ለውጢ የርእዩ። ገለ ሰባት ዘይቅይሩ ወይ እውን ብዙሕ ዘይፍቶ ነገራት ንርእየሎም ግን አብ ዓቢ ነገር ምስኮነ ጨሪሶም ይቕይሩ። ንጸልኦም ዝነበርና ብቐረባ ምስ ፈለጥናዮም ጨሪሽና ንቕይር ስለዚ ንሰባት ብቐረባ ክንፈልጦም ክንቀርቦም አሎና።
ዓበይቲ ነገራት አብ አረአእያና ለውጢ ክንገብር ምኽንያት ይኾኑና ብመጠኑ ኸአ አብቶም እንርእዮም ሰባት ዝነበረና አመለኻኽታ ክንልውጥ ግድን ይኸውን። አሰብኡት ድሕሪ በዅሪ ውላዶም ንብዓልቲ ቤቶም ብፍሉይ ይርእይዋ፥ ከምኡ አንስቲ እውን ነሰብኡተን ብሓዲስ ፍሉይ ይርእያኦም።
እቶም አብ መገዲ ኤማሁስ ዝጉዓዙ ዝነበሩ ክልተ አርድእቲ ብዛዓባ እቲ ሕማቕ ነገራት ብዛዕባ ስቕለትን ሞትን መምህሮም ይዛረቡ ነሮም። ተስፋ ቆሪጾም ኢየሱስ ብዓል ናዝሬት እቲ ብአምላኽ ዝተላእከ መስሕ ገርና ንቖጽሮ ነርና ሕጂ ግን ካብ ዝመውት ሳልስቱ እዩ እናበሉ ዝሓለፈ ነገራት ከምዝተጸበይዎ ከምዘይኮነ የዕልሉ ነሮም። ከም ዝፈሸለ ነገር ገሮም ስለ ዝረአይዎ ካብኡ ክሃድሙ ንከተማ ሓዲጎም ይኸዱ ነሮም።
ሉቃስ ወንጌላዊ ነቶም አርድእት አዒንቶም ከም ዝተኽፍተን ምአስን ከመይን ኢሉ ከም ዝኸፈተሎም እንታይ ከምዝኾነ ይነግረና። “አብ ምቝራስ እንገራ” አዒንቶም ተኸፊቱ። አብ ገዛ ምስ አተዉ ወዮ ጋሻ ዝነበረ ወና ኮይኑ ነቲ ክምገብዎ ዝተቐረበ እንጌራ ባሪኹ ቆሪሱ ክበልዑ ሂብዎም። ብሃንደበት አዒንቶም ተኸፊቱ ሽዑ አለልዮሞ። ድሕሪኡ ብዓይኖም አይረአይዎን ብዓይኒ ልቦም/ሕልንኦም ከለልይዎን ክርእይዎን ጀሚሮም። በቲ ከም ብሓዲስ ዝተበራበረ እምነቶም ክርእይዎ ጀሚሮም። ከለልይዎ ዝኸአሉ ብሓዲስ መገዲ ብፍሉይ አረአእያ ክርእይዎ ስለ ዝጀመሩ ከለልይዎ ክኢሎም። ካብዚ ንድሓር ከምቲ ዘተስፈዎም ምስኦም ኩሉ ጊዜ ከምዘሎ ዝርእዩሉ መገዲ እዚ ከምዝኾነ ክፈልጡ ጀሚሮም።
ፍልጠት፥ እንርእዮ ነገር፥ አብቲ አብ ቅድመና ዘሎ ዝረኸብናዮ ነገራት ወይ ሓበረታ ጥራሕ አይ ኮነን ዝምስረት። ሓቀኛ ፍልጠት ንነገራት አብ ልቦናን ርድኢትን ተመስሪትና ክንርእዮም ከሎና ጥራሕ እዩ። ሃይማኖታዊ ፍልጠት ንነገራት አብ ህያባት መንፈ ቅዱስ መሰረት ገርካ ክትርእዮም ከሎኻ እዩ፥ ብፍላይ ህያብ ልቦና፥ ርድኢትን ፍልጠትን።
ኢየሱስ አብ ነፍሲ ወከፍና ብዘይተጸበናዮ ወይ ዘይ ገመትናዮ ንአሽቱ ነገራት ገሩ ይመጸና። ስለምንታይ እዮም ብዙሓት ቅዱሳት ንምጽአት አምላኽ ብዘይተጸበናዮን ዝሓሰብናዮን ምዃኑ ዝገልጹልና። አብ ሕይወትና ከም እንርእዮ አምላኽ ብብዙሕ መገዲ ብዘይተጸበናዮ ድለቱ ክነግረና ወይ ክንርኢ ንኽእል፥ ብዘይሓሰብናዮ ነገር አምላኽ ንርኢ፥ ምሳና ከምዘሎ ንዕዘብ እዚ ከምዚ ኢልና እኳ አይንግለጾ እምበር አምላኽ ኩሉ ጊዜ ምሳና አሎ የርእየና ኸአ እዩ። እቲ ጸገም ንሕና ክንርኢ አይንኽእልን አይነስተውዕልን ሽዑ በረኸት አምላኽ ከይረአናዮ ክሓልፈና ይክአል።
ክንርኢ ናይ ምስትንታን ጊዜ የድልየና። ካብዚ ጫውጫውታ ዝበዝሖ ዓለምና ውጽእ ኢልና ንአምላኽ ጊዜ ሂብና ክንክእል አሎና። ነዚ ከይንሰምዕ ዝኸልአና ዘሎ ዝተፈላለየ ድምጽታት ናይ ዘመና ደው ክነብሎ ክንክእል አሎና። አብ ጸጥታን ሰላምን ጽምዋን ዝመልኦ፥ ምስ ነፍስና ጥራሕ ክንዛረብን ክንሰምዕን ምስ ከአልና ሽዑ ንኢየሱስ ክንርእዮ ክንጅምር ኢና እሞ ምሳና ከምዘሎ አጸቢቕና ክንፈልጥ ኢና።
ንሱ አብ መንጎና ከምዘሎ ምኽሓድ ማለት ነቲ ብዙሓት ሰባት አብዘን ዝሓለፋ 2000 ዓመታት ክርስትና ብብዙሓት ዝተጓዕዝዎ መገዲ ኤማሁስ ንዝነገሩና ዘይምቕባልን ዘይምእማንን እዩ።
አብዚ እዋን አምላኽ ናይ ገዛእ ርእስና ጉዕዞ ኤማሁስ ክንገብር ይደልየና አሎ። አብ ምቝራስ እንገራ ጥራሕ ዘይኮነ አብ ኵሉ ጉዕዞ ሕይወትና ብፍላይ አብቶም ዘደኑቕ ነገራት ዝጓነፉና እሞ ደው ዘብሉና አብኦም እውን ክሕወስ ይደሊ እዩ። አምላኽ ምሳና እንተ ዘየሎ ተስፋ ክንቆርጽን ብቐሊል ግዳይ ጸገማትናን ስምዒትናን ክንከውን ኢና።
አብዚ ናይ ሎሚ ሰንበት እምብአር፡
መስከርቱ ክንከውን ይደልየና፡ “ናይ እዚ ነገራት መሰኻኽር ንስኻትኩም ኢኹም” ይብለና። ድሕሪ ትንሣኤ ዘሎ እዋን፥ እዋን ምስክርነት ነቲ ዝተንሣኤ ክርስቶስ ስለ ዝኾነ ሎሚ አብ ስራሕና አብ ርክባትና አብ ኩሉ መንፈስ ደቂ ትንሣኤ አብና ተራእዩ ልቢ ሰባት ክንቅይር እንልአኸሉ እዋን እዩ።
ኢየሱስ ሎሚ እውን ምሳና አሎ፦ ከምቲ ነርድእቱ አብ ማእከሎም ደው ኢሉ ሰላም እንአኻትኩም ይዅን” እናበለ ሰበኽቲ ሰላም ክኾኑ ዝደለዮም ሎሚ ንአይን ንአኻትኩምን ዘራእቲ ሰላምን ሕውነትን ክንከውን ይደልየና አሎ።
ጽንዓት እምነት የድልየና አሎ፦ ነቲ እንአምኖ ክሳብ ዘይነበርናዮ ንኢየሱስ ክንምስክር አይክአልን እዩ። እምነት ክደክም ክጠፍእ ስለ ዝኽእል ክንበራበር ነቲ አምላኽ ዝብለናን ዝገበረልናን ርኢና ምስኡ ርክብ ክህልወና የድሊ አሎ። ዓለምና ንመገዲ አምላኽ ክንሓድግ አብ ገዛእ ርእስና ጥራሕ ክንምርኮስ እያ እትደልየና ስለዚ አብ እምነትና ጸኒዕና ምስ ኢየሱስ ክነብር የድሊ።
አብ መአዲ ቅዱስ ቍርባን ክንካፈል። ሰብ ኤማሁስ አብ መአዲ እዮም አላልዮሙ። ንሕና እውን መስዋዕቲ ቅዳሴ ክነዕርግ ከሎና ልክዕ ነቲ ኢየሱስ ዝገበሮ ስለ እንገብር ዘሎና ዓይኒ ሕልናና ነቲ አምላኽ ዝገበረልናን ዝብለናን ክነለል ብምሉእ ልብና ንሳተፎ።
አብ የማን ንመለስ፡ አርድእቲ ኤማሁስ ኢየሱስ ምስተገልጸሎም ካብቲ ዝሃድምዎ ዝነበሩ ንድሕሪት ተመሊሶም። ተስፋ ቆሪጾም ዝነበሩ ክአምኑን ክነግሩን ጀሚሮም። ንሕና እውን ሎሚ ካብቲ ኃጢአት ካብ አምላኽን ካብ ሓቅን ንድሕሪት ሒዙና ዘሎ አብ አምላኽን አብ ማሕብር ክርስቶስን ንመለስ። ብኃጢአትና ተኣሚና ዕርቂ ምስ አምላኽን ሰብን ንግበር።
ናይ ሎሚ ሰንበት ቃል አምላኽ እምብአር ሕይወትና ክንሰርዕ እሞ አብ ቅድሚ ዝተንሥኤ ኢየሱስ ደው ክንብል የዘኻኽረና። ንቕሓትና አፍልጦና አብቲ ንሱ ዝሃበና ተስፋታት ከጽንዓና ይግባእ። ሓዋርያት አብቲ ተአኪቦምሉ ዝነበሩ ገዛ ዝተመክርዎ እዚ እዩ። እዚ ተመክሮ ንሓዋርያት ቀይርዎም። ድሕሪ እዚ ተመክሮ እቶም ፈርሓትን ተጠራጠርትን ዝነበሩ ጨሪሾም ለዊጦም ንትንሣኤ ክርስቶስ ክሰብኩ ብትብዓት ላዕልን ታሕትን ክብሉ ተራእዮም መብዝሕትኦም ከአ ብመስዋዕቲ ሕይወቶም ክምስክርዎ ክኢሎም። እዚ እያ ሎሚ ቤተ ክርስትያን ንነፍስወከፍና አብ ቅድመና እተቐምጠልና ዘላ እሞ አምባሳደራት ክርስቶስ ኮና ንመስክሮ ንስበኮ።
ኢየሱስ ብጸግኡ እሙናት ደቂ ትንሣኤ ገሩ አብ ምምስካሩን አብ ቅድስና ሕይወትና እንወፍር ይግበረና።
ኣባ ንጉሠ ፍሥሓ


text:
ዕዉት ዝርርብ ኣብ ሞንጎ ጀርመናውያን ኣባላት ምምሕዳር ከተማ ከለን- ኮርቫይለርን
ማሕበረ ኮም ከለንን ከባቢኣን
ምምሕዳር ከተማ ከለን- ኮርቫይለር ካብ ነዊሕ ግዜ ኣትሒዙ ምስቶም ኣብታ ከተማ ዝቕመጡ ዝተፈላለዩ ህዝብታት ብዛዕባ ባህልን ልምድን፤ ሃይማኖትን ኣነባብራን፤ምስቲ ትቕመጠሉ ዘሎኻ ሃገር ተዋሃሂድካምንባርን (ኢንተግረሽን ) ዘጋጥሙኻ ጸገማትን ዝብሉ ዛዕባታት ሒዙ ክጎዓዝ ጸኒሑ።
ሎሚ ዓመት እውን ብምቕጻል እቲ ምምሕዳር ጀርመናውያን ብምዕዳም ምስ ማሕበረ ኮም ከለንን ከባቢእን ንምልላይን ነዘን ኣብ ላዕሊ ዝተጠቕሳ ዛዕባታት ሒዙ ብዕለት 02.02.2014 ዘተ ምስ ህዝቢ ኣበገሰ።
ብወገን ማሕበረ ኮምና ኣቶ እስቲፋኖስ ወልደማርያም ኣብቲ ምምሕዳር ኣባል ስለ ዝኾነ ንንውሕ ዝበለ ግዜ ምቅርራብ ብምግባር፤ ምስ ኣብ ወንበር ማሕበረ ኮም ኣቶ ኢድሪስ ዑመርን ኣቶ ዮናስ ጸሃየን ምስ ኣባላት ማሕበረ ኮምና ብምርኻብ ኣድላዪ ዘተን ውዳበን ተኻይዱ ናብቲ ዘተ ተዳሊና ከም ንመጽእ ተገይሩ። ብተወሳኺ ውን እዞም ሰለስተ ኣባላትና ንነዊሕ ግዜ ምስቲ ምምሕዳር ብዙሕ ኣኼባታት ይካየድ ከም ዝነበረ ምፍላጥ ኣገዳሲ እዩ።
እቲ ዘተ ብማርቲን ስታንኮቭስኪ ዝበሃል ናይ W.D.R. ጀርመናዊ ጋዜጠኛ ተኣልዩ እዩ ተኻይዱ። ጋዜጠኛ ን ኣቦ ወንበር ማሕበረ ኮም ኣቶ ኢድሪስ ዑመር መዓስ ናብ ጀርመን ከም ዝመጽአን ከመይ ከም ዝመጽአን እብዚ ዓዲ እንታይ ከም ዝገብርን ከምኡ ውን ማሕበረ ኮም ከለን መዓስ ከም እተጀመረን ክንደይ ኣባላት ከም ዘለውዎን ቁጽሪ ኣባላት ደቂ ኣንስትዮ ክንደይ ከም ዝኸውንን መዓልቲ ደቂ ኣንስትዮ ብኸመይን ስለምንታይን ኣብ ኤርትራን ኣብዝን ከም ዝኸብርን ወዘተ ዝብል ሕቶታት ኣቕረበሉ። ኣቦ ወንበር ብወገኑ ነቲ ሕቶታት ብምምላስ ዘረብኡ ደምደመ።
ብድሕርዚ ጀርመናውያንን ኤርትራውያንን ብሓንሳብ ኣብ ዝተፈላለየ ጣዋሉ ኮፍ ኢሎም (ብዎክ ሾፕ መልክዕ) ብዛዕባ ኢንተግረሽን፤ ሃይማኖታት ኣብ ኤርትራ፤ ወግዕን ባህልን ኣብ ኤርትራ ከምኡ ውን ትምህርትን ንሕናን ኣብዚ ከተማ ዝብሉ ዛዕባታት ብምውራድ ንፍርቂ ሰዓት ዝኣክል ዘተ ተኻይዱ። ካብ ነፍስወከፍ ጣውላ ኸኣ ሓደ ወይ ክልተ ብዝያዳ ብመንእሰያት ብምውካል ኣብ ቅድሚ ኣኼበኛ ብምውጻእ ምስቲ ጋዜጠኛ ብሕቶን መልስን መልክዕ ኩሉ ከም ዝፈልጥ ተገይሩ።
ኣብ ኢንተግረሽን ወይ ከኣ ምስቲ ትነብረሉ ሃገር ተዋሃሂድካ ምንባር ብዝምልከት፥ ተዋሃሂድካ ምንባር በቲ ወዲ ሃገርን በቲ ኣብቲ ሃገር ንኽነብር ዝመጽእ ዘሎ ሰብን ክስርሓሉ ዘለዎ ጉዳይ ኮይኑ እቲ ምምሕዳር ብወገኑ ውን ክደፍኣሉ ከም ዘለዎ ተገሊጹ።
ኣብ ትምህርቲ ዝምልከት ኣብ ማሕበረ ኮምና ወለዲ ንትምህርቲ ኣድላይን ወሳንን ኣብ መጻኢ ህይወትካ ጌሮም ከም ዝርእይዎን ንደቆም ውን ኣብ ትምህርቲ ክነፍዑን ክከታተሉን ከም ዝሕግዝዎም ተገሊጹ።
ጉዳይ ሃይማኖታት ኣብ ኤርትራ ኣብ ዝምልከት ከኣ ሃገርና ክልተ ዓበይቲ ሃይማኖታት ከም ዘልዉዋ፤ ኣመንተን ነንሕድሕዶም ተኸባቢሮም ብውህደት ከም ዝኸዱን ናይ ሓባር በዓላት ብሓባር ከም ዘሕልፉን ብተወሳኺ ኣብ ኤርትራ ሃይማኖት ናይ ውልቂ ሃገር ግን ናይ ሓባር ከም ዝኾነን ተገሊጹ።
ኣብ ባህልን ኣነባብራን ህዝብና ጽቡቕ ባህሊ ከም ዘለዎን ጎዳእቲ ባህልታት ዝበሃሉ ከም ክሽቦን መርዓ ትሕቲ ዕድመን ብሕጊ ውጉዝ ከም ዝኾነን ብተወሳኺ ውን ነዚ ንምክልኻል ብማሕበራትን ትካላትን ጉስጎሳ ከም ዝግበር ተገሊጹ።
ኣብ መወዳእታ ጋዜጠኛ ማርቲን ስታንኮቭስኪ ንኣኼበኛ ኤርትራን ኣባላት ማሕበረ ኮም ኤርትራውያን ኣብ ከተማ ከለንን ከባቢኣን መላለዪ ተገይሩ ከም ዘሎን፤ እዚ ኣብዛ ከተማ ወይ ኣብዚ ሃገር ዝነብር ኤርትራዊ ከምቶም ቅድሚ ሕጂ ንስራሕ ኢሎም ሃገሮም ዝገደፉ ህዝብታት ፍልይ ዘብሎ ብዙሕ ቃልስን ናይ ህይወት ጉዕዞን ዘሕለፈ ህዝብን ከም ዝኾነ መጠን ምዕቡል ኣረኣእያ ከም ዝውንን ብምባል ዛዕባታቱ ዛዘመ።
ዓወት ንሓፋሽ
ክፍሊ ሓበረታ ማ/ኮም ከለንን ከባቢኣን


text:
ቅ.ኣ.ር.ሊ.ጳ.ፍራንቸስኮስ ሶሙን መጸ ዕለተ ሮቡዕ ኣብ ዘቅርብዎ ሓፈሻዊ ትምህርተ ክርስቶስ ሎሚውን ብዛዕባ መሥዋዕተ ቅዳሴ ንዝህብዎ ትምህርቲ ብምቅጻል ጸሎተ ኣኰቴተ ቊርባን ሕመረት ቅዳሴ ብምዃኑ ድሕሪ ምግላጽ እታ ኣካል ክርሶትስ ዝኾነት ቤተ ስለኩሉ ጸሎታ ተዕርግ ድሕሪ ቢሎም ኣብዚ ቅንያትዚ ኣብ ኮርያ ዝፍጸሙ ጸወታታት ኦሊምፒክ ናይ ሰላምን ደስታን ዕለታት ንክኾኑ ዘለዎም ሠናይ ምንዮት ገሊጾም።
ዝኸበርኩም ኣሕዋትን ኣሓትን! ደሓንዶ ሓዲርኩም!
ብዛዕባ መሥዋዕተ ቅዳሴ ዝጀመርናዮ ትምህርተ ክርስቶስ ክንቅጽል ኢና፣ ኣብ ናይ ሎሚ ትምህርትና ብዛዕባ ኣኰቴተ ቊርባን ወይ ጸሎት ምስጋና ክንምልከት ኢና፣ መባእ ኅብስትን ወይንን ቀሪቡ ጸሎት ምስ ተገብረን ብኡ ንብኡ ጸሎተ ኣኰቴተ ቊርባን ይጅምር፣ እዚ ጸሎት እዚ ንሥርዓተ ቅዳሴ ምልኣት ዝህብን ማእከል ናይ ኩሉን ኮይኑ ናብ ምቚራብ የምርሕ፣ እዚ ከኣ ነቲ ኢየሱስ ኣብ መወዳእታ ድራር ምስ ሓዋርያቱ ንዝገብሮ እንደግና ሕያው ንገብር፣ እዚ ከኣ ባ ወንጌለ ማቴ 26.27 ማር 14.23 ሉቃ 22.17 ከምኡ እውን 1ቆሮ 11.24 ከም ዘመልክቶ ‘ኅብስቲ ኣልዓለ ኣመስገነ ጽዋዕ ኣልዓለ ኣመስገነ’ ካብ ዝብሎ ብምብጋስ ጸሎተ ምስጋና ወይ ኣኰቴተ ቊርባን ነቅርብ፣ እዚ ጸሎተ ምስጋናዚ ወትሩ ምስቲ መሥዋዕቲ ድሕነት ብምትእስሳር መሥዋዕቲ ቅዳሴ ኣብ እነዕርገሉ ግዜ ሕያው ይኸውን፣
ኣብዚ ዝለዓለለ ጸሎተ ምስጋና ማለት ኣኰቴተ ቊርባን ቤተክርስትያን ምስቲ ናብ ሥጋኡን ደሙን ዝተለወጠ ኅብስትን ወይንን ዝርከብ ሕያው ክርስቶስ ውህደት ብምፍጣር ንቀንዲ ምኽንያት ምስጋናኣን ነቲ ባዕሉ ምስጋና ዝኾነ ቊርባን ኢየሱስን ትገልጽ፣ ኣብዚ ሥርዓት እዚ ካህን ኣልዕሉ ኣልባቢክሙ ልብኻትኩም ኣልዕሉ እንክብል ልባትና ናብ ጐይታ ክኸውን ድሕሪ ምእዋጅ ጸሎተ ምስጋና ብምቅራብ ልዕል ብዝበለ ድምጺ ብስም ኩሎም ምእመናን ብመንፈስ ቅዱስ ገሩ ንእግዚአብሔር ኣብ ብማእከልነት ኢየሱስ ክርስቶስ የመስግኖ፣ ከምቲ መምርሒ ሮማዊ ሥርዓተ ቅዳሴ ኣብ ቊ.78 ዝብሎ ከኣ ‘ናይዚ ጸሎትዚ ትጉም ማሕበረ ምእመናን ኩሎም ነቲ ዓበይቲ ተግባራት እግዚብሔር ብምድናቅ መሥዋዕቲ ኣብ ምቅራብ ይሓብር’፣ ኮይኑ ግን ኣብዚ ንክንሓብርን ንክንዋሳእን ጉዳዪ ክንርድኦ የድሊ፣ ስለዝኾነ ከኣ ቤተክርስትያን ኣብዚ ሥርዓት እዚ ነፍሲ ወከፍ በቲ ዝሰምዖ ቋንቋ ንክርድኦን ኣብዚ ናይ ምስጋናን ኣምልኾን ጸሎት ምስቲ ካህን ንክሳተፍን ዘድሊ ኩሉ ገራ፣ ከምቲ ኣብ ሓዲስ ትምህርተ ክርስቶስ ካቶሊካዊት ቤተክርስትያን ቊ.1367 ‘እቲ ናይ ክርስቶስ መሥዋእትን፤ እቲ ናይ ሥርዓተ ቅዱስ ቍርባንን
ሓደ መሥዋእቲ እዩ፣- “እቲ ዚሥዋእ ሓደ ንሱ እዩ፥ ብተልእኮት-ካህናት ኣቢሉ ዘወፈዮ ኮነ፤ እቲ ሽዑ ኣብ መስቀል ርእሱ ዘወፈየን ሓደ ንሱ እዩ፥ እቲ ኣገባብ ወይ ሥርዓት-ወፈያ ጥራሕ እዩ ዚፈላለ ዘሎ።” “እቲ ሓደ ግዜ ብምፍሳስ-ደም ኣብ ናይ መስቀል መንበረ-ምሥዋእ ርእሱ ዘወፈየ ክርስቶስ፥ ኣብ’ዚ ኣብ ቅዳሴ ኣብ ዚፍጸም መለኮታዊ መሥዋእቲ ብምሉኡ ስለዘሎን፤ ምፍሳስ-ደም ብዘይረኣዮ ኣገባብ ኪውፈ ስለዚርከብን . . . እቲ መሥዋዕቲ ናይ ሓቂ ካሕሣ ኃጢኣት እዩ’ ከምዝብሎ ሓቐኛ መሥዋዕቲ ክርሶት እዩ፣
ኣብ መጽሓፈ ቅዳሴ ዝተፈላለዩ ኣገባባት ጸሎት ኣኬቴተ ቊርባን ኣለው፣ ኩሎም ዳርጋ ተመሳሳሊ ዝኾነ ኣገባብ ኣለዎም፣ ኩሎም ከኣ ብጣዕሚ ደስ ዝብሉን ዓሚቊ ትርጉም ዘለዎምን እዮም፣ ብላቲናዊ ሥርዓት ብፕረፋስዮ ዝፍለጥ ናይ ምስጋና ጸሎት ኩሉ ንእግዚአብሔር ስለእቲ ዝጸገወና ንምምስጋን ዝቀርብ መሥዋዕቲ ኮይኑ ፍልይ ብዝበለ መንገዲ ከኣ ነቲ ሓደ ወዱ ጐይታና ኢየሱስ ንድሕነትና ስለዝለኣኸልና ዝቀርብ ምስጋና እዩ፣ እዚ ጸሎተ ምስጋንዚ በቲ ዝማሬ መላእክት ዝኾነ ቅዱስ ቅዱስ ቅዱስ ዝብል ዜማ ይዛዘም፣ ቅዱስ ቅዱስ እግዚብሔር ጸባኦት ፍጹም ኢልካ ክትዝምር ክንደይከ ይጥዕም፣ ኩሎም ምእመና ብሓባር ኣብ ዝማሬ መላእኽትን ቅዱሳንን ድምጾም ብምሕዋስ ንእግዚኣብሔር ይውድሱን የኽብሩን፣
ካብዚ ቀጺሉ ዝስዕብ መንፈስ ቅዱስ ኣብ ልዕሊ እቲ መሥዋዕቲ ንኽወርድ ዚዓርግ ጸሎት ኮይኑ እዚ ከኣ መንፈስ ቅዱስ ብክእለቱን ሓይሉን ነቲ ኅብስትን ወይንን ንኽቅድስ ዝግበር ልመና እዩ፣ እዚ ከኣ እቲ ኅብስትን ወይንን ስጋን ደምን ኢየሱስ ንክኸውን ንክልውጦ ኢና ንምሕጸን፣ ሥራህ መንፈስ ቅዱስን እተን ብካህናት ዝድገማ ቃላት ኢየሱስ ክርስቶስን ብመልክዕ ኅብስትን ወይንን ጐይታ ብስጋኡን ደሙን ኣብኡ ብሓቂ ህልው ከምዝኾነ ይገብሩ፣ እዚ ከኣ እቲ ኣብ ዕጸ መስቀል ስለኩልና ዝቀረበ መሥዋዕቲ እዩ፣ ጐይታና ኢየሱስ ክርስቶስ ብዛዕባዚ ጉዳይዚ ንጹር እዩ፣ ነቲ ቅዱስ ጳውሎስ ዝብሎ ንስማዕ ‘ኣነ ኻብ ጐይታ እተቐበልክዎ እየ እሞ፡ ንኣኻትኩምውን ዝነገርክዎ፡ ጐይታና የሱስ በታ እተታሕዘላ ለይቲ እንጌራ ኣልዓለ፡ ኣመስጊኑ ቘረሰ እሞ፡ ውሰዱ፡ ብልዑ፡ እዚ ምእንታኹም እተዋህበ ስጋይ እዩ፡ እዚ ንመዘከርታይ ግበርዎ፡ በለ። ከምኡ ኸኣ ድሕሪ ድራር ነታ ጽዋእ ኣልዓለ እሞ፡ እዛ ጽዋእ እዚኣ ብደመይ ሓድሽ ኪዳን እያ። ብትሰትይዎ መጠን ንመዘከርታይ ግበርዎ፡ በለ።’ 1ቆሮ 11.24) ኢየሱስ እውን ነዚ እዩ ኢሉ፣ ካብዚ ወጻኢ ካልእ ሓሳብ ክመጸና የብሉን፣ በቃ ስጋ ኢየሱስ እዩ፣ ተወዲኡ፣ ኣብዚ እምነት ጥራሕ እዩ ክሕግዘና ዝኽእል፣ እቲ ቀሪቡ ዘሎ ኅብስትን ወይንን ሥጋን ደምን ኢየሱስ ምዃኑ ዝሕግዘና እምነት ጥራይ እዩ። እዚ እዩ ምሥጢረ እምነት ዝበሃል፣ ነዚ ከኣ ድሕሪ ምልዋጥ ንዜኑ ሞትከ ኦጐይታ ሞትካን ትንሣኤኻን ነዘንቱ ዳግም ምጽኣትካውን ንጽበ እንብሎ ከኣ ነዚ እዩ፣ ናይ ሞትን ትንሣኤን ጐይታና ኢየሱስ ክርስቶስ ክነዘንቱ እንከሎና ነቲ ቤተክርስትያን ምእንቲ ዕርቂ ሰማይን ምድርን እተቅርቦ መሥዋዕቲ እቲ ኣብ ፋሲካ ክርስቶስ ዘቅረቦ መስዋዕቲ ምሳኡ ኮይና ብሓይሊ መንፈስ ቅዱስ ምስ ክርስቶስ ሓደ ኣካልን ሃደ መንፈስን ንክንከውን እዩ፣ ኣብዚ ቤተክርስትያን ምስ ክርስቶስ ክተወሃድን ምሳኡ ከኣ ሓደ ኣካልን ሓደ መንፈስን ክትከውን ትደሊ፣ እዚ ከኣ እቲ ናይ ምሥጢረ ቁርባን ጸጋን ፍረ ምሥጢራዊ ሃደንትን ኮይኑ ንሕና እቶም ስጋኡ እንበልዕን ደሙ እንሰትን ምስቲ ሕያው ኣካሉ ኣብዚ ዘሎናዮ ዓለም ሕያው ውህደት ምስ ሰውነት ክርስቶስ ንክህልወና እዩ፣
ምሥጢረ ውህደትከስ እዚ እዩ፣ ቤተክርስትያን ኣብ መሥዋዕተ ክርስቶስ ትሳተፍ ምሳኡ ከኣ ሓደ ትኸውን ኣብቲ ጸሎቱን ምሕጽንታኡን ብምስታፍ ከኣ በዚ ብርሃንዚ ነቲ ኣብ ጐዳጉዲ ስደት ቤትክርስትያን ተመልኪቱ ዘሎ ስእሊ ቤተክርስትያን ከም ሓንቲ ኣእዳዋ ዘርጊሓ ንሰማይ ኣንቃዕሪራ እትጽሊ ሰበይቲ ከምቲ ኣብ ዕጸ መስቀል ኢዱ ዝዘርገሐ ክርስቶስ ኣምሳል ኮይና ናብ ሰማያዊ ኣቦኡ ምእንቲ ኩሉ ዘመደ ኣዳም ጸሎቱ ዘዕርግ ብኣማልድነቱን ብኣኡን ምሳኡን ኮይና መሥዋዕቲ ተቅርብ ንኩሎም ዘመደ ኣዳም ከኣ ተማልድ፣ (ሕገ ቀኖና ቁ.1368 ተመልከት)፣ እዛ ሕጂ ትጽሊ ዘላ ቤተክርስትያን እዚ እዩ ባህርያ፣ ነዚ መልክዕ ቤተክርስትያን ምሕጻብ ጥዑም እዩ፣ ነዚ ዝገልጽ ኣብ ግብረሓዋርያት ሓደ ምዕራፍ ኣሎ፣ ቅዱስ ጴጥሮስ ምስ ተኣስረ እታ ቤተክርስትያን ምእንታኡ ትጽሊ ነበረት መልሱ ከኣ እቲ ገዛ ከምዘንቀጥቀጠን ቅዱስ ጴጥሮስ ካብ ቤትማእሰርቲ ብመልኣኽ ተፈቲሑ ኣብ ማኣከሎም ከምዝመጸን ይገልጽ፣ እታ እትጽሊ ቤተክርስትያን ከኣ እዚኣ እያ፣ ናብ ቅዳሴ እንክንከይድከስ ነዚ ጸሎትዚ ንምግባር እዩ፣ እዚኣ እያ እታ እትጽሊ ቤተክርስትያን ትበሃልከስ እዚኣ እያ እንክብሉትምህርቶም ዛዘሙ፣


text:
ዓለምለኻዊ ተበግሶ ኤርትራውያን ንምድፋዕ ህዝባዊ ምንቅስቓስ ጋዜጣዊ ናይ ደገፍ መገለጺ ነቲ ኣብ ከተማ ኣስመራ ጀሚሩ ናብ ኩሉ ክፋላት ኤርትራ ዝልሕም ዘሎ ህዝባዊ ኣብያ
ትማሊ 31 ጥትምቲ፡ 2017 ብዕምጠራ ህግደፍ ንዝተዓጽወ ናይ እምነታት ቤት ትምህርታት ሓደ ካብኡ ቤት ትምህርቲ ድያ፣ከምኡ’ውን ምእሳር መማህራንን ወለድን እቲ ቤት ትምህርቲ፣ ብፍላይ ከኣ፣ ብማእሰርቲ ናይ እቶም ንመሰሎምን፣ ንመሰል ደቆምን ብዓውታ ሂወቶም ክኸፍሉ ድሉውነቶም ዝገለጹ ኣቦ – ሓጅ ሙሳ መሓመድኑር ፣ዝነደሩ ተማሃሮ ኣብ ጎደናታት ኣስመራ ብትብዓት ሰላማዊ ሰልፊ ምክያዶም፡ ነቲ ምልካዊ ጉጅለ ኣዝዩ ዘሰምበደ ንመላእ ህዝቢ ኤርትራ ከኣ ናይ ተበራበር – ተላዓል መጸዋዕታ እዩ ኔሩ።
ዓለምለኻዊ ተበግሶ ኤርትራውያን ነቲ ተባዕ ስጉምቲ ህዝቢ ምሉእ ድጋፉ እንዳገለጸ፥ ሰብኣዊ መሰልን ሓርነትን ህዝቢ፡ ካብ ውልቂ ዜጋ ክሳብ መላእ ህዝቢ ኤርትራ ካብ ልዑል ፈጣሪኡ ዝተዋህቦ ዘይቕንጠጥ ክብሩ እምበር፣ ካብ መለኽትን፣ ጨቆንትን ዝትኮብ ስለዘይኮነ፣ መላእ ህዝቢ ኤርትራን ከምቲ ምእንቲ ሃገራዊ ነጻነት ኤርትራ ካብ ጫፍ ናብ ጫፍ መስዋእቲ ከፊሎም ዘረጋገጽዎ፣ ምእንቲ ሰብኣዊ መሰሎምን ዝተማለአ ሓርነቶምን ብስምረት እምቢ ንምልኪ ኢሎም ክለዓሉን ንጽውዕ። ብፍላይ ከኣ፦
- ኣብ ኩሉ ኩርናዓት ኤርትራ እትነብሩ ዜጋጋት ኤርትራን መላእ ህዝቢ ኤርትራን ፣ ብዘይ ቅዋምን ስርዓተ-ሕግን ረጊጹ ዝገዝእ ጉጅለ ዝወርደኩም ዘሎ ኣደራዕን ጭቆናን ካባኹም ንላዕሊ ዝፈልጦ የለን። እቲ ብመስዋእቲ ደቕኹም ዝተረጋገጸ ነጻነት ናብ ሓርነትን ሰላምን ራህዋን ንኽቕየር ብስምረት ተላዓሉ።
- ኣብ ኩሉ ኮርናዓት ኤርትራ ዘለኹም ኣባላት ሓይልታት ምክልኻል ኤርትራን ፖሊስን፡ ልዕሊ ኩሉን ቅድሚ ኩሉን ኣገልግልቲ ህዝብኹም ምዃንኩም ዘኪርኩም፣ ሕድሪ ናይ እቶም እታ ተሓንጊጥኩማ ዘለኹም ብረት ዘረከብኹም ጀጋኑ ስውኣት ዘኪርኩም፣ እታ ናይ ስውኣት ብረት ናብ ኣደን ኣቦን ስውኣት ወይ ሓብትን፣ ሓውን ስውኣት ወይ ደቂ ስውኣት ከይተቕንዕዋ፣ ልዑል መጸዋዕታና ነቕርበልኩም። ሕድሪኹም ክትፍጽሙ፣ ዋልታ ምሉእ መሰላትን ሓርነት ህዝብኹም ክትኮኑ ሃገርን ህዝቢ ኤርትራ ይጽዋዓኩም ኣሎ።
- ኩሎም ዲያስፖራ ኤርትራውያን፡ ዓለምለኻዊ ተበግሶ፡ ኣብ ከባቢ 15 ሕዳር ወከልቶም ብምምራጽ ናይ ከባብያዊ ባይቶታት (ባይቶ ዓዲ) ከቑሙ ዝገበሮ ጻውዒት ደጊሙ የዘኻኽር። ነቲ ኣብ ውሽጢ ዓዲ ዘሎ ቀንዲ በዓል ብርኪ ናይ ለውጢ ሞራላዊ ድጋፍ እንዳሃብና ንማሕበረሰብ ዓለም ህዝቢ ዝሰረቱ ደሞክራስያዊ ስርዓት ናይ ምትካል ዓቕሚ ከምዘሎ ነመስክሩሉ እዋን ሕጂ እዩ። ኣብ እትነብሩሉ ኣከባቢታትን ዞናታትን፣ ናይ ምልካዊ ጉጅለ ውዲታትን ማሕለኻታትን ክትበጣጥሱ፣ ኣብ ዲያስፖራ ዝርከብ ኤርትራዊ ሰሚሩ ደጀን ህዝቡን ሃገሩን ንክኸውንን ክትሰምሩን፣ ኤርትራ ካብ ሕሱም ምልካዊ ጭቆና ተገላጊላ ናብ ሰላማዊ ዲምክራያዊ ሂወት ንኽትሰጋገር ሃገርን ህዝብን ይጽወዓና ኣሎ።
- ፖለቲካዊ ውድባትን ምንቅስቓሳትን ሲቪክ ማሕበራትን ኣብ እተካይድዎ ዘለኹም ቃልሲ ምሉእ ዓወት እናተመነና፣ ነዚ ኣብ ሃገርና ወሪዱ ዘሎ ሕሱም ምልካዊ ጭቆና ንምውጋድ፣ ህዝቢ ዝማእክከሉ ምሉእ ስምረት ናይ ኩሎም ተቓለስቲ ንፍትሒ ብምዕዋት ሃገርን ህዝብን ንምድሓንን ናብ ሰላማዊ ዲሞክራስያዊ ሂወት ንምስግጋርን ግደኹም ክትጻወቱ ንጽውዕ።
ነዚ ዝምልከት በብንነብረሉ ከባቢታት ንምጥርናፍን፣ ናይ ተግባር ምደባት ንምስኣልን ኣብ ሰፊሕ ህዝባዊ ናይ ዘተ መኣዲ ንቀዳም 4 ሕዳር ሰዓት 11:00 ቅ.ቀ. ብናይ ኒው-ዮርክ ሰዓት አብቲ ናይ Paltalk ገዛና ክትሓብሩና ብትሕትና ንዕድም።
ንዝያዳ ሓበሬታ በዚ ዝስዕብ ኢመይል ተወከሱና GIEEGM@googlegroups.com
ምልኪ ይፍረስ ሕጊ ይንገስ!
ዓለምለኻዊ ተበግሶ ኤርትራውያን 01 ሕዳር 2017
Short URL: http://english.farajat.net/?p=10884


text:
በስመ አብ ወወልድ ወመንፈስ ቅዱስ አሐዱ አምላክ!
እንተዘይወለድና’ኸ . . .፧ ካልኣይ ክፋል
ብመኪናኡ ንገዛ እናተመለሱ ከለው ብዛዕባ እቲ ብየማነ ጸጋም ዝነበረ ልሙዕ ከባቢታት እንተ ሓተታ’ኳ፡ ኤልሳ ግና ነቲ ኣብ ጥቓ ቬትሮ ዝነበረ ባኮ ሽጋራ ርእያ ብሓሳብ ነዊኅ ተጓዕዘት። ነታ ቅድሚ ዓመት ንሓደ ካብ ወፃኢ ሃገር ዝመጸ ናይ ሓሽሽ ግዙእ ምስ ተመርዓወት ኣብ ሕይወታ ብዙኅ ፈተናታት ዘጋጠማ መሓዛኣ ዘኪራ፡ ኣብ ሕይወታ ዘጋጠማ ኮይኑ ስለ ዝተራእያ ገጻ ኣማዕተበት እሞ “ኣነ እንተኽኢለ ከም ኃብቱ ኮይነ ካብዚ ዘለዎ ወልፍታት ናፃ ንኽገብሮ ኪጽዕር እየ። እንተ ዘይኮይኑ ግና ምስ ከምዚ ዝበለ ኃዳር ምግባር’ሲ ከቢድ ፈተና እዩ” ኢላ ሓሰበት።
“ስምዒን’ዶ ኤልሲ መርዓና ከመይ እንተ ኾነ’ዩ ደስ ዝብለኪ፧” ብምባል ካብ ሓሳባ ምስ ኣበራበራ “ኣነ ፍቓድ እግዚአብሔር ክሳብ ዝኾነ ኃብትኻ እየ፡ ኣብ ጐንኻ ከኣ ኣሎኹ። ፍቓድካ እንተኾይኑ ግና ምስ ኣኅዋት ከላልየካ” ኢላ ብስክፍታ ጠመተቶ። ዝያዳ ምስኣ ዝዋሓደሉ ሜላ ዝረኸበ ኮይኑ እናተሰምዖ “እንተጌርኪዮ’ዶ” በላ ።
ተፋናንዮም፡ ምናሴ መኪናኡ ኣተንሢኡ ናብ ገዛኡ እናተመልሰ፦ “ፍቓድ ሥላሴ ኮይኑ እንተ ዘይወለድናኸ፧” ዝበለቶ ቃል ኣብ ዕዝኑ ክድውል ጀመረ። ትዕግሥትን ምስትውዓልን ዝመልኦ ጠባያታ ዘኪሩ ከይከስራ ፈርሐ። ስለዚ ድማ “ኤልሲ ኣምላኽ ውላድ እንተሃበና ጽቡቕ፡ እንተ ዘይሃበና ኸኣ ንኣይ ክንዲ ውላድን ኃብትን ትኾንኒ” ክብላ እየ ኢሉ ሓሰበ። እዚ ሓሳብ እዚ ካብ ልቡ ይኹን ኣይኹን ግና ርግጸኛ ኣይነበረን። እቲ ዘለዎ ዓቢይ ባህጊ ውላድን፡ ልዕሊ ዅሉ ድማ ድልየት ወለዱ፡ ኪወልድ ኪዘምድ ዚደልይዎ ሥድራኡ ብኸመይ እዮም ኪቕበልዎ፧ ኵሉ ሕውስውስ በሎ። ሽጋራ እናትከኸ መኪንኡ ናህሪ ወሲኹ ተሓምበበ።
ኤልሳ እቶም ልዕሊ ዅሉ ተፍቅሮም ወለዳ ካብ ፍቕሪ ኣምላኽን ፍኖተ ቤተ ክርስቲያንን ክፈልይዋ ዝተላእኹ ልኡኻት ሳጥናኤል ኮይኖም ተሰምዕዋ። ንምናሴ ነታ ኣብ መኪንኡ ዝረኣየታ ሽጋራ ኣብ ኢዱ ኂዙ፡ ብትኪ ተዓብሊኹ ከሎ ኣብ ሕልንኣ ሰኣለቶ። ብሓደ ወገን ኣዝያ ጸልኣቶ፡ ብኻልእ ወገን ድማ ደንገፀትሉ። ብሓሳብ ተዋጢራ ድማ ነዚ ዅሉ ነገር መልሲ ክትረክብ ዚሕግዛ ሰብ ደለየት። ንኵሎም ኣገልገልቲ ቤተ ክርስቲያን ኣባላት ቤት ትምህርቲ ሰንበት ድኅሪ ምሕሳብ ምስቲ ንመንፈሳውያን ኣኅዋት ኣብ ጸገሞም ምሕጋዝ ድሌትን ጥበብን ዘለዎ ዲያቆን ኣሮን ከተላልዮ ወሰነት። ረኺባ ኵሉ ዘጋጠማ ምስ ኣዕለለቶ፡ ብረድኤት እግዚአብሔር ዓቕሙ ኪሕግዛ ቃል ኣተወላ። “ግብሪ ጽድቂ ብሰይፊ ሰማዕት ምዃን ጥራሕ ኣይኮነን፣ ንዝኾነ ሰብ ካብ ገቢረ ኃጢኣት ናብ ቅድስና ምምጻእ ሠናይ እዩ እሞ እግዚአብሔር ኣምላኽ ምናልባት ነዚ ሰብ እዚ ብኣኺ ኣቢሉ ናብኡ ከቅርቦ ሓሲቡ እንተ ኾነ መን ይፈልጥ፧ ብዝኾነ ሜላ ድማ ናብ ቤተ ክርስቲያን ከም ዚመጽእ ክትገብሪ ኣሎኺ” በላ። በዚ ከኣ ኤልሳቤጥ ሞራል ረኺባ ነታ ምስ ምናሴ እትራኸበላ መዓልቲ ተጸብያ ምስኡ ምስ ኣሮን ምልላይ ዝኃሸ ኣማራጺ ኮይኑ ተሰምዓ።
ኤልሳቤጥ ንምናሴ ተሌፎን ደዊላ ንሰንበት ዕድመ ኣቕረበትሉ።
ከም መዓልቲ ሕርሳ እትጽብጽብ ነፍሰፆር፡ ምናሴ ንዕለተ ቈጸራ ክህንጠ ጸኒሑ ሰዓቱ ኣኺሉ መእተዊ ገዛ ዝኾኖ ኣብ ኢዱ ፍሩታን ፓስተን ኂዙ ኣብ ቤት እንዳ ባሻይ ተኽለማርያም ደበኽ በለ። ኤልሳቤጥ ከኣ ብፍሕሽው ገጽ ተቐቢላ ናብቲ ኣዝዩ ወቂቡን ጸርዩን ዝነበረ መቐበሊ ኣጋይሽ ክፍሊ ኣእትያ፡ ቪ ሲዲ መዝሙር ወልዓትሉ። ምናሴ መንእሰያት ብኅብረት ንፈጠሪ ብመዝሙር ከመስግኑ ምስ ረኣየ ነታ ቅድሚ ሕጂ ዘንበባ ጥቕሲ ዘኪሩ ናብቲ ኣብ ፊቱ ዝነበረ መንደቕ ቁሊሕ ኢሉ ምስ ኣንበበ እቲ ኣብ ዝኃለፈ ክርድኦ ዘይከኣለ ርዝነት ናይታ ጥቕሲ ተረድኦ።
ዲያቆን ኣሮን “ሰላም ነዛ ቤት ይኹን” እናበለ ቅልቅል በለ። ኤልሳ ከኣ “ሰላም ይሃብካ” ኢላ ካብቲ ኮፍ ዝበለቶ ብምትንሣእ ንኣሮን ተቐቢላ ምስ ምናሴ ኣላለየቶም። ዲያቆን ኣሮን ሕዉስን ቀልጡፉ ዚላለን ስለዝነበረ ቀልጢፎም እዮም ናብ ዕላል ኣትዮም። ድኅሪ ብዙኅ ዕላል ዝብላዕ ተበሊዕ ዝስተ ተሰትዩ ምናሴን ኣሮንን ተፋንዮማ ተታኃኂዞም ብሓባር ከዱ።
ነቲ ትኽ ዝበለ ጐደና ኂዞም ብዘገምታ እናሰጐሙ፡ ኣብ መንጎ ዕላሎም ምናሴ “ስማዕስ’ከ ኣሮን ብኸመይ ኢኻ ኣብ ቤተ ክርስቲያን ክትመሃርን ከተገልግልንን ጀሚርካ፧ ማለተይሲ ካብ ንእስነትካ ድዩ፧” ክብል ሓተቶ። ኣሮን ዝቐደመ ሕይወቱ ብኣስተንትኖ እናዘከረ “ምናሴ ኃወይ ኅሉፍ ሕይወተይ ብጣዕሚ እዩ ዘጽልእ። ሕማቕ ሕይወት እየ ዝነብር ነይረ። እግዚአብሔር ግና ብሓቂ ዝወደቐ ዘተንሥእ ኣምላኽ እንታይ ይሰኣኖ፧ ሓደ ኣብ ኮሌጅ ምሳይ ዝመሃር ዝነበረ ኃውና ኵሉ ሕይወቱ ብጣዕሚ ስለ ዝሰሓበኒ ቀሪበዮ። ንሱ ኸኣ ካባይ ንላዕሊ ተገዲሱ ጽዒሩለይ። ኣብ እንዳ ኪዳነ ምሕረት ቤተ ክርስቲያን ከኣ ክመሃር ጀሚረ። እግዚአብሔር ይመስገን ከም በዓል ኤልሳቤጥ ዝኣመሰሉ ኣኅዋት እናተደጋገፉኒ ኣብ ቤቱ ሰለይ እብል ኣለኹ” ብምባል ኣዕሚቑ ኣስተንፈሰ። ምናሴ ብውሽጡ ሕይወቱ ፈተሸ፡ ካብ ኣሮን እንተ ዘይገዲዱ ዝኃይሽ ሕይወት ከምዘይብሉ ኣስተውዓለ። ካብዚ ሕይወት’ዚ ክናገፍ ከም ዝኽእል ግና ተስፋ ሰኒቑ ናብ ቤቱ ተመልሰ።
ብድኅሪኡ ምናሴን ኣሮንን ቀረባ ኣዕሩክ ኮኑ። ኵል ምንቅስቓሶም ብሓደ፡ ከም ኣዕሩክ የዕልሉ፡ ከም ምዕባይን ምንኣስን ከኣ ይመዓዓዱ።
ምናሴ እቲ ኣብ ኤርትራ ጻንሖቱ ከይተፈለጦ ስለ ዝተወድአ፡ እቲ መሳጢ ዕላል ኣሮንን ኤልሳቤጥን እናመቀሮ ክገድፎም ተገደደ። ናይ ኣሮን ቍጽሪ ቴሌፎን ወሲዱ ኪድውለሎም ምዃኑ ሓበሮም። ኤልሳቤጥን ኣሮንን ድማ ንምናሴ ሓደ ገጸ በረከት ሂቦም ኣፋነውዎ።
ምናሴ ናብ ቦታኡ ምስ ተመልሰ ንኤልሳቤጥ ብናፍቖት ይዝክራ’ኳ እንተ ነበረ፡ እታ ዝሓተተቶ ሕቶ ክዝክር ከሎ ግና ሕማቕ ፋል ኮይኑ ይስምዖ ነበረ። ነዚ ነገር’ዚ ንኣዕሩኽቱ ምስ ኣካፈሎም ከኣ ዅሎም ተገልቢጦም ካብተን ኣብኡ ዘለዋ ኣዋልድ ብዘይምምራጹ ከባጭውሉ ጀመሩ። ብዘረባኦም ተሓባቢሉ ከኣ ኣብ ኣእምሮኡ ጥርጥር ከኅድር ጀመረ።
ሓደ መዓልቲ ኣብ ናይ ሓደ ዓርኩ ናይ መመረቕታ ጽንብል ክሳተፍ ኢሉ ምስ ከደ ንሓንቲ ብቐረባ ዝፈልጣ ዝነበረ ጽጌረዳ ዝስማ ተላለየ። ቅርርቦም ከኣ እናደልደለ መጽአ። ነቲ ምስ ኤልሳቤጥ ዝነበሮ መደብ ክፈታትኖ ጀመረ። ኣብ መወዳእታ ድማ ንኤልሳቤጥ ኪገድፋ ወሰነ። እንተኾነ ተቐርቂሩ ከቢድ ጭንቀት ገበረሉ። ኣብ መደቀሲኡ ግና ሓደ ሓሳብ ቅጅል በሎ። ናብዚ ዘለዎ ዓዲ ብሕክምና ዝመጹ ካህን በቲ ኣሮን ዝሃቦ ኣድራሻ ክኸይድ እሞ ምስኦም ክመክር ሓሰበ። ሓሲቡ ኣይተረፈን ነቶም ካህን ረኸቦም። ብዛዕባ ክርስትናን ማኅበራዊ ሕይወትን ፈተናታቱን ነዊኅ ትምህርቲ ሃብዎ። ምናሴ ካብቲ ዝነበሮ ጭንቀት ቀስ ብቐስ ክገላገል ጀመረ። ኵሉ ወልፍታቱን ክፉእ ልምድታቱን ከቋርጾ ወሰነ። መንፈሳዊ፡ ሰማያዊን ነፍሳውን መንገዲ ክሓስብ ጀመረ።
ድኅሪ ዓመትን መንፈቕን ናብ ኤርትራ ተመልሰ። ንእሽቶ ኃብቱ ንምናሴ ሕይወቱ ባህ ኣይበላን። እቲ ፈቐዶ ለይታዊ ትልሂት ኂዝዋ ዚኮልል ዝነበረ ኃዋ፡ ብጊዜኡ ናብ ገዛ ኣትዩ ምስ ሥድራኡ ናፍቖቱን ፍቕሩን ከውፅእ ከሎ፣ መዝሙር ክሰምዕን ቅዱሳት መጻሕፍቲ ከንብብን ከሎ ክትርእዮ ከላ ጋን ይኾና ነበረ።
ኣዲኡ ኣደይ ትዕበ ነቲ ዘርእየን መንፈሳዊ ፊልምታት እናተዓዘባ ሓቕኻ ምናሴ ወደይ ኣብ ኣምላኽ ምቕራብ ዝመስሎ የብሉን። ኣብ ኣምላክ ዝውከል ድማ ኵሉ እዩ ዝሰልጦ።” በልኦ። ብፍላይ ንኤልሳ ክዝክርኣ ከለዋ ኣቦኻ “ነታ ጥቅውቲ፡ ኣበር ዘይብላ ጓል ኣምላኽ እዮም መሪጾምልካ” ይብላ። ብምባል ይውድስኣ።
ኣቦኡ ኣቦይ ክፍለኢየሱስ ግና ዋላ’ኳ ነቲ ናይ ወዶም መንፈሳውነት እንተፈተውዎ እኳ ቅዱስ ቍርባን ትብል ሓሳብ ግና ከም ሓሞት ሓርማዝ እያ ኮይናቶም። ኵሉ ሳዕ “እንታይ እዩ ከይወለድካ ከይዘመድካ ቅዱስ ቍርባን ዚብል ዘረባ” ኢሎም ይዛረቡ። ይኹን’በር ንምናሴ ኪመልክዎ ስለዘይክእሉ ዝገብርዎ ኣይነበሮምን።
ሓደ መዓልቲ ግና “ስማዕስከ እዚ ወደይ እዚ ናይ ቍርባን ነገር ምስ ወለድኩም ዘይኮነልኩም” ኢሎም ኣትሪሮም ተዛረብዎ። ምናሴ ግና ከይተፈለጦ ነቲ ኤልሳ ዝሓተተቶ ሕቶ ነቦኡ ሓተቶም። “እንተዘይወለድናኸ ኣቦይ . . . ” ምስ በሎም ስምብድ ኢሎም “እንተ ዘይወሊድኩም ደኣ . . .” ኢሎም ትጥንጥና ዘስምዕ ኣጠማምታ ጠመትዎ። ምናሴ ቅጭ እናመጾ “ኣቦ ካብኣ ዘይወለድኩ ካብ ካልእ ዝወልድ ዶ ይመስለካ፧” ኢሉ ደጊሙ ሓተቶም። ኣቦይ ክፍለኢየሱስ ከኣ ድምብርጽ ከይበሎም “ትፍትን” በልዎ። “ኣቦ ሓሳባትካ ኵሉ ይርድኣኒ እዩ። ካብ ልቢ ዝነቐለ ሓልዮትን ፍቕርን ይኹን’ምበር ኵሉ ከም ፍቓዱ እዩ። ምስ ኤልሳ እንተወለድና ሠናይ እንተዘይኮነ ኸኣ ክንዲ ውላድን ሰበይትን ትኾነኒ። ንስኻ ግና ደጊምካ ከምዚ ዓይነት ዘረባ ከይትዛረበኒ።” ኢሉ ኣምሪሩ ተዛረቦም። ኣቦይ ክፍለኢየሱስ ብልቢ ከም ዝወሰነ ምስ ፈለጡ “በል ሥላሴ ይደግፉኻ” ኢሎም ስቕ በሉ።
ሰንበት ሰዓት 5፡30 ድ.ቀ. ኣቦይ ቀሺ ንምናሴን ኤልሳን ብዛዕባ ምሥጢረ ተክሊልን ቅዱስ ቍርባንን ዓሚቝ መጽሓፍ ቅዱሳዊ ትምህርቲ ምስ መሃርዎም ነታ መጽሓፈ ተክሊል እትብል መጽሓፍ ንኸንብባ ሃብዎ። ምናሴ ንምሸታ እዩ ከንብባ ጀሚሩ። እታ መጽሓፍ ኤልሳ ንዝሃበቶ ዕዮ ገዛ ቃል ብቓል እያ መሊሳትሉ። “እዋን ቃል ኪዳን መርዓውን መርዓትን ዚምሕልዎ ማሕላ” ኣብ ትሕቲ ዝብል ኣርእስቲ ሓሚማ፡ ጸሚማ፡ ደኺማ፡ መኺና፡ ኢለ ከይጠልማ፡ ፆራ ክፆረላ ከም ነፍሰይ ገይረ ከፍቅራ ኣብ ቅድሚ እግዚአብሔርን ኣብ ቅድሚ ቤተ ክርስቲያንን መስቀልን ቃል ወንጌልን ጠቒዐ እምሕል ኣሎኹ።” ዚብል ቃል ኣምላኽ ኣንበበ። ኵሉ ከም ፍቓዱ ምዃኑ፡ ንዅሉ ፈሊጥካ ንናይ ውሽጥን ደገን ፈተና፡ ንዘሎን ዝመጽእን ሕልናኻ ምድላው ከም ዝግባእ ተረድአ።
ንዝተዋህቦ ዕዮ ገዛ ድኅሪ ዓመትን መንፈቕን ባዕሉ ተሃዊኹ ንኤልሳ ክምልሰላ ኣይደለየን። ብምንታይ ከም ዝጅምረላ ሓርቢትዎ ነታ ሕቶ ክሳብ ተልዕለሉ ጊዜ ይጽበ ነበረ።
ንመርዓ ዚኸውን ክዳውንቲ ክመርጹ ኣብ ሹቕ ከለዉ “ፍቓድ ሥላሴ ኮይኑ እንተ ዘይወለድና እንታይ ምበልካ፧” ብምባል ሓተተቶ። ፍሽኽ እናበለ ገጹ ኣብሪሁ ኢዳ ኂዙ “ደኃን ነዛ ሕቶ እዚኣ ኣብ መዓልቲ መርዓና ኣብ ቅድሚ እግዚአብሔር፡ ኣብ ቤተ ክርስቲያን፡ ካባ ለቢሰ መስቀል ጠቒዔ እየ ክምልሰልኪ” በላ ።
ወስብሐት ለእግዚአብሔር፡ ወለወላዲቱ ድንግል፡ ወለመስቀሉ ክቡር!!!


text:
ካብ ስልጣኖም ይወርዱ ዘለው ናይ የመን ፕሬዝዳንት ዓሊ ዓብዳላ ሳሊሕ ኣብ ዩናይትድ ስቴትስ ንምሕካም ዘኽእሎም ቪዛ ከምዝረኸቡን ሎሚ ኣብ ኦማን ከምዝረክቡን ተፈሊጡ።እቶም ፕሬዝዳንት ካብ የመን ዝተልዓሉ ኣማእቲ ህይወት ሰባት ዘጥፍአ ኣንፃር ኣገዛዝእኦም ናብ ሓደ ዓመት ዝፅጋዕ ዓመፅ ድሕሪ ምካያዱ እዩ።
ኣብ ዓረብ ብዝተርአየ ህዝባዊ ዓመፅ ዝተለዓዓሉ የመናዊያን ተቓወምቲ ንልዕሊ 30 ዓመታት ነታ ሃገር ብፅኑዕ ንዝገዝኡ ፕሬዝዳንት የመን ሳሊሕ ካብ ስልጣን ንምብራር ናብ ጎደናታት ብምውፃእ ተሰሊፎም እዮም።
መሓመድ ኣሕመድ ካብቶ ተቓወምቲ ሰልፈኛታት ሓደ ዝኾነ መሓመድ ኣሕመድ እቶም ፕሬዝዳንት ነዛ ሃገር በታቲኾም መናሃሪያ ዓሌታዊ ጎንፅታት፡ዘርኣውነት ዝዓሰላ፡ኣብ መንጎ ሰባት ኣፈላላይ ንኽህሊ ዝፍቀደላ ሃገር ንኽትኸውን ገይረምዋ እዮም ክብል ይወቕሶም።
ፕሬዝዳንት ሳላሕ ፓርላማ ሃገሮም ንኸይኽሰሱ ምሕረት ዝህብ ኣሰሓሓቢ ሕጊ እንተፅዲቑ ጥራሕ ስልጣኖም ንምኽትሎም ንምርካብ ተሰማሚዖም ኣለው።
ናይ መሰነይታ ተባሂሉ ኣብ ዝግለፅ መደርኦም ፕሬዝዳንት ሳላሕ ከምዚ ኢሎም ነይሮም።’’ኣብቶም ዝሓለፉ ናይ 33 ዓመታት ስልጣነይ ሽግራት ተፈፂሞም እንተኾይኖም ይቕረታ እሓትት ኣለኹ፡ዜጋታት የመን ይቕረ በሉለይ።’’
ኣብዝሓለፈ ወርሒ ሰነ ኣብ ቐፅሪ ፕሬዝዳንታዊ ቤት መንግስቲ ብዝተፈፀመ መጥቓዕቲ ፕሬዝዳንት ሳሊሕ ብኸቢድ ቖሲሎም እዮም።በዚ ምኽንያት እውን ኣብ ስዑዲ ዓረብ ንኣዋርሕ ተሓኪሞም ምንባሮም ይዝከር።
ሰበስልጣን ዩናይትድ ስቴትስ እቶም ፕሬዝዳንት ክሳብ ሕክምንኦም ዝከታተሉ እምበር ብቐዋሚነት ንምንባር ኣይኮኑን ዝበሉሉ ኣብ ዩናይትድ ስቴትስ ተወሳኺ ሕክምና ክግበረሎም ትፅቢት ይግበር።
ወሃቢ ቃል ዋይት ሃውስ ጄይ ካርኒ ቀንዲ ዕላማ መገሻ እቶም ፕሬዝዳንት ንሕክምና ጥራሕን ንዝተወሰነ እዋንን እዩ ክብሉ መርገፂ ዩናይትድ ስቴትስ ግልፂ ገይሮም ኣለው።


text:
ፈስቲቫል/ሰፊሕ በዓል ኤርትራ 2017 ፍራንክፎርት
ብኤርትራዊ ዲሞክራስያዊ ማሕበር ኣብ ጀርመንን ጨናፍር ሰልፊ ዲሞክራሲ ህዝቢ ኤርትራ ኣብ ኤውሮጳን ዝዳሎ ፈስቲቫል/ሰፊሕ በዓል ኤርትራ 2017 ምስንዳኣት ጀሚሩ። ሰፊሕ በዓል ኤርትራ 2017 ኣብ ከተማ ፍራንክፎርት ሃገረ ጀርመን እዩ፡ ኣብ ወርሒ ነሓሰ ካብ ዕለት 04 - 06.2017 ዘሎ ግዜ ንኽካየድ፡ ድሮ ኣሳናዳኢት ሽማገለ በዓል ተመዚዛ ስራሓታ ጀሚራ ዘላ። እዚ ታሪኻዊ ሰፊሕ በዓልዚ፡ ጀርመናውያን ፖለቲከኛታትን መራሕቲ ተቓወምቲ ውድባት ኤርትራን በርጌሳውያን ማሕበራቱን ምስ ተሳታፊ በዓል ዝኾነ ህዝቢ ኣራኺቡ፡ ዓውደ ልዝብን ሕድሕዳዊ ናይ ሓሳባት ምርድዳኣን ምልውዋጥን ዝፈጥር መኣዲ እዩ።
ስለዚ ድማ፡ ኩሎም ኤርትራውያን ፍትሕን ዲሞክራስያዊ ምሕደራን ኣብ ኤርትራ ንምርግጋጽ ዝጽዕቱ ኣካላት ኣብዚ ካብ ዕለት 04 ክሳብ 06 ነሓሰ 2017 ዝውዕል ሰፊሕ በዓል ኤርትራ ንኽሳተፉ ብኽብሪ ንዕድም። ኣሳናዳኢት ሽማግለ ሰፊሕ በዓል ኤርትራ ነዚ ዕድመ'ዚ ከቕርብ እንከሎ፡ ናይ ምድላው ሓላፍነት ከምዝወሰደ የመልክት ምህላዉ እንተዘይኰይኑ፡ ጉዳይ ሃገርን ህዝብን ኤርትራ ንኩልና ውጹዓት ዜጋታት ብፍላይ፡ ንሰላምን ዕብየትን ዝሓልሙን ዝተግሁን መሓዙት ህዝብናን ዝምልከት እምበር፡ ዝኾነ ይኹን ሓለፋታት ስለዘለዎ ኣይኰነን። በዚ ኸኣ፡ ነቲ ጉዳይ ካብ ናተይ ናትካ ወጺና፡ ኣብ ቀንዲ ዕላማ ቃልሲ ህዝቢ ረጊጽና፡ ብዙሕነት ውዳቤታትናን ብዘየገድስ ንሓባራዊ ዓወት ሰፊሕ በዓል ብሓላፍነት ክንብገስ ብኽብሪ ነዘኻኽር።
መደባት ሰፊሕ በዓል/ፈስቲቫል 2017ን ዝካየደሉ ቦታን ኣብዝስዕብ ክሕበር እዩ።
ብሓባር ንቃለስ፣ ምልኪ ክድምሰስ!!!
ኣሳናዳኢት ሽማገለ ፈስቲቫል ፍራክፎርት 2017
12.02.2017


text:
መንግስቲ ህግደፍን ካልኦት ንዕኡ ዝመስሉን፡ ኣብ ልዕሊ ፍሉይ ልኡኽ ሰብኣዊ መሰላት ውድብ ሕቡራት ሃገራት ሓያል ታህዲድን ዘለፋን ከም ዘካየዱ፡ ኮሚሽን ሰብኣዊ መሰላት ሓቢሩ።
ኮሚሽን ሰብኣዊ መሰላት ውድብ ሕቡራት ሃገራት፡ ልኡኻት ህግደፍን ካልኦት ክልተ መንግስታትን ኣብ ልዕሊ’ቲ 47 ኣባላት ሓቒፉ ዝዋሳእ ዘሎ ትካል፡ ዘቆናጽብ ዝህድድ ንጥፈታት ክግበሩ ከም ምርግጋጹ፡ ብ21 ሕዳር 2017 “ መጥቃዕትን ምፍርራሕን ኣብ ልዕሊ ክኢላታት ሰብኣዊ መሰላት” ብዝብል ኣርእስቲ ኣብ ዘውጸኦ መግለጺ ሓቢሩ።
ኣብ’ቲ መድረኽ ናይ’ቲ ኮሚሽን ሰብኣዊ መሰል ተሳቲፉ ዝነበረ ልኡኽ ህግደፍ ተስፋሚካኤል ገራህቱ፡ ንፍልይቲ ልእኽቲ ናይ’ቲ ውድብ ብቐጥታ ከም ዝጸረፋ ዝሓበረ እቲ ጸብጻብ፡ ወ/ሮ ሺላ ብወገና እዚ ከም’ዚ ዓይነት ጸርፍን ታህዲድን ካብ ኣምባሳደራት ህግደፍን ደገፍቶምን ክቐርበለይ መቐጸልታ ደኣምበር ናይ መጀመርያ ኣይኮነን ክትብል ምግላጻን ተፈሊጡ ኣሎ።
መንግስቲ ሩዋንዳ ኤርትራውያን ዝርከብዎም ስደተኛታት ክቕበል፡
ምስ መንግስቲ እስራኤል ይዘራረብ ኣሎ።
መንግስቲ እስራኤል ንመሰል ስደተኛታት ዝምልከት ኣብ ቻርተር ውድብ ሕቡራት ሃገራት ሰፊሩ ዘሎ ዓንቀጽን፡ ምሕጽንታ ተጣበቕቲ ሰብኣዊ መሰላትን ኤርትራውያን ደለይቲ ደሞክራስያዊ ለውጥን ሸለል ብምባል፡ ኣብ ሃገሩ ንዝርከቡ መብዛሕቲኦም ኤርትራውያን ዝኾኑ ስደተኛታት ንምብራር ብስውሩን ቅሉዕን ጸቕጢ ክገብር ምጽንሑ፡ ሕጂ ግን ምስ መንግስቲ ሩዋንዳ ተሰማሚዑ 10 ሽሕ ስደተኛታት ክሰጉግ ኣብ መወዳእታ በጺሑ ከም ዘሎ ማዕከናት ዜና ይጽብጽባ ኣለዋ።
መንግስቲ ናታንያሁ ስለምንታይ ከም’ዚ ዝበለ ዘይቅቡል ተግባራት ይፍጽም ኣሎ፡ መንግስቲ ሩዋንዳኸ እንታይ ንምርካብ ስደተኛታት ብዘይድሌቶም ይቕበል ሕንቅልሕንቅሊተይ ኮይኑና ኣሎ ዝበሉ ነቲ ጉዳይ ብቐረባ ዝከታተሉ ወገናት፡ ብመሰረት ቻርተር ውድብ ሕቡራት ሃገራት ዝእዝዞ፡ ስደተኛ መሰረታዊ ሰብኣዊ መሰሉ ኣኽቢርካ ትቕበሎ ደኣምበር፡ ብዘይድሌት ናይ’ቶም ስደተኛታት፡ ብዘይ ኣፍሊጦ ተጸዋዒ ጉዳይ ስደተኛታት ውድብ ሕቡራት ሃገራትን ኣብ መንጎ ክልተ መንግስታት ዝግበር ግሉጽነት ዘይብሉ ስምምዕ፡ ነቲ ኣብ ሲናን ሊብያን ዝፍጸም ዘሎ መሰረታዊ ጥሕሰት ሰብኣዊ መሰል ዝመሳሰል’ዩ ክብሉ ትዕዝብቶም ምግላጾም ምንጭታትና ሓቢሮም።
መንግስቲ እስራኤል ነቶም ስደተኛታት ነመንግስቲ ሩዋንዳ ብሕሳብ ንሓደ ሰብ 5 ሽሕ ዶላር ኣመሪካ ከፊሉ ከባርሮም መደብ ሒዙ ይነጥፍ ከም ዘሎ’ዩ ዝሕበር።
ማእከላይ ኮሚቴ ህዝባዊ ወያነ ሓርነት ትግራይ፡ (ህወሓት) ህልዊ ውሽጣዊ ፖለቲካዊ ጸገሙ ንምፍታሕ ዝጀመሮ ዕጹው ኣኼባ ይቕጽል ኣሎ።
ማእከላይ ኮሚቴ ህዝባዊ ወያነ ሓርነት ትግራይ፡ ጉዕዞ 15 ዓመት ከመይ ኔርና? እንታይ ኣዐዊትና? እንታይ’ከ ይተርፈና? ብምንታይ ምኽንያት፡ ካበየናይ ኣረኣእያ ይብገስ? ነቲ ጉድለት’ከ መን ይሕተተሉ ዓሚቕን ግሉጽን ገምጋማት የካይድ ከም ዘሎ፡ ዝተፈላለዩ ምንጭታት ይሕብሩ ኣለው።
ኣስታት ወርሒ ገይሩ ገና ድማ ይቕጽል ኣሎ ዝተባህለ ኣኼባ ማእከላይ ኮሚቴ ህወሓት፡ እንኮላይ ነቶም ብመደብ ምትኽኻእ ካብ’ቲ ውድብ ዝወጽኡ ነበራት ኣባላት ሓዊሱ ይካየድ ከም ዘሎ፡ ኣብ ብዙሕ መዳይ ናብ ካልእ ከየሳበብና ናይ ባዕልና ዝተፈላለየ ዝመንቀሊኡን መግለጺኡን ሕመቓት ጸኒሑና’ዩ። ንህዝቢ ብግቡእ ክንመርሖ ኣይበቓዕናን። ሕድሪ ስውኣትና ካብ ቃል ዝሓለፈ ብተግባር ኣየኽበርናን ዝብሉን ካልኦት ብገምጋም ዝተበጽሑ ምዃኖም፡ ከም ውጽኢት ናይ’ቲ ዝካየድ ዘሎ ዕጹው ርሱን ዘተ ንፕረዚደንት ምምሕዳር ትግራይ ኣቶ ኣባይ ወልዱን በየነ መኩሩን ካብ ፈጻሚት ወሪዶም ማእከላይ ኮሚቴ ኮይኖም ክሰርሑ፡ ወ/ሮ ኣዜብ መስፍን ድማ ካብ መሪሕነት ወሪዳ ክትጸንሕ ከምኡ’ውን ክልተ ኣስማቶም ዘይተገልጸ ኣባላት ኣመራርሓ ክእገዱ ከም ዝወሰነሎምን ቴሌቭዥን ኢትዮጵያን ኣብ ናይ 27 ሕዳር 2017 ምሸት ዜና ፈነወኣ ሓቢራ።
ኣብ ሲናይ ግብጺ ብኣሽበርቲ ብዝተፈጸመ መጥቃዕቲ 305 ሰባት ከም ዝሞቱ ልዕሊ 100 ድማ ብከቢድን ፈኪስን ቆሲሎም ሕክምናዊ ረዲአት ይግበረሎም ከም ዘሎን ካብ’ታ ሃገር ዝወጽኡ ዘለው ጸብጻባት ይሕብሩ።
ሕጋዊ መንግስቲ መሓመድ ሙርሲ ብዝተዋደደ ዓመጻዊ ስጉምቲ ካብ ዝእለ ንነጀው ሃገረ ግብጺ ጸጸኒሑ ብዝገሃድ መጥቃዕቲ ሰላማ ተዘሪጉ ህይወት ንጹሃት ሰባት ንከንቱ ይቕዘፍ ምህላው፡ ከም መቐጸልታ ናይ’ዚ ብፍላይ ድማ ኣብ ኦርቶዶክሳዊት ቤተ ክርስትያን ክፍጸም ዝጸንሐ ፋሽሽታዊ ተግባር፡ ብ24 ሕዳር 2017 ኣብ ሲናይ ኣብ ዝርከብ መስጊድ ዘስካሕክሕ ጨፍጫፍ ተፈጺሙ 305 ሰባት ህይወቶም ከም ዝሰኣኑ፡ ልዕሊ 100 ድማ ከም ዝቖሰሉን መራኸቢ ብዙሓን ይገልጹ።
እቲ ጃምላዊ ህልቂት ምስተፈጸመ ፕረዚደንት ግብጺ ዓብደል ፋታሕ ኣልሲሲ ንላዕለዎት ወተሃደራውያን ሓለፍቲ ከም ዝጸወዐ፡ መን ፈጻሚ ዛጊት’ኳ እንተዘይተነጸረ ፈጻሚ መን ምዃኑ ብጥርጥራ በጺሕዎ ከም ዘሎ፡ ኣብ ዝኣተወ ኣትዩ ሕነ ናይ’ዞም ግዳያት ክፈዲ ድልዊ ምህላውን ምግላጹን ዝጠቐሱ መራኸቢ ብዙሓን ህዝቢ ግብጺ ብስግኣት ተዋሒጡ ምህላው ወሲኾም ኣረዲኦም።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 29-11-2017


text:
ንፋሚሊ ኣይዲን(FAMILY ID) ንመንነትን(ER-ID) ዝምልከት ህዝባዊ ኣኼባ ኣብ ኣብ ከተማ ቶሮንቶ ብ8 መጋቢት 2015 ተኻይዱ።
ንፋሚሊ ኣይዲን(FAMILY ID) ንመንነትን(ER-ID) ዝምልከት ህዝባዊ ኣኼባ ኣብ ኣብ ከተማ ቶሮንቶ ብ8 መጋቢት 2015 ተኻይዱ።
ህዝባዊ ሰሚናራት ዝተኻየደል ከተማታት ካናዳ፡-
- Ottawa, Montreal, Winnipeg, Kitchener, London, Vancouver, Victoria, Saskatoon, Regina Edmonton Calgary & Toronto.
ናብ^ዘን ኣብ ላዕሊ ኣስማተን ዝተዘርዘራ ከተማታት፡ ካብ ወርሒ ሕዳር 2014 ክሳብ መጋቢት 2015 ተኻይዱ። ናይተን ተሪፈን ዘለዋ ከተማታት ካናዳ ድማ ክቅጽል ምዃኑ ንሕብር።
ዕላማ ናይ ህዝባዊ ኣኼባታት፡ ነቲ ብኽፍሊ ኢምግረሽንን ዜግነትን ድሕሪ መላእ ሓርነት ኤርትራ ኣብ 1993 ኤርትራዊ ወረቐት መንነት ተዓዲሉ ዝነበረ፡ እዚ ሕጂ መተካእታ ኤ/ወ/መንነት ዝቐርብ ዘሎ፡ ብዓይነቱ ዝበለጸ ምድላዋት ዝተገብረሉ ኢዩ።
ናብዘን ኣብ ላዕሊ ዝተጠቅሳ ከተማታት ሰሚናራት ዘካየዱ ኣባላት ቤት ጽሕፈት ጠ/ቆንስል ሃገረ ኤርትራ ቶሮንቶ ድማ
1. ኣማረሽ መብራህቱ፡
2. ሳሚኤል ዑቅቡ
3. እስቲፋኖስ ንጉሰ
4. ተኽለ ገብረመስቀል
5. .ኣሰፋው ሰነጋል ምንባሮም ንሕብር።
ብዕለት 8 መጋቢ 2015 ህዝባዊ ሰሚናር ኣብ ከተማ ቶሮንቶ ብኣቶ ኣሕመድ ኢማን ሓ/ቆ/ጉዳያት ተኻይዱ። ኣብዘን ዝተጠቅሳ ከተማታት ነበርቲ ዝኾኑ ኤርትራውያ ሃገራውያን ብተገዳስነት ከም ዝተሳተፍዎ። ካብ ኩሉ ማሕበራውያን ሓይልታት፡ ማሕበረ ኮማት፡ ምእመናታን ውልቀሰባትን ኣብተን ምዝገባ ከካይዳ ዝቆማ ሽማግለታት ተወኪሎም ከም ዘለው ንሕብር። ዝቐርብ ዝነበረ ሕቶታትን ርእይቶታትን ድማ ብኣገባብ ይበርህ ከም ዝነበረ ውን ይግለጽ ።
ዘልኣለማዊ ክብርን ሞጎስን ንሱውኣትና!!
ዓወት ንሓፋሽ!!


text:
ቀይዲ ዝመትከሉ ቀይዲ በተኽ ጉጅለ
part one
ኣብ ዝሓለፈ ሰንበት ኣብ ኣስመራ ኣብ ቅድሚ ህዝቢ ብዛዕባ ዝተረሸኑ መንእሰያት ዝተሰመዓኒ መረር ሓዘን ክገልጽ እፈቱ፡፡ ንመርሸንቲ’ዞም ዜጋታት ኣመልኪቱ ካብቶም ደገፍቲ ጀሚሩ ክሳብ ደለፍቲ ፍትሒ ብዙሕ አዛራራቢ ኮይኑ ቀንዩ ኣሎ፡፡ ነዚ ጉዳይ ዝምለከት ኣብ ምጽራይ ስለዘለኹ ዝርዝሩን ሳዕቤኑን ኣረጋጊጸ ክፍንዎ’የ፡፡
ንሎሚ ነቲ ቃል ዝኣተኹዎ ዝርዝር ካብ ሃገር ንከይወጹ ኣብ ዝተፈላለየ እዋናት ናይ ዝተኣገዱ ዜጋታት ሒዘልኩም መጺአ ኣለኹ፡፡ ካብቶም ብሓይልታት ፖሊስን ጸጥታን ኤርትራ ኣብ ትሕቲ ብር/ጀነራል ስምኦን ገብረድንግል ዝመሓደሩ ኣካላት ጸጥታ ሓደ ኢዩ: ክፍሊ ኢሜግረሽንን ዜግነትን፡፡ ብስም ምስላጥ ጉዳይ ኢሜግረሽንን ዜግነትን ዝቖመ እዚ ክፍሊ ከም ኣካል ጸጥታ ብኣዋጅ ቁጽሪ 24/92 ዝፍለጥ ጉዳይ መገሻ ዜጋታት ብምጥሓስ ኤርትራዊ ብሕጋዊ መገዲ ናብ ካልእ ሃገር ንከይገይሽ ብዝቕይዱ ዝተጠናነጉ ስለያዊን ወተሃደራዊን መምርሒታት ተቐሲቡ ዝቖመሉ ካብ ዘቋርጽ ዛጊት ዓመታት ኣቑጺሩ፡፡ ኣብዚ እዋን ቀንዲ መናውሒ ዕምሪ ምልክን መኣዲ ሰበይ ሰብካን ብላዕን ኮይኑ ኣሎ፡፡
ካብ 2003 ጀሚሩ ብብ/ጀነራል ገብረኺዳን ሃብተኣብ ሓንጣል (ወዲምነይ ደ/ት 11 ዕ/ምስላፍ 1973) ክምራሕ ዝጸንሐ ክፍሊ ኢሜግረሽንን ዜግነትን ድሕሪ 2011 ከኣ ወዲ ምነይ ሕማም ሽኮርያን ነርቭን ናይ ዓይኒ ጸገም ስለዝገበረ፡ ናብ ጀርመን ተላኢኹ እግሩ ምስተቖርጸ ብዘይ ወግዓዊ መገዲ ሓላፊ ክፍሊ ኦፕረሽን ዝነበረ ብኮ/ል ሃብተሚካኤል ጸጋይ (ኳትሮ) ይምራሕ ኣሎ፡፡ ወዲ ምነይ ካብቶም ብኣጻብዕ ዝቑጸሩ ፍትዋት ሓለፍቲ ሓደ እዩ፡፡ ብባህሪኡ ኣዚዩ ምቑሉል ፍትሓዊ፡ ፈታዊ ሓድሽ ወለዶ መንእሰይ፡ ብሳዕሪሩ ብዘሎ ፋሉለዊን ውልቃዊን ወተሃደራዊ ምሕደራ ኩሉ ግዜ ዓሕ ዝብል ሓላፊ እዩ፡፡
ኣብ ትሕቲ ኢሜግረሽንን ዜግነትን ካብ ዝመሓደራ ክፍልታትን ጨንፈራትን ሓደ ዝኾነ ኣሃዱ ክልከላ ንመገሻታት (Black List) ኮይኑ ቀንዲ ዕማሙ ከኣ ብትእዛዝ ቤ/ጽ ፕረሲደንትን ካልኦት ክፍልታትን ካብ ሃገር ንከይወጹን ንከይኣትውን ዝተኸልከሉ ዜጋታት ዝርዝር ብምሓዝ ንትካላት ጸጥታ ምሕጋዝ እዩ፡፡ ብመሰረት”ዚ ካብ 1996 ጀሚሩ ብዝተፈላለዩ ኣካላት ክልከላ ዝተገብረሎም ዝርዝር ናይ ኣስታት 7,000 ዜጋታት ብምሓዝ ዝተፈለለዩ ኪኢላታት መዲቡ ንከይኣትውን ከይወጹን ይከታተል፡ ኣብ ብላክ ሊስት ዝተመዝገቡ ንኣሳልጦ ናብ ኢሜግረሽን ምስ ዝኸዱ ንቀጥታ ንሃገራዊ ድሕነት ይሕበር፡፡
ኣብ ትሕቲ እዚ ቀያዲ መስርሕ ዝኣትው ዜጋታት ዝወሃቦም ምኽንያት ብኣካላት ጸጥታ ዝድለዩ፡ ኣፈላላያት ፖለቲካ ዘለዎም፡ መራሕቲ ሃይማኖትን ዘይመንግስታውያን ትካላትን፡ ወጻእተኛታትን እዮም፡፡ ብፍላይ ድሕሪ 2001 ኣብዚ መስርሕ ብላክ ሊስት ዝኣትው ዜጋታት ብድሌትን ወለንታን ውልቀ ሓለፍቲ እንዳኾነ ቀጺሉ፡፡ ካብ መገሻታት ናይ ምእጋድ ወግዓዊ ስልጣን ዝተዓደሎም ትካላት መንግስትን ዘብ ግዜ ሓለፍትን ዝስዕቡ እዮም፡
1. ቤ/ጽ ፕረሲደንት፡ ብሚስጢራዊ ኮድ ቁጽሪ 01 ኣሰንዩ ንዝደለዮ ዜጋ ይእግድ፡፡ ናይ ምእጋድ ስልጣን ዝተዓደሎ ኮ/ል ተስፋልደት ሃብተስላሰ እዩ፡፡ ነዚ ዘፍጽሙ ኣባላት ቤ/ጽ ፕረሲደንት ከኣ ኮ/ል ክብሮም ኣብርሃምን መሓመድ ሰዒድ (ወዲ ፈረጅ) ዝተብሃሉ”ዮም፡፡
2. ወኪል ሃገራዊ ድሕነት፡ ብሚስጢራዊ ኮድ ቁጽሪ 02 ኣሰኒዩ ንዝደለዮ ዜጋ ይእግድ፡፡ ናይ ምእጋድ ስልጣን ዝተዓደሎም ቀንዲ ሓለፍቲ ወዲ ካሳንን ስምኦንን እዮም፡፡
3. ጀነራል ፍሊጶስ፡ ከም ሓደ ውልቀ ሰብ ዘይኮነስ ከም ትካል ተቆጺሩ ብሚስጢራዊ ኮድ ቁጽሪ 03 ሓታቲ ብዘይብሉ ኣገባብ ንዝደለዮ ሰብ ይእግድ፡
4. ፍሉይ ቤት ፍርዲ፡ ብሚስጢራዊ ኮድ ቁጽሪ 04 ኣሰንዩ ብዝተፈላለዩ “ገበናትን” ብድሌት ገለ ሓለፍትን ዜጋታት ይእግድ፡፡
ብከምዚ ዓይነት ኣገባብ ካብ ዝተኣገዱ ዜጋታትን ወጻእተኛታትን ንሎሚ ካብ 1996 ጀሚሩ ናይ ልዕሊ 500 ኣብ Black List ዝኣተው ዜጋታታት ዝርዝር ይፍንወልኩም፡፡ ክቡራት ነበብቲ! ንትሕዝትኡ ብደቂቅ እንተተዓዚብኩምዎ ዘስደምሙ ነገራት ክትረኽቡ ኢኹም፡፡ ጀነራላት፡ ጋዜጠኛታት፡ ዳሪክቶራትን ንናጽነት ብዘይ ተጉላባይነት ዝተጋደሉ ገዳይም ተጋደልቲ፡ ስድራቤት ስውኣት ከይተረፉ ኣብዚ ዝርዝር ይርከቡ፡፡ ኣብዚ ዝርዝር ካብ ዝሰፈሩ ዜጋታት ገለ ብዘይሕጋዊ መገዲ፡ ገለ ብሓላፋን ብላዕን፡ ገለ ከኣ ዕድል ገይራ ካብ ሃገር ዝወጸትን ናብ ሃገር ዝኣተወትን ክህልው ይኽእሉ እዮም፡፡


text:
ዜና ኤርትራ
ዕዳ፣ ኤርትራ ናይ እትርከበን ሓያሎ ሃገራት ኣፍሪቃ ይውስኽ ምህላው ኣህጉራዊ ማዕከን ገንዘብ ገሊጹ
Radio Erena: 09 May 2018
ኤርትራ ናይ እትርከበን ሓያሎ ሃገራት ኣፍሪቃ በብግዜኡ ዝውህለል ዘሎ ዕዳ እናወሰኸ ይመጽእ ከምዘሎ ኣህጉራዊ ማዕከን ገንዘብ ብሰሉስ 8 ግንቦት ኣብ ዝዘርግሖ መግለጺ ኣፍሊጡ።
እቲ ኣህጉራዊ ፊናንስያዊ ትካል ካብ ጋና፣ ከተማ ኣክራ ኣብ ዝዘርግሖ መግለጺ፣ ኣብ ትሕቲ ሰሃራ ዝርከባ ሃገራት፣ ኣብ መንጎ ኣታዊታተን ወጻኢታተን ዘሎ ጋግ እናዓበየ ብምምጽኡን በብግዚኡ ዝልቅሕኦ ዘላዋ ብዝሒ ገንዘብን፣ ኣብ ከቢድ ዕዳ ከምዘለዋ'ዩ ዘገንዝብ።
40 ሚእታዊት ካብ ሃገራት ኣፍሪቃ፣ ኣብ ኣሻቓሊ ናይ ዕዳ ኩነታት ከምዝርከባ ዘመልከተ ኣህጉራዊ ማዕከን ገንዘብ፣ ብፍላይ ኤርትራ፣ ቻድ፣ ደቡብ ሱዳን፣ ሞዛምቢክ፣ ደሞክራስያዊት ሪፖብሊክ ኮንጎን ዚምባብዌን ብቀዳምነት ጠቒሱ።
ስዑዲ ዓረብ፣ ደቂንስትዮ ካብ ዝመጽእ ዘሎ ወርሒ መኪና ምዝዋር ክጅምራ 'የን
Radio Erena: 09 May 2018
ካብ 24 ሰነ 2018 ኣትሒዘን ደቂንስትዮ ስዑዲ ዓረብ መኪና ክዝወራ ከምዝጅምራ መንግስቲ እታ ሃገር ኣፍሊጡ።
ብመሰረት ክፍሊ ትራፊክ እታ ሃገር ዝሃቦ ሓበሬታ፣ ኩሉቲ ዘድሊ ቅጥዕታት ተማሊኡ ስለዘሎ፣ ካብ ዝመጽእ ወርሒ ደቂንስትዮ ስዑዲ ዓረብ፣ መኪና ክዝውራ ከምዝኽእላ ትእዝዛዝ ተዋሂቡ ምህላዉ ሓቢሩ።
ንግስነት ስዑዲ ዓረብ ኣብ ዝሓለፈ ዓመት፣ ደቂንስትዮ መኪና ክዝውራ ዝፈቕድ ኣዋጅ ከምዘውጽአት ዝዝከር'ዩ።
እታ ሃገር ብዘይካ'ዚ፣ ብእተኣታዎ ዘላ "ብራኢ 2030” ዝፍለጥ ሓድሽ ናይ ለውጢ ተበግሶታት፣ ደቂንስትዮ ኣባላት ሰራዊት ክኾና ከምዝኽእላን'ውን ኣዊጃ'ያ።
ኣመሪካ፣ በዓልቲ ቤቱን ሰለስተ መቕርቡን ዝቐተለ ወዲ 64 ዓመት ኤርትራዊ ኣቦ ብፖሊስ ተቐቲሉ
Radio Erena: 07 May 2018
ኣባዲ ገብረግዝኣብሄር ዝተባህለ ወዲ 64 ዓመት ኤርትራዊ ኣቦ፣ ንጓል 33 በዓልቲ ቤቱ ኣዜብ ደሞዝን ካልኦት ሰለስተ ናይ ቀረባ ኣዝማዱን ብኻራ ወጊኡ ከምዝቐተለ ንፖሊስ ኣመሪካ፣ ካብ ግዝኣት ኮሎምቦስ ኦሃዮ ብምጥቃስ ማዕከናት ዜና ካብታ ሃገር ሓቢረን።
ንሱ ነዚ ዘስካሕክሕ ቅትለት፣ ዝሓለፈ ሰሙን ዝፈጸመሉ ምኽንያት ገና ኣብ ምጽራይ ከምዘሎ ዝሓበረ ፖሊስ፣ ኢዱ ክህብ ፍቓደኛ ብዘይምንባሩ ኣብ ጎደና ከምዝቐተሎ'ዩ ዘመልክት።
ክልተ ካብቶም መወቲ፣ ሰላም ሃብተን ርእሶም ሃብተን ዝተባህሉ ኣሕዋት ክኾኑ እንከለዉ፣ ጓል 51 ዓመት ኣዲኦም ኣልጋነሽ ገብረግዝኣብሄር ካብ ሞት ድሒና ኣብ ሕክምና ተዓቝባ ትርከብ።
ንልዕሊ 11 ዓመታት ዝተኣስሩ ኣላዩ ቤተ ክርስትያን ቃለ-ህይወት፣ ፓስተር ዑቅባሚካኤል ተኽለሃይማኖት ተፈቲሖም
Radio Erena: 07 May 2018
ኣብ ኤርትራ፣ ንልዕሊ 11 ዓመታት ኣብ ቤት ማእሰርቲ ዝጸንሑ፣ ኣላዩ ቤት-ኤል፣ ቃለ-ህይወት ቤተክርስትያን ኤርትራ ፓስተር ዑቅባሚካኤል ተኽለሃይማኖት ዝሓለፈ ሰሙን ተፈቲሖም።
ፓስተር ዑቕባሚካኤል፣ ኣላዩ ቤት ኤል ቤተ ክርስትያን ቃለ-ህይወት ጥራይ ዘይኮኑ፣ ዳይረክተርን መምህርን ናይታ በታ ቤተ ክርስትያን እትመሓደር፣ ኣብ ደቀምሓረ ዝነበረት፣ ካብ 1ይ ክሳብ 8ይ እተምህር ኣሕዳሪት ኮሌጅ SIM'ውን'ዮም ኔሮም።
መንግስቲ ንፓስቶር ዑቕባሚካኤልን ካልኦት ኣባላት 'ታ ቤተክርስትያንን ድሕሪ ምእሳሩ፣ ነታ ቤት ትምህርቲ ክህግራ እንከሎ ንኣዳርሽ ናይታ ቤተ ክርስትያን ከኣ መለማመዲ ሙዝቃን ባህልን ጌርዎ ከምዘሎ ምስታ ቤተ ክርስትያን ቅርበት ዘለዎም ወገናት ንሬድዮ ኤረና ገሊጾም።
ሕ/ኢማራት ዓረብ፣ ሰራዊታ ኣብ ደሴት ሶኮትራ ምውፋራ፣ ልኡላውነት የመን ትግህስ ኣላ ክብል መንግስቲ ተቓዊሙ
Radio Erena: 07 May 2018
ሕቡራት ኢማራት ዓረብ፣ ሰራዊታ ኣብ ደሴት ሶኮትራ ናይ የመን ምስፋራ መንግስቲ የመን ተቓዊሙ።
መንግስቲ የመን ኣብ ዘውጽኦ መግለጺ፣ ሕቡራት ኢማራት ዓረብ ብዘይኣፍልጦ መንግስቲ ናብታ ስትራቴጅያዊት ደሴት ሰራዊታ ምውፋራ፣ ንሉኡላውነትን ሓድነትን የመን ዝጥሕስ'ዩ ክብል ኮኒንዎ።
እቲ መንግስቲ ኣቐዲሙ'ውን፣ ሕቡራት ኢማራት ዓረብ ንፍሉያት ሓይልታት ብምስልጣን፣ ንቤተ መንግስቲ የመን ብሓይሊ ምቁጽጻራ፣ ኣብ ልዕሊ ሕጋዊ መንግስቲ ዕልዋ ከምዝፈጸመት ምውቓሱ ኣይርሳዕን።


text:
እዋናዊ ዜናታት
- ልዕሊ 11 ዓመት ኣብ ቤት ማእሰርቲ ክሳቐዩ ዝጸንሑ፡ ፓስተር ዕቑባ ሚካኤል ተኽለ ሃይማኖት ዝተባህሉ መራሒ ሃይማኖት ተፈቲሖም
- ኣብ ፖለቲካ ኤርትራ ካብ ስነ-ሓሳባዊ ፖለቲካዊ ፍሕፍሕ፡ ድሑር ስምዒታት ዝፈጥሮ ምፍልላይ ይዓቢ
- ነጻነት መራኸቢ ብዙሓን ካብ ግዜ ናብ ግዜ ኣብ ሓደጋ ይወድቕ
- ሰብ ክጨውዩ ናብ ሱዳን ዝተላእኩ ኣባላት ጸጥታ ህግደፍ፡ ብኣባላት ጸጥታ ሱዳን ኣብ ቀይዲ ኣትዮም።
- መንግስቲ ኣሜሪካ፡ ኣብ ኤርትራ ሰባት ብናይ መንግስቲ ተኲስካ ቅተል ፖሊሲ ከም ዝቕተሉ ገሊጹ
- መንግስቲ እስራኤል ኣሲርዎም ዝነበረ መብዛሕቲኦም ኤርትራውያን ከም ዝኾኑ ዝተነግረሎም ልዕሊ 200 ስደተኛታት ከም ዝፈትሐ ተገሊጹ።
- ኣባላት ጸጥታ ጉጅለ ህግደፍ ቤተ-ሰቦም ናብ ወጻኢ ካብ ዘህደሙ ኤርትራውያን ዝተፈላለየ ተጽዕኖ ብምግባር ገንዘብ ይዘምቱ ከም ዘለው ተፈሊጡ።
- ብዓሰርተታት ዝቑጸሩ ኤርትራውያን ብሓደጋ መኪና ህይወቶም ስኢኖም።
- ንግስነት ቀጠር ኣብ ስዋኪን ሱዳን ሓድሽ ወደብ ክሰርሕ ኣብ ስምምዕ ከም ዝበጽሐ ይግለጽ ኣሎ
- መንግስቲ ሱዳን ኣባላት ህግደፍ ዝርከብዎም ሒዝዎም ዝጸንሐ 27 ኤርትራውያን ካብ ሃገሩ ኣባሪሩ
- ህግደፋዊ ዓፈና ኣብ መደብ ሽንግርዋ ብግልጺ ተነጸባሪቑ፡-
- ማሕበር ረድኤትን ምዕባለን ኤርትራ ሓገዝ ንምርካብ ትነጥፍ ኣላ።
- ዑደት ንረድኤት ብማሕበር ረድኤትን ምዕባሌን ኤርትራ
- The Afar cultural genocide in Eritrea prompts new united efforts against Eritrean government
- ደምዳሚ መግለጺ ደሞክራስያዊ ግንባር ሓድነት ኤርትራ (ደግሓኤ) ዞባ ሕቡራት መንግስታት ኣመሪካ
ኣብ መርበብ ዘለዉ
We have 47 guests and no members online
- Details
- Written by ድምጺ ሰላምን ደሞክራስን ኤርትራ
- Published: 07 November 2017
ኤርትራውያን ኣብ ኣመሪካ፡ ሽወደን፡ ዓዲ እንግሊዝ ጉጅለ ህግደፍ ኣብ ልዕሊ ንጹሃን ዜጋታት ንዝፈጸሞ ኢ-ሰብኣዊ ተግባር ዝኹንን ኣብ ጎኒ ብዱላት ወገናቶም ምህላዎም ዝገልጽ ሰላማዊ ሰልፊ ኣካይዶም።
ኤርትራውያን ነበርቲ ዋሽንግቶን ዲስን ከባቢኣን ከምኡን’ውን ዓዲ እንግሊዝን ሽወደንን፡ ጉጅለ ህግደፍ ኣብ ውሽጣዊ ጉዳይ ሃይማኖት ኢዱ ብምእታው፡ ኣብ ልዕሊ ዜጋታት ዝፈጸሞ ኢ-ሰብኣዊ ተግባር ብምኹናን፡ ኣብ ጎኒቶም ብዱላት ምህላዎም ዝገልጽ፡ ብኣዝዩ ርሱን ቁጠዐ፡ ብ3 ሕዳር 2017 ሰላማዊ ሰልፊ ከም ዘካየዱ ከካብ ቦትኡ ዝመጽኣና ዜናዊ ሓበሬታ ኣረጋጊጹ።
ነቲ ብ31 ጥቅምቲ 2017 ኣብ ከተማ ኣስመራ ብኣባላት ጸጥታ ህግደፍ ኣብ ልዕሊ ጥራሕ ኢዶም ብሓይሊ ተወሲዶም ተኣሲሮም ዘለው ኣቦና ይፈትሑ፡ ስርዓተ ሃይማኖትናን ቤት ትምህርትናን ይከበር ዝብል ናይ ተቓውሞ ድምጺ ዘስምዑ ዝነበሩ ተማሃሮን ናይ’ቲ ከባቢ ሕብረተ-ሰብን ዝተወስደ ናይ ሓይሊ ስጉምትን ዝበጽሐ ጉድኣትን ዝኹንን ሰላማዊ ሰልፊ፡ ብዙሕነትና ጸጋና’ዩ፡ ሓድነትና ብገባሪ እከይ ኣይልሕልሕን፣ ሃይማኖታዊ ስርዓትናን ኣገባብ ምሕደራናን ህያው ኮይኑ ክቕጽል’ዩ ዝብል ድምጺ እናስምዑ ከም ዘካየድዎን እቲ ዝመጸኣና ዜና ይሕብር።
ብህግደፍ ዝሰኣንዎ መሰላት፡ ካብ ህግደፍ ክረኽቡ ናይ ጣዕሳ ፎርም መሊኦም
2% ዝኸፍሉ ዘለዎ ወገናት ትጽቢቶም ከም ዝበርዓነ ተገሊጹ።
ብዘይዕግበቶም ኣብ ወተሃደራዊ መሳርዕ ኣትዮም፡ ብዘይ ትርጉም ዘለዎ ክፍሊት ኣገልጊሎም፡ ኣብ’ቲ ብወተሃደራት ዝመሓደር ኮሎጃት ተማሂሮም ምስክር ወረቐት ተኸልኪሎም፡ ድሕሪ ደጊም ህይወት ወይ ሞት ኢሎም ብፈታኒ መስመር ተጓዒዞም ንስክላ ብህይወት ሰጊሮም ኣብ ውሕስነት ዘለዎ ምዕራባዊ ዓለም ምስ ኣተው፡ ነቲ ኩሉ ዓይነት መሰላት ዝነፈጎም መንግስታዊ ጉጅለ ተመሳሲሎም፡ ናይ ጣዕሳ ፍርም ኢሉ ኣብ ዝጽወዖ ይቕረታ ሓቲቶም፡ 2% እናኸፈሉ ናይ ዝተማህርሉ ምስክር ወረቐት ክወሃቦም ኣብ ትጽቢት ዝጸንሑ ወገናት፡ ዝኾነ ሰነድ ከም ዘይወሃቦም ዘረጋግጽ ትእዛዝ ከም ዝተመሓላለፈ ረድዮ ኤረና ብ2 ሕዳር 2017 ሓቢራ።
እቲ ትእዛዝ በቲ ዳሪክተር ላዕለዋይ ደረጃ ኣብያተ ትምህርቲ ኤርትራ ተባሂሉ ብዘይ ወግዓዊ ኣገባብ፡ ንዶ/ር ታደሰ መሓሪ ብምትካእ ቅድሚ ሒደት ኣዋርሕ ስልጣን ከም ዝተረከበ ዝተገልጸ፡ ብርጋደር ጀነራል ሃይለ ምሕጹን ከም ዝተመሓላለፈ፡ ምኽንያት ናይ’ቲ ከይወሃቡ ዝብል መምርሒ ብንጹር ከምዘይተፈልጠን ግልጺ ገይራ።
ብካልእ ዜና፣ ጉጅለ ህግደፍ ምጽራይ ዋንነት መንበሪ ኣባይቲ፣ መሬትን ትካላትን የካይድ ከም ዘሎ፡ ብዙሓት ስድራ ቤታት ምስ ምኽፋል 2% ብዝተኣሳሰረ ኣብ ጸገም ይወድቃ ከም ዘለዋ፣ ኣብ ውርሻ ንብረት ዝኣትዉ ኣባላት ስድራቤት፣ ኣብ ኤርትራ ዝርከቡ እንተኾይኖም ካብ ዘለውዎ ኣሃዱ ናይ ድጋፍ ወረቐት ከምጽኡ፣ ኣብ ወጻኢ ሃገራት ዝነብሩ እንተኾይኖም ድማ ናብ ኤምባሲታት ክልተ ካብ ሚእቲ ናይ ዝኸፈልሉ መረጋገጺ ሰነድ ክልእኩ ከም ዘገድድን ኤረና ወሲኻ ኣረዲኣ።
ብሓልዮት ደሞክራስያዊ ግንባር ሓድነት ኤርትራ ዝፍኖ ድምጺ ሰላምን ድመኦክራስን ኤርትራ፡ 06-11-2017
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
By Viviana Amanuel 30 January 2012
ሂትለር ዳርጋ ምሉእ ዕምሩ ከይተመርዓወ ሓሊፍዎ። ቅድሚ ነብሰ ቅትለት ምፍጻሙ ኣብ ዝነበራ ሰለስተ ሰዓታት’ዩ ተመርዕዩ። ቅድሚኡ ግን ምስ ዝኾነት ጓል ኣነስተይቲ ኣብ ሓደ ቤት ክቕመጥ ይፈቱ ኣይነበረን። ምኽንያቱ ፣ እታ ዝምርዓዋ ሰበይቲ ዕስብቲ ( ሰላይት) ከይትኸውን’ሞ ኣብ እዋን ድቓሱ ከይትቐትሎ ይፈርሕ ስለዝነበረ እዩ።
ኣዕሩኽ’ወን እንተኾነ ኣይነበርዎን። ዕርክነት ምምስራት ማለት በቲ ሓቐኛ ትርጉሙ ኣብ ልዕሊ ካል ኦት ሰባት እምነት ምሕዳር ስለዝኾነ። ሂትለር ግን ነዚ ትዕድልቲ’ዚ ኣተዓደሎን። ኣዕሩኽ ከጥን ምስ ጓል ኣአስተይቲ ፣ ብፍቕሪ ክዛመድን ቅሩብ ኣይነበረን። ንክልቲኡ ብስግኣትን ኣሉታዊ ጎድኒን ይጥምቶ ስለዝነበረ እዩ።
ንሕና’ ኸ ከመይ ኢና?
ህይወት ውህደት ናይ ክልተ ጫፋት’ያ “ ክንዲ ዝኾነ ሕልሚ ፈሪሕካ ከይደቐስካ ኣይሕደርን። ንኹሉ ክትቕበል ድልው እንተዘይተኻኢሉ፣ ባዶሽ ምንባር። ንነገራት ኣብ ክንዲ ብ ኣሉታዊ ሸነኻቶም ጥራይ ምጥማት፣ ብእወታዊ ጎድኖም ክንርእዮም ክንክእል ኣሎና። እዚ ክወን ኪኸውን ድማ’ ተበግሶ ምውሳድ ፣ ተበግሶ ምውሳድ ጥራይ ግና ኣኻሊ ስለዘይኮነ፣ ብእወታ ምስላይ።
እቲ ንዓና ጽቡቕ ዝረኣየና ኣብ ካልኦት ሰባት ጽቡቕ ዘክኸውን ይኽእል’ዩ ። እዚ ግን ኣብ ናይ ካልኦት ስባት ሓሳባት ምሉእ ብምሉእ ምርዓም ከስምዕ ኣይግባእን። ነቲ ዘድልየና ወሲድና ነቲ ዘየድልየና ድማ ብምግዳፍ’ምበር። በዚ ከኣ ሓንቲ ዓለም ሓደ ሕብረተሰብ ክንከወን ዘኽእል ባብ እዩ።
By Viviana Amanuel 16 January 2012
ጽውጽዋይ ኣብ ጽሑፍ
ካብ ንእስነቶም ብሓባር ሓመድ ቑሒሞም ዝዓበዩ፣ ንስለ ዕርክነቶም ጸጸር ዝውሓጡ፣ ሰብ ጸጋ እዮም። ንእስነትን ዕብዳንን ከየጋረዶም ኣብ ስራሕ ተጸሚዶም ሃብቲ ዘኻዕብቱ። ተማሕቢርካ ምሳሕ ብኣታቶም አጀሚሩ’ዩ ዚብሃል። ጠለ-በጊዕ እናጓሰዩ ዘጥረይዎ ልምዲ .. እማኑን ተማኑን እዮም ዝብሃሉ።
እማኑን ተማኑን ዓቕሚ ኣዳም ብዝበጽሑ ኣብ ንግዲ ዓለም ተዋፊሮም ይወናጨፉ ነበሩ። ወትሩ፣ ናብ ሓደ ቆፎ ካብ ሓንቲ መኣዲ ዝዕንገሉ። ሓደ ኻብቲ ሓደ ሕልፊ ዘይብሉ ዚናበሩ ዝለበስዎ ክዳን ዝረገጽዎ ጫማ ዘይፈላለ። ሓደ ኦኣይነት ሕብሪ። ዝፈላልዮም እንተነይሩ መዳቕስኦም’ዩ። ኣብ ሓደ እዋን ተመዕዪም ሓሓዳሮም ፈልዮም ስለዝነበሩ። ኣንስቶም’ወን ከምኦምየን ዝነበራ። ንሓድሕደን ዝከባበራ ፍቑራት ዘይገዳድዓ፣ ኪኖ ዝውንንኦ ዘይጥምታ።
ብፍቕርን ስኒትን ናይዞም ክልተ ግን ከኣ ሓደ ስድራ ዘይቀንእ ወዲ ዓዲ ኣይነበረን። ፍጹም ቅዱስ ቅንኢ ግን ኣይነበረን። እቲ ሓደ ቅንኢ ዚዕበልሎ ስሱዕ ቅንኢ።
እማኑን ተማኑን ኣርሒቖም ዝገሽሉ እዋን’ዩ ዝነበረ። ባሕሪ ዓዶም ንፈለማዮም ዝሰገሩ። ኣድክሚ ጉዕዞ’ዩ። ልዕሊኡ፣ ሃልከትከ ናይ ዝተዋፈርሉ ስራሕ ዝበዝሖ። ኣብቲ ዝደለይዎ ከተማ በጽሑ’ምበር ኣየዕረፈን። ዋኒኖም ንምስላጥ ከም ሰብ ኣይተዛነዩን። ወጊሓ ትዓርቦም። ኣህላኺ ስራሕ።
ሓንቲ መዓልቲያ፣ ድሕሪ ናይ ሓደ ወርሒ ሃልከትከት። እማኑን ተማኑን ናይ ዕላል ዕድል ረኺቦም ኮፍ ዝበሉላ ሰዓት ፣ ሳልሳይ ዘይብሉ ምዉቕ ዕላል ምስናይ ሰሓቕ። ኣብታ ህሞት’ቲኣ ዘይተሓስበ ድንገት ዱብ በሎም። ካበየናይ ከም ዝመንጨወ ዘይፍለጥ ሞሊቑ ዘረባ። ተማኑ’ዩ መልዓሊ ናይቲ ነገር፣ ኣንስቶም ኣልዒሎም እናዘከሩ፣ ነቲ ዓሚቕ ፍቕረን እናስተተኑ፣ ካብ ምሒር ናፍቖት ኣብ ባሕሪ ሓሳብ እናንሳፈፉ ሰይጣን ደፊእዎ። “ እማኑ ዓርከይ” በለ ተማኑ፣ ዝን ኢሉ ጸኒሑ ድምጹ ክብ ብምባል፣ ኣይወሓጦን፣ ክልተ ግዜ’ወን ኣይሓሰበን። በለ ደኣ፣ ‘እዘን ኣንስትናስ ብድሕሬና ሰብኡት ደኣ ከይለምዳ! በሊዐን በሊዐን ከይስውዳ…ኣነስ እጥርጥር ኣለኹ!”
እማኑ፣ “ነኢ እከይ ሓሳብ ብየማናይ ኢዱ ምልክት መንፈስ ቅዱስ ገይሩ” በስመኣብ” ነጸኦ። ተማኑ ግን ኣይተመልሰን። ኣብቲ ንጹህ ክንዲ ጣፍ ሕርኽርሕ ዘይነበሮ ልቢ ፣ እሾኽ ጨዓ ደኣ ነስነሰሉ፣ ዘድሚ።
“ኣነስ ንሰበይተይ ኣይኣምናን’የ…..ንስኻ ግን ይኣምና ካብ ትብል፣ ብካልኦት ዘይኾነ ባዕለይ መርትዖ ከቕርብ” በለ ተማኑ። ቅድሚ ሽዑ ብዘይነበረ ብህሪ ኣፍልቡ ነፍሐ። እማኑ፣ ነቲ ትዕግስቲ ዘይህብ ዘረባ ብልዝብ ከህድኦ’ካ እንተፈተነ ኣይኮነሉን። ‘እንተደኣ ሰበይተይ ከምዚ ትብሎ ምዃና ዘረጋግጽ መርትዖ ረኺበ ኩሉ ናይ ክልቴና ሃብቲ ንዓኻ ክኸውን ኣብ ቅድሚ ሓደ ኣምላኽ እምሕል “ በለ ኣማኑ። እምነቱ ከም ቀደም ኣንጺሁ።
ከምዚ’ያ ነይራ እታ መኻን መዓልቲ። ንኽልተ ፍቑራት ኣዕሩኽ ዝፈላለየት። ተማኑ መርትዖ ከምጽእ ንዓዱ ዝተመልሰላ።ጸይቒ ንምፍጻም ዝተበገሰ ሕልና ተንኮል ምምሃዝ መዘና የብሉን። ስለዝኾነ’ዩ ዚኸውን እታ ርህርህቲ ሰበይቲ እማኑ ዓርኩ ኣማዕድያ ኪመጽእ ምስረኣየቶ፣ ከምታ ገርሂ ቀደማ፣ ተቐቢላ ሰዓመቶ። ኣብ ጸጉሪ ርእሳ ዝነበረት መሰንተር ወለባ ብጥበብ መሺቱ ወሰዳ። ወለባ፣ በቲ ሽዑ እዋን ምልክት ቃል ኪዳን’ዩ ዝነበረ። እንትርፎ ምሸት ኣብ ቅድሚ ሰብኣያ ኣብ ንእዲ ካብ ጸጉሪ ርእሳ ዘይፍለ። ከም ዋልታን ጭማራን ናይ ቃልኪዳን ‘ዩ ዝነበረ።
በተንኮለ ዝዓገበ ተማኑ፣ በይኑ ናይ ምምላሱ ምኽኒት ኣቕረበ’ሞ ከይወዓለ ከይሓደረ ቀጸለ መገሻኡ። ተራኺቦም ምስ ዓርኩ ድሕሪ ሳምንቲ። ኣረከቦ’ታ ወለባ። ኣይተጠራጠረን ወለባ ብዓልቲ ቤቱ ምዃና እማኑ። ቃሉ ኣይዓጸፈን እቲ ናይ ክልቲኦም ሃብቲ ናይ ተማኑ ክኸውን ከተመሉ። ብዘይ ነግፈረግ ሓዲግዎ ኸኣ ተዓዝረ።
እማኑ፣ ናብ ካልእ ኣየበለን። ናብ ዕዱ’ዩ ተመሊሱ ። ገዛ ብዝኣተወ፣ ካልእ ቃል ኣየምሎቐን፣ ኣቑሕታ ክትጥርንፍ ነዊሕ መገሻ ከም ዝኸዱ ሓበራ- እታ ፍትውቲ በዓልቲ ቤቱ። ከምኡ ከኣ ገበረት ተተሓሒዞም ከዱ……ደንደስ ባሕሪ ድማ በጽሑ። እማኑ ዝቐረቦ ሳንዱቕ ነይርዎ። ኣብቲ ደንደስ ባሕሪ ኣብ ሑጻ ዝቐበሮ፣ ኣውጽኦ ከኣ። ንብዓልቲ ቤቱ ምስ ኣቕሑታ ኣብታ ሳንዱቕ ክትኣቱ ኣዘዛ። ምእዝዝቲ’ያ ። ከም ዝበላ ገበረት። ኣብታ ሳንዱቕ ሬሳ ኣተወት። ማይ ከም ዘይኣትዋ ገይሩ ሰመራ እማኑ። ብኹልንትንኣ ምስ ኣረጋገጸ ከኣ “ ግብርኺ የሰኒኺ” ኢሉ ናቢ ባሕሪ ደፍኣ። ሳንዱቕ ናብቲባሕሪ ጠለቐት። ጸንበለል እናበለት ከኣ ተዓዝረት።
ድሕሪ ነዊሕ ሳምንታት ኣብ ደንደስ ባሕሪ መሳይ ናይ ዝተባህለ ሃገር ንጉስ ፣ ዓሳክሩ ኣከቲሉ ኣብ ኣምበላይ ፈረስ ተወጢሑ ይኾልል ነበረ። ግዝኣቱ ንምቑጽጻር።
ባሕሩ ህዱእ’ዩ ዝነበረ፣ ምስቲ ንመንፈስ ዘዕግብ መዝሙር ናይ ኣዕዋፍ ምስቲ ባህታ ዚህብ ዕሙር ኣግራብ ናይ ደንደስ ፍስህቲ ንግሆ’ያ ዝነበረት።
ኣብ ከምዚ ዝበለ ህሞት ፣ ኣብ ማእከል’ቲ ባሕሪ ፣ ሓደ ንእሽቶ ነገር ጸንበለል ክብል ረኣዩ። ሽሕ’ኳ ካብ ማዕዶ ኩሉ ንእሽቶ ኾይኑ ዝርአ እንተኾነ፣ መርከብ ከይትኸውን ኣይተጠራጠሩን። ናይ ገፈፍቲ ዓሳ ጃልባ ከይትኸወን’ወን ኣይተወላወሉን። መንፈስም ግን ምጭናቕ ኣይተረፎን።
እቲ ህዱእ ባሕሪ ሓይሊ ኣይነበሮን ቀልጢፉ ኣብ ጥቓኦም ክትበጽህ ኣይክኣለትን። ግዜ ተመጠጠ። ትርግታ ልቢ ንጉስን ዓሳክሩን ድማ ካብ ንቡር ዝያዳ ሃረመ። ኣብ ከምዚ ዘጨንቕ ኩነታት፣ ሓደ ወትሃደር ሓንቢሱ ከምጽኣ ፍቓደኛንነቱ ገለጸ። ካልኣይ ፍቓደኛነቱ ተኸተለ። ሳልሳይ ቀጸለ፣ ንጉስ ብትሃት ዓሳክሩ ተሓበነ። መርቑ ከኣ ኣፋነዎም።
ከቢድ ጻዕሪ’ዩ ሓያሎ ሰዓታት ዝወሰደ ። እቶም ስለስተ ፍቓደኛታት ከም ዕላማኦም ፈጸሙ። ነታ ሳንዱቕ ሒዞማ ኣብ ደንደስ ናይቲ ባሕሪ ና ዝነበረ ንጉስ ቀረቡ። ዝተሰመረ ብብልሓት ተፈንቒቑ ክኸፈት ኣዘዘ ንጉስ። ከምኡ ከኣ ገበሩ።
ንሳ’ያ እታ ጽብቕቲ ብዓልቲ ቤት እማኑ። ፍሩያት ኣኢንታ ቀባሕባሕ ይብላ፣ ብሓይሊ መንፈስ ቅዱስ ትንፋሳ ተሓልያ፣ ንህየታ ጸኒሓቶም።
እዚ ተኣምር’ዚ’ሞ መን ይኣምኖ? ንጉስ ምስ ዓሳክሩ በብዘለውዎ ተዓንዱ። ፍጹም ደንጽይዎ ብልሓቱ። ንሰማይ ኣንቃዕሪሮም ንመሬት ጠሚቶም ምስጢሩ ዝነግር ሰኣኑ።
ማራኺ መልክዕን ቁመናን ናይታ ሰበይቲ ልዕሊ ኩሉ ነበረ ንንጉስ ዝሃወጾ። ኣይደንጎየን ትእዛዝ ንምምሕልላፍ..ክዳን ንግስቲ ንኽትክደን፣ ኣብ ሰረገላ ተወጢሓ ብፈረሰኛታት ተዓጂባ ቤተ መንግስቲ ክትኣቱ። ስለኣ ድግስተገቢሩ ትርሓሰና ኪብሉ መዃንንቲ ሃገር ተዓዲሞም።
ናይታ ዝኣተወትላ ምሸት ኣብ ዝፋን ተቐምጣ ኣኽሊል ደፊኣ። ንመዃንንቲ ተኸቢባ። ንዓኣ እዚ ኩሉ ሕልሚ’ዩ ዝነበረ።
ዕዱማት ምስ ተፋነዉ ንጉስ ናታ ንግስቲ ዝሰየማ ቀሪቡ ኢዱ እናነስአ፣ ናብ መዳቕሶ ክተምርሕ ሓበራ። ንሳ ግን ኣይተቐበለቶን። ፍቓደኛ ከም ዘይኾነት ኣትሪራ ገለጸት። ለዋህ’ዩ ንጉስ ። ንብዓታ ርእዩ፣ ኩልንትንኣ ተመልኪቱ ኣብ ውሽጣ ሓደ ምስጥር ኣሎ ኢሉ ስለ ዝሓሰብ፣ ንግዜ ክጽበ ደኣ ወሰነ። ሰይቲ ንጉስ ተባሂላ..ንግስቲ ተሰይማ፣ ብኡ ክትቕጽል ዝኾነ ምስጥር ከየምሎቐ ኪነብር ካ ብልቢ ኣመነ።
ካብ ዕለታት ሓደ መዓልቲ ፣ ንግስቲ ኣብ ዕዳጋታት ናይታ እትንብረላ ርእሲ ከተማ ብፈረሰኛታት ተዓጂባ፣ ኣብ ሰረገላ ተወጢሓ ንኹሉ ኩነታት ህዝቢ ብ ኣንክሮ ትጥምቶ ነበረት። ኣብ መንጎ’ቶም ህዝቢ ብላይ ክዳን ዝተኸድነ ጸማልያ ንዚመስል ብትርኢቱ ኣዒታ ሰለባ ። መስኪን ድኻ’ዩ ። ብፍርሂ ኣንቀጥቀጠ ነብሰ ስጋኡ ፈረደ። ኣብ ቅድሚ ንግስቲ ቀሪቡ ርእሱ ኣድነነ።
ቃል ከየምሎቀት ኣብ ጎድና ኮፋቢላ ናብ ቤተ መንግስቲ ሒዛቶ ኣተወት። ንጉስ ገሪምዎ ብልሃቱ ጠፊእዎ ንየው ነጀው በለ።
ንሳ ግን..ድምጻ ክብ ኣቢላ ነቲ ድኻ ጋሻ ኩነታቱ ክገልጽ ኣጥቢቓ ሓተተቶ። እቲ ድኻ መን ምዃኑ ኪነግር ገበነኛ ከም ዝኾነ ኪምስክር እታ ዘላቶ በታ ዘላታ ..ታሪኹ ኪገልጽ ሓደ ክልተ በለ።
ድሕሪ ናይ ነቂሕ ዝርዝር ኣብ ሓንቲ ምዕራፍ ታሪኹ፣ ድምጹ ተለኽተ። ኣይከኣለን ኪቕጽል።
ኢልዋ ግን ነታ ቃል ..ሽዑ’ወን ደጊምዋ “ ግብርኺ የሰኒኺ
By Viviana Amanuel 16 January 2012
ዝኾነ ሰብ፣ እቲ ዝጀመሮ መጠነ ሰፊሕ ዋኒን ኣብ መፈጸምታ ኪበጽሓሉ እንድሕሪ ተረኺቡ፣ ተዓዊቱ ጋማ ኣሲሩ ይብሃል። ኩሉ ዝፈልጦ ዘበለ ኸኣ “እንቋዕ ሓጎሰካ” እናበለ ዩሃናኡ ይገልጸሉን ምስኡ ይሕጎስን። ኣብ መፈጸምታ ናይ ዝኾነ ውራይ ዚግበር ጓይላ፣ ኣታ ቀዳመይቲ ካብ ልቢ ፈልፊላ ባዕላ እትመጻ’ሞ፣ ነቲ ናይ ደስ ደስ ጽወታ እትኸፍቶ ደርፊ፣ እንቋዕ’ከ ከምዚኣ በለት’የ ጋማ ኣሰረት! እትብል ከም ዝኾነት ነፍሲ ወከፍና ዘይንፈልጣ የልቦን፣ ዋላ’ኳ እቲ ሓጎስ ናይ መርዓ እንተዘይኾነ።
ጋማ ግን እንታይ’እዩ? ጋማ ሓንቲ ንእሽትለይ ጻዕዳ ሻሽ ኣብ ርእሲ እትውደ እያ። ካብ ሓንቲ ሜትሮ ሻሽ ከኣ ካብ ዓሰርተ ንላዕሊ ጋማ ኪስራሕ ይኽእል። እቲ ክረአ ዘለዎግን እታ ንእስቶ ጻዕዳ ሻሽ ሒዛቶ ዘላ ትርጉም እዩ። ምስ ታሪኽን ባህልን ሕብረተሰብና ብዓሚቕ ዝተኣሳሰር ትርጉም ኣለዎ።
መበቆልን ኣመዓባብላን ጋማ ፣
መበቆል ጋማ ብዙሕ ፍሉጥ’ኳ እንተዘይኾነ፣ ኣብ ኣፍሪቃ ከይኮነ ኣይተርፍን። ግሪኻውያን ካብ ኣፍሪቃ ሓያሎ ነገራት ተለቂሖም የዘውትሩ ምንባሮም “ ሆሮዶቱስ” የዘንቱ። ብዝኾነ ግን ጋማ ኣብቲ ናይ ግሪኻውያን ማራቶን እምብዛ ግኑን ነበረ። ግሪካውያን ተቐዳደምቲ እዚ ኹሉ ጎዩዮምን ላህሊሆምን፣ ሓንቲ ብቖጽሊ ኣውሊዕ ዝተሰርሐት ጋማ ንምጭባጥ እምበር ንኻልእ ኣይነበረን። እዛ ብውሊዕ ዝተሰርሐት ጋማ ጽንሕ ኢላ ናይ ነገስታትን ሃጸያትን ሮማ ኣኽሊል ኮይና ንረኽባ። እኝተኾነ ኣብዚ ኣብ ኣፍሪቃ ወን ነገስታት እወን ከም ናይ ንግስነቶም ምልክት ሓደ ሕብራዊ ጋማ የዘውትሩ ነበሩ። ነዚ ናይ ሎሚ ህዝብታት ዓፋር ዚመሳሰል። ካብ መርወ ሓሊፍና ናብዚ ናብ ነገስታት ሓበሻ እንድሕር መጺእና ከኣ ጋማ ብሰፊሕ ይዝውተር ነበረ፣ ወትሩ ንግስነታዊ ትርጉሙ እናቐጸለ፣ ካብ ነገስታት ሓሊፉ እወን ጋማ ምስ ምሉእ ንጉሰዊ ትርጉሙ ኣብ ባህልታት ህዝቢ ኪዝውተር ኣርኪብናሉ ንኸውን ኢና።
ራእስታት፣ ከንቲባታት ወዘተ……. ከኣ ከም ናይ ሽመት ምልክት፣ ምስታ ( ግምጃ እትብሃል ቀምሽ) ጋማ ኣዮም ዝቕበሉ ወይ ዝኣስሩ ዝነበሩ። ንኹሉ ኣብ ቅድሚኦም ዝጋጠሞም ተጻብኦታት ሰጊሮም፣ ነታ ጋማ ናብቲ ዝተወልደሉ ፣ ዓዲ ክእትውዋ ምስ ዘይክእሉ ፣ ሽመቶም ብላሽን ዘይሰርሕን ይኸውን ከም ዝነበረ ታሪኽ ሰኒድዎ ኣሎ።
ታሪኽ እወን ከም ዝምስክሮ፣ ደግያት ወልደንኪኤል ፣ ን ኣብነት፣ ንሃጸይ ዩሃንስ ኣይግዛእን ኢሎም፣ ንትግራዋይ ራእሲ ባይራኡ ምስ ሰራዊቱ ደምሲሶም ራእስነቶም ባዕሎም ኣወጁ’ሞ ነዚ ራእስነቶም ፈሊጥናልካ ኣሎና ምባልን ሓንቲ ሕብራዊት ጋማ ብወገን ናይ ባጽዕ ትርኩ -ግብጺ ከም ዝመጻኣቶም ያታ ይነግር።
ጸኒሓ ጋማ ( ከምቲ ኣቀዲሙ ዝተጠቕሰ) ሃንቲ ንእሽቶ ብሻሽ ዝተሰርሐት ጻዕዳ ጨርቒ ኮነት። ትርጉማ ግን፣ እዚን ከምዝን ኢልካ ኪግለጽ ዘይከኣል ዓሚቑን ኣብ ህዝባዊ ኪነት ዝሰረጸን ነበረ። እቲ ኣውራ ትርጉሙ ጋማ ምስ ጅግንነትን ዓወትን ቀጥታ ዝተኣሳሰረ ነበረ። ከምኡ ስለዝኾነ ከኣ ጅግና ከከም ጅግንነቱ ዝፈላለ ጋማ ይቕበል ነበረ።
ጸላኢ ዝቐተለ፣ ኣንበሳ ዝቐተለ፣ ሓርማዝ ዝቐተለ፣ ጎባይ ዝቐተለ..ወዘተ..በብሕብሩ ዝፈላለ ጋማታት ይቕበል ። እቲ ሕብርታት ፣ ቀጠልያ ፣ ሰመያዊ፣ ቀይሕ ወዘተ……..ክነሱ ( መሲ) ብዝብል ኣሰያይማ ዚፍለጥ እዩ።
መሮኣዊ እወን ከም ጅግናን ንጉስን ስለ ዚውሰድ፣ ንሱን ብምሉኦም እቶም ዝሰንይዎን ወራድ መሮኣን ጋማ ምእሳር ጥራይ ዘይኾነ፣
“ኣለዎም’የ ጅግና ኣለዎም’የ!
ኣፍላየ.ኣፍላየ!
ዓሆሆሆሆ
ኣፍላየ ኣፍላየ!
ጅግና ኣለዎም’የ “ እናበሉ ይጭድሩን ይፍክሩን።
ንሱ ጥራይ ዘይኮነ መርዓዊ ብዓል ዘመን ተባሂሉ ‘ወን ይጽዋዕ። በዚ መሰረት ከኣ ወርሃት ሕጽነቱ ክሳብ ዝኣክል ኣይድፈርን ኣይክሰስን። ንመርዓዊ ዝደፈረ፣ ዝሃረመ ብሕጊ ይሕተት ። እቲ መርዓዊ ንጉስ በዓል ዘመን ስለዝኾነ ከኣ ፣ ኣብቲ ኣብ መንጎ መሓዙት ዚግበር ናይ ጽወታ መጎተ’ሞ ልክዕ ከምቲ ናይ ሓቐኛ መጎተ ኣከያዩዳን ወግዕን ዚፍጽም፣ ከም ዳይኛ ኮይኑ ዚሰርሕን ዚፈርድን መርዓዊ እዩ።
በቲ ሕብረተሰብ ዕዙዝ ክብሪ ብዘለዎ፣ ብመውስቦን ብውላድን ቀጻልነት ማይ ብየቱ ስለ ዘረጋገጸ፣ እዚ ኩሉ ክብረት ተዋሂብዎ ንጋማ ንንግስነትን በቒዑ ማለት እዩ።
ንግስነት ፣ ኣኽሊል ፣ ጋማ ፣ መርዓ ፣ ሓጎስ፣ ዓወት ጅግንነት ..ወዘተ ሓደ ኾይኑን ተኣሳሲሩን ቀሪቡ። እንታይ ምእንቲ ምባልን ኣብ ምንታይ ንምብጻሕን ኮን ይከውን? ዝብል ሓታታይ ኣይሰኣንን ይኸውን። ሕጋዊ ሕቶ’ዩ። እቲ መልሲ ከኣ ብዛዕባ መርዓን ዓወትን ጅግንነትን ንግስነትን መላእ ህዝቢ ኤርትራ ምእንቲ ምዝራብን ምርድዳእን እዩ።
ህዝቢ ኤርትራ ድማ፣ 24 ግንቦት፣ ጋማ ሓርነት ዝኣሰረላ ዕለት ኮይና፣ ዓቢ ንእሽቶ ነዚ ዓወቱን ንግስነቱን ትእምርቲ ዝኾነት ጋማ ኣሲሩ፣
ዝኾነ ኮይኑ፣ ኣብቲ ኣሽሓት ዓመታት ኣቦሓጎታትን ኣቦታትን ዘዘውትርዎ ሓበሻዊ ክፋል ሕብረተሰብ ትርጉሙ ዘጥፈአ ወይ ዝተረስዐ ጋማ፣ ኣብ ሕብረተሰብ ዓፋር ተዓቒቡን ዋዕዊዑን ኪዝውተር ይረአ ኣሎ።
ሓበሻዊ ሕብረተሰብ፣ ካብ ኣውሮጳዊ ባህሊ፣ ግልል ኢሉ፣ ነቲ ክብርን መንነትን፣ ጅግንነትን ንግስነትን፣ ሓጎስን ዝኾነ፣ ጋማ ናይ ንግስነት ትእምርቲ፣ ክምለሶ እላቦ። እትምንታይ’ሲ ጉዳይ መንነት ባህልን ስለዝኾነ።
By Vivana Amanuel February 12, 2012
ናይ ጽባሕ ሓጎስ ኣብ ሑቕፈ ናይ ሎሚ ጓሂ እዩ ዝሕባእ። ስቓይን መከራን ዘርኢ ዓወት እትዘር ኣሉ መሬት እዩ። እቲ ካብ ሰማይ ወሪዱ ንመገድኻ ዘዕኑ ኣይሂ .. ንእለቱ’ዩ ንመሬት ቀጠልያ ዝኸድናን ዘማእኩታን።
ኣብ ማህጸን ክስራን ዘርኢ መኽሰብ ኣሎ። እቲ ኣብ ልዕሊ መሬት ንዘሎ ፍጡር ዝድምስስ ህቦብላን መሸንቦባዊ ማዕበልን ከም ብሓድሽ ህይወት ንክትጥጥዕ’ወን የኽእል እዩ። እቲ ብኣርዓድቲ ሓሳባት ከም እትብህርር ዝገብረካ ለይቲ ንጽባቐ ናይቲ ብከዋኽብቲ ዝገረመ ደረት ሰማይ እወን እዩ ዘርእየካ።
ህይወት ከም ዝገበርካያ እያ።
ህይወት ከም ኣተሓሳስባኻ እያ።
ህይወት ከምቲ ክትኮኖ እትደልያ እያ።
ከምኡ’ወን ህይወት ከምቲ ንዝሓረኻዮም ሕብርታት ኣዋሲብካ ኣብ ጥርሑ ካንቫስ እተቑሞ ምስሊ እያ። ነቲ ክትርእዮ እትደሊ ጥራይ ኢኻ እትርኢ። ስለዚ እወታ ሕሰብ። ዋላወን ኣብ ግዜ ጸበባ ትብዓት ግበር። ኣብ ውሽጥኻ ነቕ ዘይብል እምነት ዓቑርካ ንኹሉ ሽግራትካ ክትሰግሮ ትኽእል ኢኻ። ጉዕዝ ድነን ጸላምን ወዲእካ ኣብ ብርሃን ከም ዝብጻሕ ብርግጹነት እመን። ንዓለም ብፍቕርን ድንጋጸን ተመሊእካ እንተነቢርካያ ኣብ ቅብጸተ ተስፋ ናይ ምብጻሕ ተኽእሎኻ’ ጸቢብ እዩ። ንገዛእ ርእስኻ ትርዳእን ብዘይ ቅድመ ኩነት ተፍቕርን እንተኾይንካ ዘይሕጉስ ንክትከውን ዝገብር ምኽንያት የብልካን።
ክንደይ ካብ ህይወትና ኢና ዘይሕጉሳት ኾይና ነሕልፎን ዘይብቕዓትን ኮይና ዝስምዓናን? ክንደይ ግዜ ኢና ንነብስና ብነብሰ ነቐፌታ ነስክፋ? ክንደይ ግዜ ኢና’ኸ ገዛእ ሕልናና ኣዕሪብና መሊስና ንካል ኦት ኣብቲ ናትና ዓለም ከም ዝጥሕሉ ንገብሮም? ደለይቲ መንቅብን ነቀፌታውያንን ብምዃንና ጥራይ ክንደይ ዝምድናታት ከሲርና ኣለና? ኣስተውዕሉ ብእውታ ዝሓስብ ኣእምሮ ንኹሉ ዝኸውን ቦታ ኣለዎ። ንኹሉ ከኣ ይቕበል፣ እንተላይ ንዘይምእምእዎ ሓሳባት። ኣብ ውሻጠ ናይ ከምዚ ዓይነት ኣእምሮ ኩሉ ዓይነት ሓሳባትን ኣተሓሳስባታትን እዩ ዝእንገድ። ንኹሉ ድማ ክብሩ ከየጉደለ ግቡእ ቦትኡ የትሕዞ።
ብእወታ ዝሓስብ ኣእምሮ ሓራ ኣእምሮ እዩ። ናይ ብሓቒ ንመጻኢ ብተስፋ ምምዕዳው ክትክእል ድማ ንነብስኻ ካብ ኩሉ ዓይነት ነብሰ ፍትወትን ጸቢብነትን ሓራ ግበራ። ሓጎስ ናይ ኣእምሮ ምህዞ ምዃኑ ኣይትዘንግዕ። ስለዚ ብእወታዊ ኣተሓሳስባ ኣቢልካ ኣብ ሕልሚ ቀትሪ ከይትሽመም ንቓልሲ ህይወት ኣትኪልካ ብምግጣም ሓጎስካ ምሃዝ።
ብሓደ ኩነት ወይ ፍቻመ ነብስና ከም እትሕጎስ ወይ ከም ዘይትሕጎስ ክንገብራ ንኽእል ኢና። ከም ኡ ናይ ምግባር ሓይልና ድማ ኣብ ኣተሓሳስባና እዩ ዘሎ። ብ ኣተሓሳስባኣ ጌርና ኣብ ጉዕዞ ህይወትና ንዘጋጡና ፍጻመታትን ኩነታትን ናይ ምፍጣር ዓቕሚ ኣለና። ኩሉ ሰብ ንህይወቱ ናይ ምፍጣር ባህርያዊ ትዕድልቲ ኣለዎ። ብሰንኪ ድኹም ኣተሓሳስባ ግን እዚ ትዕድልቲ’ዚ ናብ መርገም ተቐይሩ ንህይወት ኣብ ምዕናው ክውዕል ይረአ።
ተመክሮ ህይወትና ኣካል ናቲ ብዛዕባናን ከባቢናን ኣብ ኣእምሮና እንፈጥሮ ሒደት ልብ ወለድ እዩ። ኩነት ኣእምሮና፣ ብስምዒታትናን መንፈስናን ኣብቲ ካብ ህይወት እንምገቦ ጥረ ሓበሬታ ዘይኮነ ነቲ ሓበሬታ ብኸመይ ኣብ ኣእምሮና ንምስርሖን ንርድኦን እዩ ዝምርኮስ። ምሕጓስ ወይ ዘይምሕጓስ ፣ ድፍረት ወይ ሕንከት ፍቕሪ ወይ ጽልኢ፣ ኣብ ጉዕዞ ምንዳ ህይወትና እንፈጥሮም ናይ ገዛእ ርእስና መሕልማትን ሕንቃቐታትን እዮም። ብ ኣተሓሳስባ’ኮ ኢና ህይወትና ነማእዝን ፣ ከምኡ’ወን ውሳኔታትና ንትግብር፣ ሕልምታትና ክውን ክንገብር ንሕልን፣ ንደስታን ዕግበትን ህይወት’ወን እንብህግ።
ብእወታዊ ኣተሓሳስባዝምራሕ ሰብ ንኹሉ ፍጻሜታት ህይወት እወታዊ መልሰ ግብሪ እዩ ዝህብ። ንመልሰ ግብሩን ባዕላዊ ንታነታትን እናቖጻጸረ ድማ ንስምዒታቱን ድሌታቱን ይመልኽ። ንነብሱ ዝቆጻጸር ባዕሉ እምበር ከባቢኡ ከም ዘይኮነ ኣዳዕዲዑ ይፈልጥ። ሕጉስን ዕጉብን ክኸውን እንተኾይኑ ድማ ንኽሎም ዘጓንፍዎ ፍጻሜታት ከከም ኣመጻጽኦም ተቀቢሉ ክሳስዮም ከም ዘለዎ ይኣምን። ንዝኾነ ዝመርጾ ምርጫን ሳዕቤናቱን ምሉእ ብምሉእ ሓላፍነት ይወሰደሉ። ብሰንኪ ምርጫኡ ንዘጋጥም ፍሽለት ድማ ብምኽኒት ክጉልብብ ከይፈተነ ይቕበሎ። ዋልታ እወታዊ ኣመለኻኽታ ዓጡቑ ድማ ንነብሱ ካብ ኣሉታን ጎዳእቲ ነገራትን ይከላከለላ፣ ንጸላእቱን ነቐፍቱን ብእወታዊ ኣቀራርባኡ ረቲዑ መሊሱ ጸብለል ይብል። ዋላ’ወን ብጓሂ ተደኒሱ እንከሎ መንፈሱ ኣበሪኹ ካብ ድቁስ ህይወት ክገላገል ብምኽ ኣሉ ንነብሱ እንቋዕ ሃጎሰኪ ይብላ። ጽባቐ ብርሃን ምእንቲ ከለሊ ክሳብ ቻፍ እቲ ገለርያ ምጉዓዝ ኣየድልዮን። ኣብ ማእከል ጸላም ከዋኽብቲ ርእዩ ወጋሕታ ከም ዝቐረበ ምርግጋጽ’ወን ኣይእግሞን ዝርእዮም ከዋኽብቲ እንተዘየለው’ወን ብግርማ ይቲ ጽምዋ ለይቲ መንፈሱ ክዛነን ሩፍታን ሕውየትን ክስሞዖ ይኽእል።
እወታዊ ኣተሓሳስባ፣ ትምኒታዊ ኣተሓሳስባ ወይ ‘ወን ነብሰ ምትላል ኣይኮነን። ብእውታ ምሕሳብ ካብ ነብስካ ምህዳም ኣይኮነን። ብመሕልማት ነብስኻ ምድንግር’ወን ኣይኮነን። እወታዊ ኣተሓሳስባ ዝውንን ሰብ ንክውንነቱን ጸገማቱን ብከመይ ከም ዝግጥሞም ዝፈልጥ እዩ። ውጥናቱ እተጸብዮ ውጽኢት ምስ ዝኽልእዎ ነቲ ፍሽለት ይቕበሎ ጥራይ ዘይኮነ እቲ ሽግር ኣበይ ምህላዉ ኣለልዩ ንምእራሙ’ወን ይሓስብ። ኣሉታውያን ኩነታት ብተደጋጋሚ ምስ ዝሓልልዎ ከም ሻሙ ይቕበሎምን ንምግጣሞ ም ይሃልኽን። እዚ እዩ ከኣ ምስጥር እወታዊ ኣተሓሳስባ።
ኣእምሮኻ ብእወታዊ ኣተሓሳስባ ምልኣዩ ኣብ ህይወትካ ሰላምን ርግኣትን ምእንቲ ክዓስለካ ንኩሉ ነገር እውታዊ መልሰ ግብሪ ምሃብ ተማሃር። ዝኾነ እንተኾነ ጠመተካ ወትሩ ናብቲ ድሙቕ ሸነኽ ህይወት ኣቕንዓዮ። ኣብ ውሽጢ ኩሉ ዓይነት ኩነታት ንዘሎ ሕቡእ እውታን ጽባቐብ ኣድንቖ። ጥርጣረ ፣ ጭንቐትን ፍርሒን ንዘኣመአሉ ኣሏዊ ኣተሓሳስባታትካ ምስ ከም ተስፋ ትብዓት፣ ርእሰ ምትእምማንን ሓጎስን ዘኣመሰሉ እወታዊ ኣተሓሳስባታትካ ኣወድኖም። ብእወታዊ ኣተሓሳስባ እናተመራሕካ ምስ እትከይድ ከኣ እትነብሮ ዓለም መመሊሱ ዘሕጉስ ሕብራውን ምቹእን እናኾነልካ ይኸይድ ምህላው ክፍለጠካ እዩ።
ኣብ ልብኻ ዝዓቖርካዩ ብርኩት ፍቕሪ እንተዘይብልካ እወታዊ ኣተሓሳስባ’ወን ክህልወካ ኣይክእልን እዩ። ካብ መዓሙቕ ውሽጥኻ ፈልፊሉ ብዘይ ቅድመ ኩነት ዝውሕዝ ፍቕሪ እንተዘይብልካ ንሰባትን ኩነታትን ብእወታ ክትርድኦም ኣይትኽእልን ኢኻ። ንኻልኦት’ወን ብዘይ ቅድመ ኩነት ከተፍቕር እንተኾይንካ ክሳብ ንረብሓታትካ ምእንቲ ካልኦት ሸለል ንምባል ሩነት ክህልወካ ኣለዎ። ፍቕሪ ክትጎድእን ሕነ ክትፈድን ብዝደፋፍእ እከይ ውሽጣዊ ድርኺት ዘይሳቐ ናይ ሓዋሩ ጋሻ ልቢ እዩ።
ብስሱዕ ኣእምሮ ኣሉታዊ ኣተሓሳስባ ዘመንጩ ኣእምሮ እዩ። ከምዚ ዓይነት ኣእምሮ ርትዓውን ሞራላውን ክመስል ዋላ እንተሃቀነ ንከንቱነቱን ኣጸያፊ ምስሉይነቱን ክኽዋውሎ ኣይክእልን ። ንካል ኦት እወታዊ ክትከውን መጀመርታ ምስ ነብስካ እወታዊ ምዃን ክትለምድ ኣሎካ። ንነብስካ ይቕረ ንምባል ፣ ሕሉፍካ ንምህዋይን ንነብስካ ብዘይ ቅድመ ኩነትን ኣሉታዊ ኣተሓሳስባን ንምቅባልን ፍቓደኛን ቅሩብን ክትከውን ይግባኣካ። እቲ ንነብሱ ብዘይ ቅድመ ኩነት ከፍቅር ዝኽእል። ቅድመ ኩነት ዘየቐምጥ ፍቕሪ ከኣ እዩ እወታዊ ኣመለኻኽታ ዝወልድ።
እወታዊ ኣመለኻኽታ ካብ ጸቢብ ቅድመ ፍርድታትን ኣድልዎታትን ሓራ ኣብ ዝኾነ ኣእምሮ እዩ ዝበቑልን ዝዓብን። ብቕድመ ፍርድታት ዝላደየ ኣእምሮ ምስ ገዛእ ቅድመ ፍርድታቱ ዝሰማማዕ እንተ ምስ ናይ ካል ኦት ግና ዝራጸም እዩ። ብጥርጣረታትን ምድንጋራትን እተከርደነ ኣእምሮ ከመ ኣቢሉ ብእወታ ክሓስብ ይኽእል? ብፍርሕን ዘይርግጹነትን ዝምራሕ ኣእምሮ’ኸ ንጣዕምን መቐረትን እወታዊ ኣተሓሳስባ በየናይ ዕድሉ ከስተማቕሮ ይኽእል?
እወታዊ ኣመለኻኽታ ንምውናን ኣብ ነብስኻ እምነት ክህልወካ ናይ ግድን እዩ። ንብርሃን እምነት ናብ ጸላም ፍርሕካ ፈኒኻ ንፍርሕካ ኣምክኾ። እቲ ካብ ፍርሒ ፣ ስስዐን ጸቢብነትን ነጻ ዝኾነ ሰብ ‘ከምኡ’ወን እቲ ብእወታ ዘይቅድመ ኩነታዊ ፍቕርን ርህራሀን እተመልአ ኣእምሮ ዝውንን ሰብ እዩ ። ንነብሱን፣ ንካልኦትን ንህይወት ብዓባያን ብእወታ ክጥምቶም ዝኽእል እዩ።


text:
ወሃብ-ስራሕ
ብዙሓት ንናይ መንግስታዊ፤ ኮሙናዊን ንግዳዊ-ክፋልን ሰራሕተኛታት ዚጥርንፋ፤ ናይ ወሃብቲ-ስራሕ ማሕበራት ኣለዋ። ማሕበር ወሃብቲ-ስራሕ ዚበሃል፤ ብዙሓት ወሃብቲ-ስራሕ ነቲ ብሓባር ዘገድሶም ሕቶታት፤ ብሓደ ተጠርኒፎም ዚሰርሑሉ ውድብ እዩ።
እቲ ዝዓበየ ግላዊ ማሕበር ወሃብቲ-ስራሕ፤ እቲ ሽወደናዊ ንግዳዊ-ክፋል “Svenskt näringsliv” እዩ። እቲ ቤትስልጣን ወሃብቲ-ስራሕ ዚበሃል ድማ፤ ንመንግስታዊ ወሃብቲ-ስራሕ ንኣብነት ንናይ ቤትስልጣናት ውሕስነት-ካሳን ንቤትስልጣን ግብሪ ዝሓቖፈ እዩ። ንናይ ኮሙናዊን ወረዳዊ-ባይቶታትን፤ SKL፡ ኣብ ትሕቲ ቲ ኮሙናዊ ወሃብቲ-ስራሕ ይጥርነፉ።
ሓንቲ ኩባንያ ኣባል ውድብ ወሃብቲ-ስራሕ ክትከውን እትመርጽ ባዕላ እያ።
ማሕበር-ሰራሕተኛታት
ሓደ ማሕበር-ሰራሕተኛታት፤ እቲ ምስ ወሃብ-ስራሕ ብዛዕባ ናይ ኣባላቱ ደሞዝ ዝወዓዓል ውድብ እዩ። እቲ ዕዮ ናይ ማሕበራት-ሰራሕኛታት፤ ንኣባላተን ኣብ ቦታ ስራሕ፤ ጽቡቕ ንኽኾነሎም ዚሰርሓ ማሕበራት እየን። ኣብ ሃገር ሽወደን ካብ 1880 ጀሚሩ ማሕበር ሰራሕተኛታት ቆይሙ እዩ።
ኣብ መብዛሕትኡ ቦታ-ስርሓት ሞያዊ-ስርዒታት “fackklubb” ወይ ወኪል ቦታ-ስራሕ ኣሎ። ሞያዊ-ስርዒት ዚበሃል፤ እቲ ብሓደ ሞያ፡ ኣብ ሓደ ቦታ-ስራሕ ብዚርከቡ ኣባላት ዝቖመ እዩ። ወኪል ቦታ-ስራሕ ዚበሃል፤ ኣብ ሓደ ቦታ-ስራሕ፤ ንኣባልቱ ዚውክል ሰብ እዩ።
ሞያዊ-ስርዒታትን ወኪል ቦታ-ስራሕን ኣባላት ማሕበር-ሰርዒታት እዮም። እተን ማሕበራት-ሰራሕተኛታት ድማ ብግዲአን፤ ናይ ዝለዓለ ውድብ ኣባላት እየን። ንኣብነት ሃገራዊ ውድብ ሰራሕተኛታት ሽወደን “Landorganisationen i Sverige, LO” ክጥቀስ ይክኣል። ኣብ ክልቲኡ፡ ማለት ናይ ማሕበር-ሰራሕተኛን ናይ ስራሕ ኣልቦነት-ካሳን፤ ኣባል “arbetslöshetskassa, A-kassa” ምዃን ልሙድ እዩ። ናይ ስራሕ ኣልቦነት-ካሳ ዚበሃል፤ ንስራሕ-ኣልቦ ኣባላቱ ገንዘብ ዚህብ ቁጠባዊ ማሕበር እዩ።
ሓባራዊ-ውዕል
ሓባራዊ-ውዕል “kollektivavtal” ዚበሃል፤ ኣቲ ኣብ መንጎ ወሃብ-ስራሕን
ማሕበር-ሰራሕተኛታትን ዚግበር ጽሑፋዊ ውዕል እዩ። ኣብቲ ሓባራዊ-ውዕል፤ ሕጊታት ናይ ስራሕ-ሰዓታት፤ ናይ ዕረፍቲን ደሞዝን ወዘተ ሰፊሩ ይርከብ።
ብዙሕ ጊዜ ብዛዕባ ኵነታት ደሞዝካ ዚውስን፤ እዚ ሓባራዊ-ውዕል እዩ። ይኹንእምበር፤ ሓባራዊ-ውዕል ዘለወን፤ ኩለን ውድባትን ኩባንያታትን ኣይኮናን።
ኣብቲ ሓባራዊ-ውዕል፤ እቲ ሰራሕተኛታት ክረኽብዎ ዘሎዎም ዝተሓተ ደሞዝ ዚውሰነሉ እዩ። እቲ ውዕል ዋላ ነቶም ኣብቲ ቦታ-ስራሕ ዚሰርሑ፤ ኣብ ማሕበር-ሰራሕተኛታት ግን ኣባላት ዘይኮኑ ውን የገልግል እዩ። ኣብ ሃገር ሽወደን እቲ ዝተሓተ ደረጃታት ደሞዝ፤ ክንደይ ክኸውን ከም ዘሎዎ ዚውስን ሕጊ የልቦን።


text:
ሚንስትር ማስታወቅያ ዳሓር ሚንስትር ኮምኒኬሽን ኮይኖም ዘገልገሉ ነባር ኣባል ኢህወዴግ ኣቶ በረከት ስምኦን፣ኣብ‘ዚ ቀረባ ብመሰረት ዝተፈፀመ ብወዛ ናብ ካልእ መዝነት ተንቀሳቂሶም‘ለው።ናይ ቀ/ሚ ኣማኻሪ ፖሊስን መፅናዕቲን ዝብል ሓላፍነት ተዋሂብዎም‘ሎ።
ከንቲባ ኣዲስ ኣበባ ዝነበሩ ኣቶ ኩማ ደመቅሳ‘ውን ከም ኣቶ በረከት ስምኦን ኣማኻሪ ፖሊስን መፅናዕቲ ቀ/ሚ ብደረጃ ምንስትር ተሸይሞም‘ለው።
ገዛኢ ፓርቲ፣እቲ ዝፍፀም ዘሎ ብወዛ ብመሰረት ፖሊሲ ምትኽኻእ ይፍፀም ከምዘሎ ይገልፅ።ኣብ‘ዚ ቀረባ መግለፂ ዝሃቡ ቀ/ሚ ሃይለማርያም ደሳለኝ ምርጫ ኣባላት ካቢነ ንመስርሕ ምትኽኻእ ሓጋዚ ምኻኑ ጠቂሶም ነይሮም
”ገዛኢ ፓርቲ ኢህወዴግን መንግስትን፣ንዝሓለፉ ክልተ ዓመትን ፈረቃን ትግባረ ምዕባለን ትራንስፎርሜሽንን ገምጊሞም፣ዝተረፈ ጊዜ ዕውት ስራሕ ንክፍፀም፣ብመሰረት ውድብና ዝነፀሮ መስርሕ ምትኽኻእ፣ዝተፈላለዩ ሓለፍቲ ዝያዳ ኣድማዕን ስትራተጂካዊን ስራሕቲ ዝህብሉ መደብ ንክምደቡን ብካልኦት ዝትክእሉን መስርሕ ምፍፃም ኣገዳሲ ኮይኑ ተረኺቡ‘ሎ” ኢሎም ነይሮም እቶም ቀ/ሚ።
ምትኽኻእ ክብሃል ከሎ ኸኣ፡ ኣብ ቀዳማይ ረድፊ ዘለዉ ነባራት ተጋደልትን ዓበይቲ ሰበስልጣንን ናብ`ቲ ዝቕጽል ረድፊ ይኸዱ ወይ ብኣማኻርነት ይቕጽሉ ማለት ከምዝኾነ ምንጭታት ገዛኢ ፓርቲ የረድኡ።
ሚንስቲራትን ላዕለዎት መራሕቲ’ቲ ግንባርን፣ልዕሊ ክልተ ጊዜ ምርጫን ካብ ሳብ ስሳ ዓመት ንላዕሊ እንተኮይኖም ኣብ ስልጣን ንከይፀንሑ ኢህወዴግ ከምዝወሰነ ይዝከር ይብል እስክንድር ፍሬው ዝላኣኾ ሪፖርት።


text:
በስመ አብ ወወልድ ወመንፈስ ቅዱስ አሃዱ አምላክ አሜን ።
እንቋዕ ናብ በዓለ ዕርገታ ለእግዝእትነ ቅድስት ድንግል ማርያም ብሰላም ኣብጸሓና!
ምስባክ
ቀደሰ ማኅደሮ ልዑል
እግዚኣብሔር ውስተ ማዕከላ ኢትትሐወከ
ወይረድኣ እግዚኣብሔር ፍጽመ። መዝ. ፵፭፡፬-፭/46፡4-5።
ሮሜ. 8፡31-ፍጻሜ። 2ይ ዮሓ. 1፡1-7። ግ.ሓዋ. 1፡12-15 ወንጌል ማቴ. 26፡26-31።
ጾመ ፍልሰታ ናይ ኣዴና ቅድስተ ቅዱሳን ድንግል ማርያም ዕረፍታን ትንሣኤን ዕርገታን ዝሕሰበሉ እዋን እዩ። ኣብዚ እዋን ናይ ምእመናን ካብ ከባቢኦም ርሕቅ ኢሎም ኣብ ዝተፈላለየ ገዳማት ብምዃድ ወይ ድማ ኣብ ከባቢኦም ዝረከብ ቤተክርስቲያን ተኣኪቦም ኣዴና ቅድስተ ቅዱሳን ድንግል ማርያም ኣብ ዝተፈላለየ እዋናት ንሓዋርያት ተገሊጻ ሞትን ትንሣኤን ዝገለጸትሉ ይዝክሩ። ጐይታና መድኃኒና ኢየሱስ ክርስቶስ ን ኣዲኡ መንበር ጌሩ ቀዲሱ ምቁራቡን ይዝክሩ። ኣብዚ እዋን ብጾምን ጸሎትን ተወሲኖም ናይ ወዳ ለውሃት ናይ ድንግል ማርያም ኣማላድነት ይምኅጸኑ። ኩሉውን ከም ዝግበረሎም ይኣምኑ። ኣብ ናይ መወዳኣታ ሱባኤ ከኣ  > ኢሎም ብደስታን ሓጎስን ጾመ ፍልሰታ ይፍጽሙ።
ታሪኽ
ኣብ ቅድስቲ ቤተክርስቲያን ዝርከቡ ቅዱሳት መጽሓፍቲ ከምዝነጉርናን ኣብ እዋን ጾመ ፍልሰታ ብብዝኂ ዝነገረሉ ናይ ኣዴና ቅድስቲ ድንግል ማርያም ዕረፍታ ከምዚ ይመስል። ኣዴና ቅድስት ድንግል ማርያም ዕረፍታ ምስ ኣኸለ ሓዋርያት ናይ ኣዴና ቅድስት ድንግል ማርያም ሥጋ ናብ ዝዓርፈሉ ጌቴሰማኒ መካነ ዕረፍቲ ሒዞማ እንዳኸዱ ከለው፣ ኣይሁድ ብናይ ቅንኣት መንፈስ ተላዒሎም  > ኢሎም ብምምሃር ንኹሉ ህዝቢ ወሲዶሞ እዮም። ሕጂ ከኣ ስቕ ኢልና እንተገዲፍናዮም ንኣዲኡ'ውን ከም ወዳ ተንሢኣ ዓሪጋ እንዳበሉ እንዳምኃሩ ከይህውኹና ብምባል ብትዕቢትን ቅንኣትን መንፈስን ተላዒሎም ፣  > ብምባል ተማኺሮም መጹ። ካብ መንጎኦም ከኣ ታውፋንያ ዝተባህለ ኣይሁዳዊ ጎበዝ መንእሰይ መሪጾም ከቃጽል ለኣኽዎ። ንሱ ከኣ ነቲ ኣዴና ቅድስቲ ድንግል ማርያም ሥጋኣ ዝዓረፈትሉ ክሕዝ ኢዱ ምስ ሰደደ ሓዞ ናይ እግዚአብሔር ቅዱስ መልኣኽ መጺኡ ብሰይፊ ሓዊ ጌሩ ንኽልተ ኣእዳዉ ቆረጸን ። እተን ኣእዳዉ ከኣ ኣብቲ ዓራት ተንጠልጢለን ተረፋ። ታውፋንያ ሽዑ ንሽዑ ብዝገብሮ በደል ኣዝዩ ተጣዒሱ ናብ ኣዴና ቅድስት ድንግል ማርያም ስለዝለመነን ዝተማኅጸነን ብሕቡእ ተኣምር ነተን ዝተቆርጻ ኣእዳው ብኢደ ቅዱስ ጴጥሮስ ጌራ ከም ዝነበርኦ ከም ቀደመን ጌራ ፈወሰትሉ።
ሽዑ መልኣኽ እግዚአብሔር ሥጋ ኣዴና ቅድስተ ቅዱሳን ድንግል ማርያም ምስ ሓዋርያ ቅዱስ ዮሓንስ ብሓንሳብ ሒዙ ናብ ገነት ወሰዶም። ኣብ ትሕቲ ዕጸ ሂወት ከኣ ኣቀመጦም። ቅዱስ ዮሓንስ ድሕሪ ቁሩብ ግዜ ናብ ቅዱሳን ሓዋርያት ምስ ተመልሰ፣ ኣዴና ቅድስተ ቅዱሳን ድንግል ማርያም ኣብ ገነት ኣብ ትሕቲ ዕጸ ሕይወት ከምዝዓረፈት ነገሮም። ሓዋርያት'ውን ናይ ኣዴና ቅድስተ ቅዱሳን ድንግል ማርያም ሥጋ ረኺቦም ሓመድ ኣዳም ንምልባስ ካብ ዝነብሮም ክቱር ድሌት ዝተላዕለ ባሕቲ ነሓሰ ሱባኤ ጀሚሮም ክጾሙን ክጽልዩን ድሕሪ ምቅናይ፣ ኣብ መበል ዓሰርተ ኣርባዕተ መዓልቲ (14) ኣብ መወዳእታ ካልኣይ ሱባኤ ኣምላኽና መድኃኒና ኢየሱስ ክርስቶስ ናይ ኣዴና ቅድስተ ቅዱሳን ድንግል ማርያም ሓድሽ ንኸዕርፉዋ ስለዝሃቦም ብዝዓበየ ዝማሬን ውዳሴን ብጽኑዕ ምህልላን ወሲዶም ኣቀዲሙ ኣብ ዝተዳለወላ መካነ ዕረፍቲ ኣብ ጌተሰማኒ ቀበርዋ።
ኣጸናንዓቶ። ከይዱ'ውን ንኹሉም ኣሕዋቱ ሓዋርያት ኩሉ እቲ ዝኾነ ክነግሮም ሓቢራ። ንምልክት ምእንቲ ምስክር ክዀኖ መግነዚ (ሰበን) ሂባቶ ናብ ሰማያት ዓረገት።
ቅዱስ ቶማስ'ውን ሓዋርያት ናብ ዘለውዎ ናብ ኢዮርሣሌም ምስ በጽሐ  > ኢሎም ነገርዎ። ንሱ'ውን ፈሊጡ ነቲ ምሥጢር ሓቢኡ።  > በሎም  > ኢሎም ቅዱስ ጴጥሮስ እንዳመርሖም ናብቲ መካነ ዕረፍቲ ከርእይዎ ሒዞሞ ከዱ። ከርእይዎ ኢሎም መቓብር እንተኸፈቱ ከኣ ንኣዴና ቅድስተ ቅዱሳን ድንግል ማርያም ሰኣንዎ። በዚ ከኣ ሰንበዱ። ኣብቲ እዋን ቅዱስ ቶማስ  > ኩሉ እዚ ዝኾነ'ውን ብዝርዝር ነግሮም፣ ንምልክት ክኸወን ዝሃበቶ መግነዚኣ'ውን ኣርኣዮም። ኩሎም ሓዋርያት'ውን ነዚ መግነዝ ንበረከት ክኾኖም ቆሪጾም ተማቒሎም ነናብ ሃገረ ስብከቶም ከዱ።
ኣብ ዓመቱ ድማ ንትንሣኤኺ ቅዱስ ቶማስ ርእዩ፣ ንሕና ንምንታይ ይተርፈና ኢሎም ባሕቲ ነሓሰ ሱባኤ ኣተዉ። ኣብ መበል 16 መዓልቲ ክልተ ሱባኤ ድሕሪ ምፍጻሞም ጐይታና መድኃኒና ኢየሱስ ክርስቶስ ንዝለምንዎ ልመና ተቀቢሉ። ንኣዴና ቅድስተ ቅዱሳን ድንግል ማርያም መንበር ፣ ንቅዱስ ጴጥሮስ ንፍቀ ካህን፣ ንቅዱስ እስቲፋኖስ ገባሬ ሠናይ ዲያቆን ጌሩ ቀዲሱ ንኹሎም ድሕሪ ምቁራቡ፣ ንናይ ኣዴና ቅድስተ ቅዱሳን ድንግል ማርያም ዕርገት ንምርኣይ ኣብቂዕዎም እዩ።
ካብቲ እዋን እቲ ሓዋርያዊት ኦርቶዶክስ ተዋህዶ ቤተክርስቲያና ሥርዓት ሰሪዓ፣ ካብተን ሸውዓተ ኣጽዋማት ከም ሓደ ጌራ፣ ዓቢ ናይ በረኸትን ምሥጢርን መግለጺ ዝኾነ ጾመ ፍልሰታ ትጸውም።
ብጽኑዕ ንዝደልይዎን ኣኺሉን ተሪፉን ዝወሃብ ጸጋን በረከትን እግዚአብሔር ንምርካብ፣ ሓዋርያት ንዝረኣይዎ ዘደንቅ ምሥጢር ትንሣኤን ዕርገትን ናይ ኣዴና ቅድስተ ቅዱሳን ድንግል ማርያም ንምርኣይ፣ ካብ ናይ ቅዱሳን ሓዋርያት በረከት ንምስታፍ ጐይታና መድኃኒና ኢየሱስ ክርስቶስ  > ይብሎም ዝነበሩ ሓዋርያት ኣብነት ብምግባር ህጻናት፣ መንእሰያት፣ ኣረጋውያን ኣቦታት ኣዴታት ምምጻእ ጾመ ፍልሰታ ብተስፋ እንንዳተጸበዩ በብዓመቱ ብጾምን ጸሎትን ምህለላን ስግደትን የሕልፍዎ።
ኣብዚ እዋን መዘከርታ ትንሣኤን ዕርገትን ኣዴና ቅድስተ ቅዱሳን ድንግል ማርያም (ጾመ ፍልሰታ) ብዙሓት ካብ ቤቶም ተፈሊዮም ብሱባኤ ተወሲኖም፣ ዓራቶም መንጸፎም ገዲፎም ኣብ መሬት ብምድቃስ፣ ጥረምረ ማይን ጥራሕ እንዳጠዓሙ ብጾምን ብጸሎት ብምትጋህ ብዓቢ ተጋድሎ ብምጻም በረኸት ይረኽቡ።
ብኣጠቓላሊ ኣብ ሰሙነ ፍልሰታ ኣብ ቅድስቲ ኦርቶዶክሳዊት ተዋህዶ ቤተክርስቲያና ዘሎ ኩነታት ኩሉ ምእመናን ዓቢ ኮነ ንኡስ፣ ህጻን ኮነ ኣረጋዊ፣ ዘርእዮ ሃይማኖታዊን መንፈሳዊን ተግባራት ንኣዴና ቅድስተ ቅዱሳን ድንግል ማርያም ዘሎዎ ጽኑዕን ዓሙቅን ፍቕሪ ዘረጋግጽ እዩ።
ሞታን ትንሣኤኣን ከመይ እዩ ኢልና ምስ ንርኢ።
ናይ ኣዴና ቅድስተ ቅዱሳን ድንግል ማርያም ሞትን ትንሣኤን ነገረ ማርያም፣ ስንክሳርን ተኣምረ ማርያም ግልጺ ጌሮም ከምዘረድኡና ኣብ ጥሪ 21 ዓሪፋ። ብዛዕባ ቦታ ድማ ቅዱስ ያሬድ  > ብምባል ገሊጽዎ።
ናይ ኣዴና ቅድስተ ቅዱሳን ድንግል ማርያም፣ ዕርገት ፍሉይ ዝኾነሉ ምሥጢር
ኣልኣዛር ድሕሪ ሙማቱ ኣብ መበል ራብዓይ መዓልቲ ከምዝተንሥአ ወንጌላዊ ቅዱስ ሉቃስ ጺሒፉ እዩ።  > ዮሓ.11፣43-44። ጐይታና መድኃኒና ኢየሱስ ክርስቶስ ከተንሥኦ ከሎ ንኽሪእዩ ኣብቲ ከባቢ መቓብር ዝነበሩ ኣይሁድ ድሕሪ ሙማቱ ኣብ መበል ራብዓይ መዓልቱ ምትሥኡ ብምርኣይ ተደኒቆም፣ ኣሓት ኣልኣዛር ብጣዕሚ ተሓጎሳ። ሞተ ኣልኣዛር ግና ጊዚያዊ እዩ ኔሩ ኣብዛ ምድሪ ክነብረሉ ዝተዋህቦ ዕድመ ምስ ወደኣ ዳግማይ ዓሪፉ እዩ። ንመጻኢ ትንሣኤ ዘጉባኤ ይጽበ።
ናይ ኣዴና ቅድስተ ቅዱሳን ድንግል ማርያም ትንሣኤ ፍሉይ ናይ ክብርን ሕይወትን ትንሣኤ ክኸውን ከሎ ካልኣይ ሞት ዘየስዕብ እዩ። ትንሣኤ ዘጉባኤ'ውን ኣይጽበን እዩ። ጐይታና መድኃኒና ኢየሱስ ክርስቶስ ናይ ትንሣኤና ቦኽሪ ኰይኑ ኣብ ሣልሳይ መዓልቲ ተንሢኡ። ኣዴና ቅድስተ ቅዱሳን ድንግል ማርያም ብናይ ወዳ ሥልጣን ፣ ከም ወዳ ኣብ መበል ሣልሳይ መዓልታ ትንሣኤ ዘጉባኤ ከይተጸበየት ብኽብሪ ዓሪጋ እያ። ከምዚ ዝበለ ትንሣኤ ብጀካ ኣዴና ቅድስተ ቅዱሳን ድንግል ማርያም ካልኦት ቅዱሳን ወይ ነብያት ሓዋርያት ኣይረኸብዎን በዚ ምኽንያት ናይ ኣዴና ቅድስተ ቅዱሳን ድንግል ማርያም ትንሣኤ ካብ ካልእ ፍሉይ ኰይኑ ንረኽቦ። እዚ ትንሣኤ ዘልዓለማዊ ዝዀነ ካብ ዳግማይ ሞት ነጻ ዝዀነ ትንሣኤ እዩ።
ብዛዕባ ኣዴና ቅድስተ ቅዱሳን ድንግል ማርያም ካብ መቓብር ምትንሥኣ ኣብ ነሓሰ 16 ዝንበብ መጽሓፈ ስንክሳር ከምዘረድኣና ኣቡኣ ዳዊት በገና እንዳደርደረ ፣ ዕዝራ'ውን ብመሰንቆ ፣ቅዱሳን መላእክት ፣ነብያትን ጻድቃንን እንዳመስገንዋ ብቡሩህ ደመና ናብ ሰማይ ዓሪጋ ኣብኡ'ውን ብኽብሪ ምስ ወዳ ኣላ። ኣብቲ ስፍራ ካልኣይ ሞት ወይ ሓዘን ስቕያትን ኣውያትን የለን። ራእ .21፣4-5።
ናይ ኣዴና ቅድስተ ቅዱሳን ድንግል ማርያም ዕርገት ኣብ መጽሓፍ ቅዱስ ከምዝተገልጸ ካብ ናይ ሄኖክን ኤልያስን ዕርገት ዝተፍለየ እዩ። ሄኖክ ናብ ሰማይ ዝዓረገ ኣብ ምድሪ ከሎ ንእግዚአብሔር ብእምነትን ጽቡቅ ምግባርን ስርሑን ደስ ስለዘበሎን ብኹሉ ስርሑ ቅዱስ ኰይኑ ስለዝተረኽበ ሞት ከይረኣየ ዓሪጉ። ንመጻኢ ግና ሞት ይጽበዮ እዩ ሞይቱ'ውን ትንሣኤ ዘጉባኤ ከድልዮ እዩ።  > እብ.11፣5።
ነብየ እግዚአብሔር ኤልያስ ብእሳት ሠረገላ ናብ ሰማይ ዓሪጉ እዩ።  > 2ይነገ. 2፣10። ነብየ ኤልያስ ዋላ ብእሳተ ሠረገላ ይዕረግ ንመጻኢ ሞት ይጽበዮ እዩ። ትንሣኤ ዘጉባኤ የድልዮ እዩ።
ቅዱስ ያሬድ ኣብ ድርሰቱ ብዛዕባ ዕርገታ ከምዚ ብምባል ይገልጾ።  > ብምባል ኣረዲኡና እዩ።
ናይ ኣቦታትና ተስፋ ዝተፈጸመላ ናይ ድኅነትና ምኽንያት ዝዀነት ኣዴና ቅድስት ድንግል ማርያም ብረድኤታ ኣይትፈለየና። ብቓል ኪዳና ኣምላከ ቅዱሳን እግዚአብሔር ይሓልወና። እግዚአብሔር ናይ ኣዲኡ ፍቕሪ ኣብ ልብና ውዳሴኣ ድማ ኣብ ልሳንና የሕድረልና። አሜን ።
ናይ ትንሣኤና ቦኽሪ ዝኾነ ኣምላኽና መድኃኒና ኢየሱስ ምሕረቱን በረኸቱ ይሃበና፣ ናይ ኣዴና ቅድስተ ቅዱሳን ድንግል ማርያም ኣማላድነት ኣይፈለየና። አሜን ።
(For those who do not have Geez, please visit this link) MOTSE LEMEWATI YDELU MOTA LEMARIAM YEHATSIB LEKULU
(For those who do not have Geez, please visit this link) MOTSE LEMEWATI YDELU MOTA LEMARIAM YEHATSIB LEKULU
ወስብሓት ለእግዚአብሔር፣
ወለወላዲቱ ድንግል፣
ወለመስቀሉ ክቡር።


text:
ዓበይቲ ክንሶም ናይ ዓቢ ዘይገብሩ እንታይ ይበሃሉ?
ኣብ ግዜ ቁልዕነት ትዛረቦን ትሰርሖን ቅኑዕ ይኹን ኣይኹን ኣየኽፍእን። ምስ ደረጃ ዕድመን ብስለት ኣእምሮን ብምንጽጻር ስለ ዝልካዕ በቲ ሕብረተ-ሰብ ዝወሃብ ገምጋም ቅቡልን ናብ ኣወንታ ዝዘንበለን’ዩ። ቆልዓ ኮይንካ ኣቕሓ እንተሰቢርካ፣ ሰብ እንተተጻሪፍካ፣ እንተተባኢስካ፣ ጥራሕ ናብስኻ እንተኸድካ ….ወዘተ ነውሪ ከምኡ ኣይግበርን፣ ድሕሪ ሕጂ ንዓቢ እንተተዳፊርካ፡ ንሰብ እንተተጻሪፍካ፡ እንተተባኢስካ፡ ብዘይክዳን ደገ እንተወጺእካ፡ ዘይንብረትካ እንተልዒልካ ኣሲረ ክገርፈካ’የ ገዛ ኣያትወካን’የ፡ ከምዚ ኣይገዝእልካን ወይ ኣይህበካን’የ ይበሃለካ። ብምኽርን ምፍርራሓን ካብ ዘየድሊ ነገር ክትእረም ደረጃ ብደረጃ ሕማቕን ጽቡቕ እናፈለኻ ክትከይድ ትሕገዘሉ ግን ብኽፋእ ብሕማቕ ዘይትመዘነሉ ኩሉ ጽቡቕ’ዩ።
ዕድመ ቁልዕነት ወዲእካ፡ ብኣካልን ብኣእምሮን በሲልካ ናብ ኮተትየ ብኡ ኣቢልካ ናብ ምሉእ ናይ ንእሰነት ዕድመ ምስተሰጋገርካ ንትፍጽሞ ጽቡቕ ይኹን ሕማቕ ተግባራት’ውን ባህልና ብፍሉይ ኣገባብ’ዩ ዝሪኦን ዘተኣናግዶን። ትምህርትኻ ብግቡእ ትከታተል፣ ንወለድኻ ትምእዘዝ ትሕግዝ፡ ሕብረተ-ሰብ ብኣወንታ ንዝቕበሎ ተኽብር፡ ንዘይቕበሎ ትጽየን፣ ፈታዊ ስራሕን ጸወታን እንተደኣ ኮይንካ ዝግባእ ክብርን ቦታን ይበካ። ክሳብ “ኣደ ንዓኻ ወሊዳ ትምከን” ፡ “ክንድሽሕ” ፡ ሓበን ዓድና ተስፋ ዓድና እናበለ የመጉሰካ። ነዞም ኣወንታዊ ተግባራት እዚኣቶም ምስ ዘይተኽብር፡ ብኣንጻሩ ምስ እትኸይድ ከኣ፡ ደሓን ዕድመ’ዩ ከምኡ ዝገብሮ ዘሎ ጸኒሑ ክገድፎ’ዩ ለውጢ ክገብር’ዩ፡ ኣይትድሃልዎ ኣይትነጽልዎ ኣተባብዕዎ እናበለ የሳልየካ።
ዕድመ ህጻንነት፣ ቁልዕነት፣ ኮተትየነት፣ መንእሰይነት ወዲእካ ናብ ማእከላይ ዕድመ ምስተሰጋገርካ ንትፍጽሞ ሕማቕን ጽቡቕን ተግባራት ግን፡ ነቲ ጽቡቕ ብጽቡቕ ተቐቢሉ ዘተባብዕ፡ ነቲ ሕማቕ ብሕማቕነቱ ዝኹንን ዘወግዝ ደኣምበር ከም’ዚ ስለዝኾነ ኢሉ’ዩ ዘቀባጥረሉ ምኽንያት የለን። ምኽንያቱ ዕድመ ገዛእ ርእሱ ሕማቕን ጽቡቕን ትፈልየሉ፡ ህይውትካ ብግቡእ ተመርሓሉ ተመሓድረሉ ቤት ትምህርቲ ስለዝኾነ። ኣብ ኤርትራ ዘመናዊ ትምህርቲ መዓስን ብከመይን ከም ዝተጀመረ ኩላትና ንፈልጦ ይመስለኒ። እንተኾነ ቅድሚ ዘመናዊ ትምህርቲ ብሉጽ ወይ ንኡድ ናይ ዕድመ ትምህርቲ ከም ዝነበረ ኣብ ከከባቢኡ ዝነበሩ ብፍትሓውነቶምን ርቀት ኣገንዝበኦምን ዘመናዊ ሕግታት ዘይወዳደሮም ያታዊ ሕግታት ምስክር ከም ዝኾኑ፣ ከይብሉኒ፡ ታሪኸይ ከየበላሹ፡ ካብ ህዝበይ ካብ ወገነይ ከይንጸል፡ ንደቀይ ደቂ ደቀይ ሕማቕ ስም ከይገድፍ ዝብል ኣወንታዊ ስነ-ምግባር ስጡምን ገዛኢ ኣተሓሳስባን ምንባሩ፡ ክሳብ ሎሚ’ውን ኣሰሩ መሊኡ ዘይሃሰሰ ካብ ናይ ህይወት ተመክሮ ዝተረኽበ ክብርታት ምንባሩን ምህላውን’ውን ብሓበን ክግለጽ ዘለዎ ሓቂ’ዩ።
ኣብ ዘይህላወ ንቡር ፖለቲካዊ ምሕደራ፡ ንቡር ኣወንታዊ ባህሊ ክህሉ፡ ዝነበረ ድማ ብግቡእ ክዕቀብ ስለዘይከኣል፡ ኣብ ዘይንቡር ህግደፋዊ ስርዓተ በጋሚዶ ብዙሓት ስሩታት ኣወንታዊ ክብርታት ኤርትራ ብብዙሓት ዘይንቡራት ሓደስቲ ተርእዮታት ክህረሙ፡ ቦታኦም ለቒቖም ነበረ ክኾኑ ንዕዘብ ኣለና። ገለ ሰብ ጸጋ ዕድመ ካብ ስሩት ኣወንታዊ ሕብረተ-ሰብኣዊ ክብርታት ኮብሊሎም ኣብ ገበን ዝሳተፍሉን ንገበነኛታት ዘተባብዕሉን ብስጊንጢርነቱ ኣዝዩ ዘሕፍር ኩነታት ንዕዘብ ኣለና።
ጉጅለ ህግደፍ ብርትዓዊ ፍርዲ ኣብ ኣብያተ ድጓና ክድርበ ‘ምበር፡ ከይወድቕ ትድገፈሉ፡ ክብረ ዝናኡ ተቀናጅወሉ፡ ሰላማዊ፡ ሕጋዊ፡ ደሞክራስያዊ፡ ህዝባዊ’ዩ እናበልካ ኣብ ዓለማዊ መድረኻት ወጺእካ መን ከምኻ ትብለሉን ትምስክረሉ ኣይኮነን። ኣብ ዝሓለፈ ወርሒ ኣብ ዝተፈላለየ ከተማታት ሃገራት ምዕራብ፡ ብፍላይ ድማ ኣብ ስያትል ሕቡራት መንግስታት ኣመሪካ ዝነበረ ውዕሎ ናይ’ዚ ገበናዊ ጉጅለ፡ ታፔላታት ኣንጠልጢሎም ዝተዳለወሎም ማልያ ለቢሶም፡ ቃለ-ማሕላ ከም ዝፍጽሙ ሽሞኛታት ሓጋዊ መንግስቲ፡ ዘዝትባህልዎ ክደግሙ ምስ ሰማዕኩ ገሪሙኒ። ነቲ ምስልን ድምጽን ደጋጊመ ሰሚዐዮን ተኸታቲለዮን። እቲ ድምጺ ንጸገማት ህዝቢ ዝምልከት መልእኽቲ ኣይነበሮን። ወዳሲ’ዩ። ሕጋውን ስሩዕን ፖለቲካዊ ህይወት ንዘይብሉ መንግስቲ ህግደፍን ኣብ ጥፍኣት ዜጋታት ኤርትራን መሸጣ ልኡላዊ መሬት ኤርትራን ንዝነጥፍ ዘሎ መላኺ ባእታ ኢሳያስን ዘመጎሱ’ዩ። ሓድሽን ናይ ሓድሽ ወለዶን ኣረኣእያ ኣይነበረን። እቲ ምስሊ ብዕድመ ዝተሸምረረ ገጽ፣ ዝሓፈሰ ነብሲ፣ ሕብሩ ዝቐየረ ጸጉሪ፣ ደልዲሉ ምርጋጽ ዝሰኣነ ኣብራኽ ዝዓብለሎ ኣኼባ ሽማግለታት’ዩ ነይሩ። መንእሰያት ብዙሕ ኣይረኣኹን። ዋእ እቶም ህግደፍ ኣየጥበወ፣ ኣይከደነ፣ ኣይቀለበ፣ ኣይምሃረ መንእሰያት ህግደፍ እናበለ ዝዋጥየሎምን ንመፈጸሚ ገበናዊ ተግባራት ዝወደቦም ደኣ ኣበይ ከይዶም ክብል ድማ ንነብሰይ ሓቲተያ።
ብዝኾነ ዘበኒያ ግርምቢጥ ማይ ንዓቐብ ከም ዝበሃል በዞም ሰብ ጸጋ ዕድመ ወደስትን ሓብሓብቲ ምልክን ከም ሰብ ሓፊረ። ከም ኤርትራዊ ርእሰይ ኣድኒነ። ምስ ካልኦት ዜጋታት ርእሰይ ኣቕኒዐ ከይከይድ ተሰኪፈ። እዞም ሰባት ሕራይ ነብሶም ይፍተው፡ ብከብዶም ይሰስዑ፡ ነብሰ ምትእምማን ኣጥፊኦም’ውን ይፍርሑ ግን ህዝቢ ‘ምበር መንግስቲ ነባሪ ከምዘይኮነ ከመይ ክርድኡ ኣይክእሉን? ኣብዘሓ ህዝቢ ኤርትራ ኣብ ህግደፍ ዘለዎ ጽላኣት፡ ብማሕበረ-ሰብ ዓለም ገጢምዎ ዘሎ ተነጽሎ ከመይ ክረኣዮም ኣይከኣለን። ኣብ ልዕሊ ህዝቡ ቅሉዕ ገበናዊ ተግባራት እናፈጸመ ህዝብና ሰላም ኣሎ፡ መን ከም መንግስትና ክብሉ እቲ ካብ ዕድመ ዝርከብ ትምህርቲ ኣብ ሎሚ በጺሑ እንታይ ኮይኑ ዘይሰርሐ መልሱ ሓርቢቱኒ። “ድሕሪ ኣርበዓ ዘርባዕባዓ” ዝብል ምስላ ዘኪረ፡ ሰብ እንተዓብዩን ኣእምሮኡ ርጉእ እንተዘይኮይኑኑ ናብ ቆልዓኡ’ዩ ዝምልስ ምስ ዝብል’ውን ከነጻጽሮ ፈቲነ። ኣብ ጉዳይ ሃገራዊ ፖለቲካ፡ ብዙሓት፡ ብሓደ ግዜ ከመይ ዘርባዕባዕ ክብሉ፡ ብከመይ ንድሕሪት ናብ ብቆልዓኦም ክምለሱ ዝብል ሕቶ ከም እንደገና መጺኡኒ። ዛጊት ግን ዘዕግብ ምሉእ መልሲ ኣይረኸብኩን።
ምሁራትን ለባማትን ኣብ ግዜ እርጋን ተኣኪብካ ንግፉዓት ምኹናን ንገበነኛታት ምድጋፍ መበገሲኡ እንታይ ክኸውን ይኽእል ንመልሱ ክተሓባበሩኒ በዚ ኣጋጣሚ’ዚ እላቦ። ብዝተረፈ ሓሳባይ ኣብ’ዚ ዛዚመ ክፍለየኩም ኣዳለይቲ ሰሙናዊ ዓምዲ መድረኽ ምስ ሓፋሽ፡ ደሓን ቀኒዩ።
ካብ ሓጎስ መሓመድ
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ 30-08-2017


text:
ብጸሓፊ ክፍሊ ዳታ ቤዝን ስታትስቲክስን ዲያቆን ዳዊት ንጉሠ ኣብ ሃገረ ስብከት ሰ/ቀ/ባሕሪ ባጽዕ ብዕለት 12 ጥሪ 2010 ዓ.ም.ግ. (21/1/2018ዓ.ም.ፈ) ን8ተ (ሸሞንተ) ኣባላት ሰራሕተኛታት ሃገረ ስብከት ብዛዕባ ሥርዓተ ሓበሬታ (ዳታ ቤዝ) ኣገልገልቲ ኦርቶዶክስ ተዋሕዶ ቤተ ክርስቲያን ከምኡ’ውን ንምምሕዳራዊን ፋይናንሳውን መንፈሳውን መደባት ሥራሕ ሃገረ ስብከት ከገልግል ተባሂሉ ዝተዳለወ ሥርዓተ ሓበሬታ (ዳታ ቤዝ) ዝምልከት ሥልጠና ተዋሂቡ። ኣብዚ ኣብ ከተማ ባጽዕ ቤ/ጽ ሃገረ ስብከት ዝተገብረ ስልጠና ፡ ሰልጠንቲ
1ይ፦ ዘመናዊ ብዝኾነ ኣገባብ ብኮምፒተር ተሓጊዞም ኣብ ትሕቲ ሃገረ ስብከቶም ዝርከባ አብያተ ክርስቲያን ኣገልገልቲ መነኮሳት ካህናት መምህራንን ዲያቆናትን ፡ ከምኡ’ውን ፋይናንሳዊ ምንቅስቃስን ቁጽጽርን፡ ምሕደራ ሠራሕተኛታትን ንብረትን ፡ መንፈሳዊ ኣገልግሎታት ጥምቀትን ቃል ኪዳንን ፡ ካልእን ኵሉ ንጥፈታት ምሉእ ሓበሬታ ከመይ ጌሮም ከምዝእክቡ፡
2ይ፦ ምምስራሕ ሓበሬታ
3ይ፦ ኣጠቃቅማ ሓበሬታ
ካልእን ዘጠቃለለ ሰፊሕ ኣስተምህሮ ተዋሂቡ። ኣብ መዛዘሚ እቲ መደብ ሰልጠንቲ እዚ ዝተወሃበ ስልጠና ሃልኪ ጊዜን ገንዘብን ዘወግድን፡ ብዝቀልጠፈ ጊዜ ጽፉፍ ስሉጥን ኣገልግሎትን ትህብ ዘኽእል ብምኻኑ ቅድስት ቤተ ክርስቲያንና ኣብ ምሕደርኣ ተርእዮ ዘላ ምዕባለን ትንሣኤን ዝገልጽ ምኻኑን ኣብ ቀጻሊ መደብ ተታሒዝሉ ብሰፊሑ ክወሃቦም ተላብዮም። እዚ ክፍሊ’ዚ ንሠራሕተኛታት ሃገረ ስብከት ሰ/ቀ/ባሕሪ መቐጸልታ ስልጠና ክህብ መደቡ ከምዝኾነ ሓቢሩ።


text:
ዘተ መራሕቲ ሰለስተ ሃገራት፡ ተስፋ ሰላም ንዞባና፡ ፖለቲካዊ ጽፍዒት ንጉጅለ ህግደፍ፡
ዞባና ጸጥታዊ ርግኣት ዘይብሉ ኩሉ ግዜ ኲናትን ወረ ኲናትን ተፈልይዎ ዘይፈልጥ ተሃዋሲ ዞባ’ዩ። ዘለዎ ክሳዳዊ ኣቀማምጣን ስትራተጂካዊ ዓለማዊ ፖለቲካውን ቁጠባውን ኣገዳስነትን ዝስሕቦም ርእሰ ሓያላን መንግስታት፡ ብቀጥታን ብተዘዋዋርን ዝጻወትዎ ኣሉታዊ ተራ ከም ዘለዎ ኮይኑ፡ ኣብ ህዝቦም ዘይተኣማመኑ ሕሉፍ ስሰዐ ስልጣን ዘለዎም ገለ መራሕቲ ሃገራት እዚ ዞባ፡ ንስልጣኖም ክብሉ ኮነ ኢሎም ብዝፈጥርዎ ጽልእን ኲናት ወትሩ ምስተሓመሰ’ዩ። ዕረፍቲ ዘይብሉ ኲናት፡ ንሱ ዝወለዶ ከልበትበትን ድኽነትን ሓደ ካብ ኣሉታዊ ምስሊ ሃገራት እዚ ዞባ’ዩ እንተተባህለ ምግናን ኣይኮነን።
ብፍላይ ኤርትራ ሃገርና ተደኲናትሉ ዘላ መሬታዊ ኣቀማምጣን ገማግም ማያት ቀይሕ ባሕርን ብዘለዎ ስትራተጂካዊ ተደላይነት፡ ዓለማውያን ርእሰ ሓያላን ጥራሕ ዘይኮኑ፡ ተቐዲሑ ብዘይውዳእ ፍርያት ነዳዲ ዝሓበጡ፡ መን ዞባዊ ልዕለ ሓያል ኮይኑ ይወጽእ፡ ብቐንዱ ሃይማኖታዊ ምስፍሕፋሕ ማእከሉ ዝገበረ ዘካይድዎ ናይ ዝጸገቡ ዝራብዓት ዝመስል ቅጥዒ ዘይብሉ ምፍኽኻርን ደማዊ ውግእን ብሓደ መዳይ፤ ብዓይኒ ዋንነት ኮነ ፍትሒ ተቐባልነት ዘይብሉ ዛራ ኣባይ ንዓይ ንበይነይ ዝብል ትምክሕታዊ ሰረት ዘለዎ ዓመጻዊ ኣተሓሳስባ ድማ በቲ ካልእ መዳይ፤ ንኤርትራ ንዝመርሕ ዘሎ ፖለቲካዊ መንነቱ ንገንዘባውን ዓይነታውን ውህብቶ ዝሸጠ ዕስቡን ጽግዕተኛን ጸረ-ህዝቢ ጉጅለ ህግደፍ ኣቢሎም፡ ኣብ ልኡላዊ መሬትና ዝተኽልዎ ዘለው ወተሃደራዊ መደበራትን ዝተራቐቐ ኣጽዋር ኲናትን ነቲ ጉጅለ፡ ኣምለኽቱን ወድዓውያን ተሓባበርቱን ቀጻልነት ጸረ-ህዝቢ ስልጣኖም ዘቃኒ ተስፋ፡ ንለባማት፡ ብዙሓትን ውጹዓትን ከኣ ሓላፍነታዊ ስኽፍታ ዝፈጠረ ኮይኑ ኣሎ።
ዕሱብ ጉጅለ ህግደፍን ዘይወግዓዊ ኣፈኛ ገለ መንግስታት ኮይኑ ዘገልግል ዘሎ ፈጣሪኡን መራሒኡን ኢሳያስ ኣፈወርቅን ብፍላይ ካብ’ዚ ብኢድ ምትእትታው ንግስነት ስዑዲ ዓረብ ተደፋፊኡ ዝተጎሃሃረ ኲናት ሕድሕድ ኣሕዋት የመናውያን ዝጀመረሉ 2015 ንነጀው፡ ብፍጹም ሃገራዊ ክሕደት፡ ህዝባውን መሬታውን ልኡላውነትና፡ ንዞባውያን ዓሰብቱ ኣሕሊፉ ብምሃብ፡ ብመንጽር ህልውን መጻእን ኣብ ልዕሊ ህዝብታት ኤርትራ ቅሉዕ ታሪኻዊ ገበን ይፍጽም ከም ዘሎ ብሩህ’ዩ። እዚ ጉጅለን ናይ ጥፍኣት መራሒኡን ከም ካብ ህዝቦም ዝፈለሉ ዕሱባት ደፋራት ተለኣኣኽቲ መጠን፡ ብዝረኽብዎ ገንዘባውን ዓይነታውን ብልጫ እናተመርሑ፡ ሓደ ግዜ ምስቲ ሓደ ካልእ ግዜ ድማ ምስ’ቲ ካልእ እናተገላበጡ፡ ኤርትራ ማእከሉ ዝገበረ ዞባዊ ኲናት ንምውላዕ ካብን ናብን መልእኽቲ ከበጻጽሑ ጸኒሖም ኣለው። ብዙሓት ሃገራት ድማ ኣብ በበይኑ ከባቢታት ኤርትራ ነቲ ብመጀመርያ ኣብ መንጎ ክልተ ጸኒሑ ናብ ዞባዊ ኲናት ናይ ምምዕባል ተኽእሎ ከም ዘለዎ ዘመላኽት ተኣፋፊ ኩነታት፡ ቅድመ ምድላዋት ንምግባር ዘገልግል መሰረት ከንጽፋ ጸኒሐን ኣለዋ። ድሮ በተን ነዚ ጉጅለ ብገንዘብ ዓሲበን ኣብ ልኡላዊ ግዝኣት ኤርትራ ወተሃደራዊ መደበር ሃኒጸን ዝነጥፋ ዘለዋ ሃገራት፡ ኤርትራውያን ብደብዳብ ነፈርቲ ኣካሎም ከም ዝጎደሉን ህይወቶም ከም ዝሰኣኑን ዜጋታት የመን ድማ፡ ካብ ሃገሮም ተሸፊኖም ብእሱር ናብ መሬት ኤርትራ መጺኦም ስቅያታዊ ህይወት የሕልፉ ከም ዘለው ዝተፈላለዩ እሙናት ምንጭታት ክገልጹ ጸኒሖም ኣለው።
መሪሕነታዊ ጉጅለ ህግደፍ ክብረት ህዝብን ልኡላዊ መሬትን ኤርትራ ኣየገድሶምን’ዩ። ኣብ’ዚ ውሽጢ ኣስታት 27 ዓመታት ብስመ ምኽባር ልኡላውነት ሃገር ባዕሎም ጽልእን ኲናት ፈጢሮም ብዓሰርተታት ኣሽሓት ህይወት ውጹዓት ኤርትራውያን ንከንቱ ክቕዘፍ፡ ክንድኡን ልዕሊኡን ኣካሎም ክጎድሉ፣ ኤርትራዊ ሃብቲ ክህሞኽ ገይሮም። ነቲ ስቓይ ኤርትራውያን ምስ ደቆምን መቕርቦምን ብመስኮት ቴሌቪዥን ክዕዘቡን ክዘናግዕሉ ‘ምበር፡ ከም ሰባት ክሓዝኑን ከም ፖለቲከኛታት ክሓፍሩን ኣይተራእዩን ኣይተሰምዑ። ኣብ’ዚ መድረኽ’ዚ ድማ ከም’ቲ ቅድሚ ሎሚ ዝገብርዎ ዝነበሩ ብቐጥታ ናብ ኲናት ዝዕድም ፕሮፖጋንዳን ግብራዊ ቀንጠብጠብን ከምዘየዋጽኦም ስለ ዝተረድኡ፡ ኲናት ብካልኦት ክጅመረሎም’ሞ ውጹዓት ህዝብታት ኤርትራ ኣብ’ቲ ዝተኣጉደ ኲናት ክህመኹ ብዕስቡነት ከሳስዩ ኣስመራ ሕቡራት ኢማራት ዓረብ፡ ኣስመራ ግብጺ ቀልባዕባዕ ክብሉ ተራእዮም። መንግስቲ ግብጺ ብምኽንያት ዲጋ ኣባይ ምስ ኢትዮጵያ ኣብ ቀጥታዊ ኲናት ክኣቱ፡ ጎሬቤት ሃገር ኢትዮጵያን ብውሽጥን ብደገን ክትህረም፡ ጽቡቕ ገስጋስ ዘርኢ ዘሎ ቁጠባዊ ምዕባለኣን ደሞክራስያዊ ህንጸታን ክዕጸፍ፡ ስለዚ ከኣ መንግስቲ ኢህወደግ ተዳኺሙ ክሰዓር’ሞ እታ ሃገር ክትፈርስ፡ ኢሳያስ ምስ ጎይተቱ ብርሑቕ ኣብ ጽላል ኮይኖም ብመጉልሒ መነጽርን መጉልሒ ድምጽን ከመሓድርዎ፡ ሃንቀውታን መደብን ከም ዘለዎ ብ14 ጥሪ 2018 ኣብ ዝገበሮ ቃለ መጠይቕ ኣመት ሂቡ’ዩ።
ኢሳያስ ዞባ ቀርኒ ኣፍሪቃ ንሱን ዓሰብቱን ብዝመሃዝዎ ናብ ዓውደ ኲናት ክቕየር ምዃኑ፡ መንግስቲ ኢትዮጵያ ኣብ ዳግማይ ክትስኣሉ ዘይኽእል ውድቀት ከም ዝበጽሐ፡ መንግስቲ ሱዳን ኣንጻሩ ዝገብሮ ዘሎ ንጥፈታት ማለት ምዕጻው ዶብን ምቁጽጻር ካብ ሱዳን ናብ ኤርትራ ዝኣቱ ዝነበረ ሸቐጣትን ብሓይልና ክንፈትሖ ኢና ዓይነት ብዙሕ ክብደት ከምዘይህቦ፡ ሕጋዊ ኣፈኛ መንግስቲ ግብጺ ኣብ ዞባ ቀርኒ ኣፍሪቃ ክሳብ ዝመስል፡ ቱርኪ እንታይ ክትገብር ናብ’ዚ ዞባ ትመጽእ ኣላ ክብል ሃለውለው ምባሉ፡ ዞባዊ ኲናት ክውላዕ፡ ህይወት ውጹዓት ኤርትራን ጸጋታት ኤርትራ ክህሞኽ፡ ስለዚ ከኣ እንግድዓ ዝደኸመ ህዝቢ ቀጻልነት ስልጣኑ ኣውሒሱ ኣስተርህዩ ክነብር ተስፋ ገይሩ ክሰርሕ ምጽንሑ ሓባሪ’ዩ። ኮይኑ ግን ኢሳያስን ጉጅለኡን ዕሱባት ተለኣእኽቲ ደኣምበር፡ ካበይ ናበይ ተንተንቲ ጭቡጥ ፖለቲካዊ ኩነታትን ሓንጸጽቲ ናይ ኲናት ፖሊስን ስለዘይኮኑ፡ እነሆ ኣየድምዑ ኣየስምዑ ኮይኖም ከውሊ ኣብዘይብሉ ሜዳ ወጊሕዎም። ኣብ መንጎ ሱዳንን ግብጽን ከምኡ’ውን ኣብ መንጎ ኢትዮጵያን ግብጽን ክውላዕ ዝተጸበይዎ ኣብራሲ ኲናት፡ ናይ ሰለስቲአን ሃገራት መራሕቲ፡ ኣብ’ቲ ካብ 15 ጥሪ 2018 ጀሚሩ ክካየድ ዝቐነየ መበል 32 ስሩዕ ኣኼባ ሚኒስተራት ጉዳያት ወጻእን ብ28-29 ጥሪ 2018 ዝተቓነዐ መራሕትን ወከልትን 55 ሃገራት ዝሳተፍዎ መበል 30 ስሩዕ ኣኼባ እቲ ሕብረትን ኣብ ኣዲስ ኣበባ ኢትዮጵያ ተራኺቦም ብዘካየድዎ ሓላፍነታዊ ዘተ ተጸፊዑ።
ኢሳያስን ጉጅለኡን ኣብ ልዕሊ ሃገራት ሱዳንን ኢትዮጵያን ኲናት ክውልዕ’ሞ ኣባ ጎይላ ኮይኖም ከገልግሉ ቦታ ክህቦም ዝተጸበይዎ መንግስቲ ዓብደል ፋታሕ ኣልሲሲ፡ ምስ ሱዳን እንታይ መባህልቲ፡ ዘለና ናይ ዶብ ጸገም ብኲናት ዘይኮነ ብሰላማዊ ዘተ ክንፈትሖ ኢና። ንጽልኢ ዝዕድም ንጥፈታት ኩሉ ደው ከነብሎ ኢና። ብተመሳሳሊ ብምኽንያት ዲጋ ኣባይ ምስ ኢትዮጵያ ኣብ ኲናት ዘእቱ ዕላማ የብልናን። ኢትዮጵያ ከም’ዚ ዝበለ ገዚፍን ታሪኻውን ዲጋ ምስራሕ ዝኾነ ቅሬታ ከምዘይብሉ፡ እቲ ብገለ ግብጻውያን ዝበሃል ኣሉታዊ ስምዒታት ንምእራምን ንምግራሕን ድማ ምስ ህዝቢ ግብጺ በብደረጃኡ ወግዓዊ መድረኻት ብምኽፋት ጸገም ከምዘይብሉ ንምልዛብን ንምርዳእን መደብ ከምዘለዎ ፕረሲደንት ግብጺ ዓብደል ፋታሕ ኣል ሲሲ ሓቢሩ።
መስርሕ ህንጸት እቲ ዲጋ ከይተዓናቐፈ ሚኒስተራት ጉዳያት ወጻኢ፡ ሚኒስተራት ማይን ካልኦት ዝምልከቶም ኣካላትን ናይ ሰለስቲአን ሃገራት ኣብ ዘዝሓጸር ግዜ እናተራኸቡ ክግምግሙን ጸብጻብ ናብ መራሕቶም ከቕርቡን፡ እቶም መራሕቲ ሃገራት ከኣ ኣብ ዓመት ሓደ ግዜ እናተራኸቡ ኣብ ኩነታት እቲ ዲጋ፡ ካልኦት ሓባራዊ ረብሓታት ኣብ ዘረጋግጹ ከም ንግዲ፡ ወፍርን ጸጥታን ተጀሚሩ ንዘሎ ስምምዓት እናተኸታተሉ ዝምድናኦም ናብ ዝለዓለ ደረጃ ከበርኹ ተሰማሚዖም ኣለው። እዚ ሓላፍነታዊ ዘተን ዝተበጽሐ ስምምዓትን ኣብ ዞባ ቀርኒ ኣፍሪቃ ከንጸላሉ ንዝጸንሐ ናይ ኲናት ደመና ዘብንን’ዩ። ተስፋ ሰላም ንዞባና፡ ፖለቲካዊ ጽፍዒት ድማ ንዕሱብ ንጉጅለ ህግደፍ ኣፈኛ ጎይተቱ ኢሳያስ ኣፈወርቅን’ዩ።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 02-02-2018


text:
ቀዳማይ ሚንስትር ሃይለማሪያም ደሳለኛ ካብ ስልጣን ንምውራድ ዘቕረብዎ ሕቶ ብሃንደበት ዝመፀ ኣይኮነን ኢሎም ሚንስትር ጉዳያት ኮሚኒኬሽን መንግስቲ ኢትዮጵያ።ኣቦ መንበር ሓርበኛታት ግንቦት ሸውዓተ ግን ብሕገ መንግስቲ ዝተውሃቦ ስልጣን ይፍፅሙ ስለዘይነበሩ ብባዕሉ ዓብዪ ናይ ለውጢ ምልክት እዩ ክብሃል ኣይክኣለን ኢሎም።ኣቦ መንበር ሰማያዊ ፓርቲ ብወገኖም ህዝቢ ወናኒ ስልጣኑ ዝኾነሉ ኩነታት ክፍጠር ኣለዎ ኢሎም።
ቀዳማይ ሚንስትር ሃይለማሪያም ደሳለኝ ካብ ስልጣን ንምውራድ ሕቶ ምቕራቦም ሕዚ ስራሕ ጠጠው ኣቢሎም ኣለው ማለት ኣይኮኑን፤ቤት ምኽሪ ኢህወዴግ ወሲኑ ናብ ፓርላማ ከይዱ ክሳብ ዝፀድቕ ኣብ ስርሖም ክቕፅሉ እዮም ኢሎም ዶ/ር ነገሪ ሌንጮ።
ብደረጃ ኢህወዴግን ሕድ ሕድ ኣባል ፖለቲካዊ ውድባትን ውሽጦም ዝፈተሽሉ ኣኼባ ብምክያድ ኣብታ ሃገር ንሓዋሩ ዝሓሸ ኩነታት ንምፍጣር ብዘቐመጦ ኣንፈት እምበር ብሃንደበት ዝመፀ ኣይኮነን ኢሎም ኣለው።
ብሃንደበት ዝመፀ እንተድኣ ዘይኮይኑ ተደፊኦም ማለት ድዩ ዝብል ዶ/ር ነገሪ ተሓቲቶም።
“ኣይኮነን ከምኡ ማለት ከይኮነስ እቲ ዝርዝር ንሶም ይኹኑ ኢህወዴግ ዘድሊ ዝርዝር ኣብ እዋኑ ዝህብሉ ከምዘሎ ኮይኑ መልዐሊኡ ካብ ባዕሎም እዩ።ኣብታ ሃገር ዘሎ ኩነታት እንተሪኢና ሓሳልፍነት ዝስምዖ፣ተሓታትነት ዝስምዖ፣መራሒ ክገብሮ ዝኽእል እዮም ገይሮም ዘለው እምበር ተደፊኦም ኣይኮኑን። “
ኣብቶም ዝሓለፉ ክልተ ዓመታት ህይወት ሰባት እናጠፍአ፣ንብረት እናዓነወ፣ዜጋታት ይመዛበሉ ከምዝነበሩ ብምግላፅ፣እዚኦም ክኣ ብሰንኪ ፀገም መሪሕነት እቲ ውድብ ብምዃኑ ሓላፍነት ስለዝወሰደ ዓበይቲ ስጉምትታት እናወሰደ ፀኒሑ፤ነዚ ዝርኢ መራሒ ካሊእ ፀቕጢ ኣለዎ ክብሃል ግቡእ እውን ኣይኮነን ኢሎም።
ኣብ ናይ ኢትዮጵያ ታሪኽ ፈላማይ ብዝብሃል ስልጣኖም ብድልየቶም ንምውራድ ምሕታቶም ታሪኻዊ እዩ ኢሎምዎ ኣለው።ካብ ስልጣን ምውራድ ንኣባላት ካብኔ ከምዘይምልከት እውን ገሊፆም ኣለው።
ብዛዕባ ሕቶ ካብ ስልጣን ምውራድ ቀዳማይ ሚንስትር ሃይለማሪያም ዝተሓተቱ ኣቦ ወንበር ሓረበኛታት ሸውዓተ ግንቦት ዶ/ር ብርሃኑ ነጋ ንዕኦም ዝሃቦም ትርጉም ከምዚ ክብሉ ይገልፁ።
“ብዝኾነ ይኹን ሕግታትን መሓውራት መንግስትን ግልፂ ብዝኾነ ኣገባብ ኣብ ዝስርሓላ ቀዳማይ ሚንስትር ሓንቲ ሃገር ብድልየተይ ካብ ስልጣነይ ወሪደ ኣለኹ እንተይሉ ዓብዪ ዜና እዩ።እቲ ፀገም ኣብ ሃገርና ቀዳማይ ሚንስትር ብሕግን ኣብ ሕገ መንግስቲ ዝተውሃቦ መሰልን ስልጣንን ዘይብሎም ስለዝነበሩ ናቶም ካብ ስልጣን ምውራድ ብባዕሉ ዓብዪ ናይ ለውጢ ምልክት እዩ ክብሃል ኣይክኣለን።”
ምኽንያቱ ድማ ብድሕሪት ኮይኖም ነቲ ናቶም ስራሕቲ ዝሰርሑ ካልኦት ሓይልታት ነይሮም ኢሎም።
ኣቦ ወንበር ሰማያዊ ፓርቲ ኣቶ የሺዋስ ኣሰፋ ብወገኖም ህዝቢ ብዝገበሮ ፀቕጢ ዝተኣስሩ ምፍትሖም ካብ ሓላፍነት ምልቃቕ ምጅማርን ኣወንታዊ ኮይኑ ዓቕሚ ዘይብሎም ሰባት ሕዚ እውን ክልቁ፣ናይ ዴሞክራሲ መሰረታት ክጅመር፤ናይ ኢትዮጵያ ህዝቢ ወናኒ ስልጣኑ ክኸውን ምግባር እዩ ኢሎም።
ምሉእ ትሕዝቶ ኣብዚ ምስማዕ ይክኣል ።


text:
ርእሰ-ዓንቀጽ ሰዲህኤ
ኤርትራውያን ሃገሮም ራሕሪሑም፡ ውሕስነት ብዘየብሉ መንገዲ ናብ ስደት ብጃምላ ምውሓዝ ካብ ዝጅምሩ ሓያሎ ዓመታት ኮይኑ። እዚ ክንብል እንከለና ብዛዕባቲ ድሕሪ ናጻነት ኤርትራ እሞ ድማ ብብዝሒ ዝዝውተር ዘሎ ዘይተጸበናዮ ስደት ንዛረብ ኣለና እምበር፡ ስደት ኣብ ኤርትራስ ነዊሕ ዕድመን ታሪኽን ዘለዎ ምዃኑ ብምዝንጋዕ ኣይኮነን። ስደት ኤርትራውያን ኣብዚ እዋንዚ ንዓና ጥራይ ዘይኮነ ንመላእ ዓለም ኣጨኒቖም ካብ ዘለዉ ተርእዮታት ሓደ እዩ። ስደት ክልዓል እንከሎ ሓቢሮም ክለዓሉ ናይ ግድን ካብ ዝኾኑ ዛዕባታት ሓደ “ጠንቂ ናይቲ ስደት እንታይ’ዩ” ዝብል እዩ።
ናይዚ ስደት ጠንቂ ብዝምልከት ንህግደፍ ወሲኽካ ዝተፈላለዩ ወገናት ነናቶም ምኽንያት እዮም ዘቕርቡ። ህግደፍ ቀንዲ ምኽንያቱ ካብ ተሓታትነት ንምህዳም ክኸውን እንከሎ፡ ነቶም ዝስደዱ ዜጋታትና ክትደግሞ ብዘሰክፍ ቃላት ክገልጾም ጸኒሑ። ንኣብነት “ናይ ሕብረተሰብ ሓተላ” ዝብል ዘስገድግድ ቅጽል ይልጥፈሎም። እዞም ኤርትራውያን ዑቕባ ዝሓትወን ሃገራት እውን እንተኾና ነቲ ጠንቂ ንሕቶኦም ምንጻግ ብዝጥዕመን ኣገባብ ክገልጸኦ እየን ዝህቅና። ብመንጽር እዚ ነቲ ኣብ ኤርትራ ዘሎ ሓቀኛ ክትስደድ ዘገድድ፡ ሰብኣውን ደሞክራሲያውን ግህሰታት ጓስየን፡ “ዝሓሸ መነባብሮ ንምርካብ” ብዝብል ዝገልጸኦ ሃገራት እንዳበዘሓ ይኸዳ ምህላወን ንዕዘቦ ዘለና እዩ። ብእምንቶና ግና ዝተማህዘ ምኽንያት እንተተማህዘ ከምቲ “እንተዘይትደፍኣኒ መን መጽደፈኒ” ዝበሃል ደድሕሪ ዝኾነ ምኽንያት ንሕስያ ዘየብሉ ወጽዓ ጉጅለ ህግደፍ ኣሎ።
“ስደት ግዝያዊ ሩፍታ’ምበር መሰረታዊ መዋጸኦ ኣይኮነን” ዝብል መደምደምታ ንኹልና ዘረዳደኣና እዩ። እዚ ማለት ከኣ እቲ ጠንቂ ስደት ዝኾነ ሓይሊ ክሳብ ዘሎ፡ እቲ ኣርዑት ኣብ ዝኸዱ እንተኸዱ ካብቶም ስደት ዝመረጹ’ውን ኣይወርድን እዩ። ብመሰረቱ ሓደ ሰብ ንነብሱ ጥራይ ኣይኮነን ዝነብር። ናይቶም ብህግደፍ ጀሆ ተታሒዞም ዘለዉ፡ ቤተሰቡ፡ ሃገሩን ህዝቡን ሓላፍነት ኣለዎ። እዚኣቶም ኣብ መጋርያ ወጽዓ እንዳሃለዉ፡ ኣብ ዓዲ ስደት ክቐሰን ከቶ ዘይግብራዊ እዩ። ኣብቲ ዝተሰዶ ተዘይሰሊጥዎ ከኣ እቲ ጾር ዝያዳ ይኸብድ። ብመንጽር እዚ እቲ መሰረታዊ ፍታሕ ምስዳድ ዘይኮነ ንጠንቂ ስደት ምውጋድ እዩ ዝብል መደምደምታ ኩሉ ሳዕ ሓቂ እዩ።
ጉጅለ ህግደፍ ዓቕሙ ተዘይደሪትዎ፡ ንሃልሃልታ ወጽዓኡ ናብ ኩሉ ኤርትራዊ ዘለዎ ክልሕሞ ድሕር ኣይብልን እዩ። ንኤርትራውያን ደድሕሪኦም እንዳሰዓበ ክስልይሉ፡ ካብ ዝሰርሕዎ ገንዘብ ክኸፍልዎ፡ ንፕሮፖጋንዳ ኣብ ዝውድቦ መድረኻት ተሳቲፎም ከዳምቕሉ ይጽወዖም ጥራይ ዘይኮነ የገድዶም። ኣብዚ እዋንዚ ድሌት እቲ ጉጅለን ኣብ ባይታ ዘሎ ውጽኢትን በበይኑ ምዃኑ ጉጅለ ህግደፍ ይሰዓር ከምዘሎ ዘመላኽት’ኳ እንተኾነ ጌና ትልኽ ካብ ምባል ኣይዓረፈን። እዚ ጉጅለ ካብቲ ከምስል ኣብ ኣደባባያት ዝቃወሞ ጉዕዞ ናብ ስደት ከይተረፈ ዝዝርገሖ ናይ መኽሰብ መርበባት ኣለዎ። ብዙሓት ካብ ስቪላውን ወተሃደራውን ሓለፍቱ ኣብ ሰባት ናብ ስደት እንዳፋነኻ ናይ ምኽሳብ ቀላይ ጥሒሎም ምህላዎም ከኣ ናይዚ መግለጺ እዩ።
እዚ ጉጅለ ደድሕሪ ኤርትራውያን ስደተኛታት እንዳሰዓበ ዘውርዶ በደል መምስ ኩነታት ናይተን እዞም ኤርትራውያን ዝተዓቑቡለን ሃገራት ይፈላለ እዩ። ድሌቱ ግና ኣብ ኩሉ ከባቢ ኩሉ ግዜ ተመሳሳሊ እዩ። ዘይረዊ ዓመጽ። ንኣበነት ኣብ ከም ደቡብ ሱዳን ዝኣመሰላ ሃገራት ነቲ ምዝማት ገንዘብ ብሰበብ 2%ን ካልእ ምኽንያታትን ሓሊፍዎ ክሳብ ኣብ ዓደማቱ ንብረት መዝጊብካ ናይ ምሓዝ ደረጃ ከም ዝበጸሐ ሓበሬታታት ኣሎ። ድሕሪ’ዚ ዝመጽእ እቲ ዝተመዝገበ ንብረት ኣምጽእዎ ምባል ከም ዝኸውን ከኣ ካብ ተመኩሮኡ ምርዳእ ዝከኣል እዩ። ኣብ ሰሜን ሱዳን ኤርትራውያን ካብ ገዛውቶም እንዳዓፈነ ናብ ኣስመራ ምውሳድ እውን ካብዚ ፈሊኻ ዝረአ ኣይክኮነን።
ኣብዚ እዋንዚ እዚ ኣቐዲሙ ዝተጠቕሰ ርኹስ ተግባራት ጉጅለ ህግደፍ ዘይርደኦ ኤርትራዊ የለን። እንተኾነ ገለ ወገናት ከምቲ ዝርድእዎ ናይ ዘይምዃን ጸገም ኣለዎም። “ኣብ ዓዲ ካብ ዝፍጠር ቤተሰባዊ ጉዳይ ከይንፍለ” ዝብል እቲ ቀንዲ ኤርትራውያን ርእዮም ከምዘይረኣዩ ኮይኖም ኣብ ልዕሊ ህግደፍ ዘይጭክንሉ ምኽንያት እዩ። ካብዚ ሓሊፉ፡ ኣብ መንጎ ህግደፍ ከም ስርዓትን ኤርትራ ከም ሃገርን ዘሎ ፍልልይ ምርኣይ ስኢኖም፡ ንጉጅለ ህደፍ ምስዚ ኩሉ ኣበሩ ክድግፉ ከለዉ ንኤርትራ ከም ሃገር ዘኽብሩን ዘገልግሉን ዘለዉ ኮይኑ ዝስመዖም ውሱናት ኤርትራውያን ከም ዘለዉ ዝዝንጋዕ ኣይኮነን።
ዜርና ዜርና ናብ መፍትሒ ኢና ንመጽእ። ዓዲ ገዲፍካ ምስዳድ፡ ዋላ’ውን ኣብቲ ዝኸድካዮ ተጠዓመካ፡ ጌና እቲ ዕዳ ኣብ ዝባንካ ምህላዉ ምስትብሃል የድሊ። ኣብ ዓዲ ኮነ ኣብ ወጻኢ ክትቀስንን ኣብ ዝመሰየካ ክትሓድርን ነቲ ጠንቂ ስደት ምውጋድ መተካእታ ከም ዘየብሉ ምፍላጥ ዘይስገር’ዩ። እዚ ሓላፍነት ዋላ’ኳ ርኢና ከም ዘይረኣና ክንሰግሮ ተፈተና፡ ንሱ እቲ ወጽዓ ግና ደድሕሬና ስዒቡ ዝድህከና እምበር ዘናሕስየልና ከምዘይኮነ ምርዳእ ናይ ግድን እዩ። ኣብ ክንዲ ኣትኪልና ምውግኡ፡ ካብቲ ጸገም ንርሕቕ ዘለና መሲሉና ብማዕዶ ምዕዛብ ግና መፍትሒ ከምዘይኮነ ንርእዮ ኣለና። እቲ ክንጥንቀቐሉ ዝግበኣና ካልእ መዘዝ ከኣ እቲ ጉጅለ ኣብ ሕድሕድና ከፋፊሉ ከናቑተና ናይ ዝፍትኖ ግዳይ ከይንኸውን እዩ።


text:
በስመ አብ ወወልድ ወመንፈስ ቅዱስ አሐዱ አምላክ!
ስግደት ንወላዲተ አምላክ
ንእግዚአብሔር ንሰግዶ ስግደት ናይ ኣምልኮ ስግደት’ዩ። ንወላዲት ኣምላኽ ንሰግዶ ስግደት ከኣ ናይ ጸጋ ስግደት ይበሃል። ኣዴና ካብ እግዚአብሔር ብዝተዋህባ ጸጋ ኣደ ኣምላኽ ትበሃል። ብኽብራ’ውን ካብ ፈጣሪ ንታሕቲ ካብ ፍጡራን ንላዕሊ እያ። ብጸጋ’ውን ንዅሎም ፍጡራን ካብ ዝተዋህበ ጸጋ ንላዕሊ ጸጋ ዝተዋህባ ብምዃና ናይ ጸጋ ስግደት ንሰግደላ። ኣቐዲሙ ብኢሳይያስ . . .
“ንሳቶም ድማ ነወዳትኪ ሓቒፎም ከምጽኡልኪ ነዋልድኪ’ውን ኪሕንግርወን እዮም። ነገሥታት ከኣ መዕበይትኺ ንግሥታቶም ድማ መጕዚታትኪ ኪኾኑ፡ ብገጾም ድማ ኣብ ምድሪ ተደፊኦም ተጐጓ እግርኺ’ውን ኪልሕሱ’ዮም” ተባሂሉላ’ዩ። (ኢሳ. 49፡22)
እዚ ነቢየ እግዚአብሔር ደጊሙ “ኣነ’ውን ንሥፍራ መርገጽ እግረይ ከኽብሮ እየ፡ ደቂ ጠቓዕትኺ እናደነኑ ናባኺ ኪመጽ፡ እቶም ዝነዕቑኺ ኵሎም ድማ ናብ ትሕቲ ኣእጋርኪ ፍግም ኪብሉ እዮም እሞ ከተማ እግዚአብሔር ጽዮን ናይ እስራኤል ቅዱስ ኢሎም ኪሰምዩኺ’ዮም” ኢሉ’ዩ። (ኢሳ. 60፡13)
መጥምቀ መለኮት ቅዱስ ዮሓንስ ገና ኣብ ማኅፀን ኣደኡ ከሎ ብመንፈስ ቅዱስ ዝተመልአ ሰለዝነበረ ድምፂ ሰላምታ ድንግል ማርያም ንኤልሳቤጥ ኣብ ዝተሰምዓሉ እዋን ናይ ጸጋ ስግደት ንድንግል ማርያም፡ ናይ ኣምልኮ ስግደት ኣብ ማኅፀና ንዘሎ ጐይታ ኢየሱስ ክርስቶስ ሰጊዱ’ዩ። ነዚ ዝገበረ መንፈስ ቅዱስ’ዩ።
ሎሚ’ውን መንፈሰ እግዚአብሔር ዘይተፈለዮ ኵሉ ንኽብሪ ኣዴና ቅድስት ድንግል ማርያም ይንብርከኽ፡ ይሰግደላ’ውን እዩ።
ቅድመ ሥዕልኪ እሰግድ ወለሥዕለ ወልድኪ እገኒ፣
ማርያም ድንግል ማርያም እመ አዶኒ፣
ማዕበለ ጌጋይ ጽኑዕ ሶበ ለአስጥሞ በጽሐኒ፣
ሐመርየኒ ማዕዶትየኒ ሃይማኖትየኒ፣
ዘእንበሌኪ ማርያም አልብየ ምንትኒ።
ወስብሐት ለእግዚአብሔር!


text:
በስመ አብ ወወልድ ወመንፈስ ቅዱስ አሐዱ አምላክ!
ታሪኽ ሰማዕት ቅድስት ድምያና ምስ ኣርብዓ ሰማዕታት ደናግል ሰኣብታ።
ሣልሳይ ክፍለ ዘመን ኣብ ምፍጻሙ ሓደ ማርቆስ ዝበሃል ሕያዋይ ክርስቲያን ኣብ ሰሜናዊ ክፋል ግብጺ ናይ ዝርከባ ክልተ ኣውራጃታት ኣማሓዳሪ ነበረ። ንሱ ሓንትን እንኮን ዝኾነት፡ ድምያና እትበሃል፡ ምልክዕትን ምጭውትን ጓል ነበረቶ።
ብዓልቲ ቤት ማርቆስ፡ ድምያና ጓሉ ገና ሕፃን እንከላ ስለዝሞተት፡ ጓል ሠለስተ ዓመት ምስ ኮነት ናብ ቤተ ክርስቲያን ወሲዱ፡ ናይ’ቲ ኣውራጃ ንዝነበረ ጳጳስ እግዚአብሔር ክባርኻን ኣብ ዕቍባኡ ክሕልዋን ምጽዋት ሃባ። እቶም ኣቦ ድማ ከይጽምዋ ብምባል ኣብቲ ከባቢ ዝነበራ ኣርብዓ ሕፃናት ደናግል ኣምጺኦም ብሓንሳብ ክምህርወን ጀመሩ። በዚ ድማ ካብ ሕፃንነታ ኣትሒዛ ኣብ ናይ ብሕታ ክፍሊ ምጽላይን ቅዱሳት መጻሕፍቲ ምንባብን ትፈቱ ነበረት።
ቅድስት ድምያና ጓል 12 ዓመት ምስ ኮነት፡ ኣቦኣ ንሓደ ወዲ ንጉሥ ከመርዕዋ’ኳ እንተደለየ፡ ንሳ ግና መርዓት-ክርስቶስ ንምዃን ብድንግልና ክትነብር ከም እትደሊ ነገረቶ። ንሳ እንኮ ጓሉ ስለዝኾነት ምስኡ ኣብ ቤቱ ክትነብር ተማህጸና። ንሳ ግና ካብ ዓለምን ፈተናኣን ርሒቓ፡ ምስ ኣኅዋታ ደናግል ክትነብረሉ እትኽእል ሥፍራ ንክሠርሓላ ስለዝለመነቶ፡ ሰፊሕ ቀጽሪ ዘለዎ ብዓል ሠለስተ ደርቢ ርሻን ምስ ጀርዲኑ ሠርሓላ’ሞ፡ እመምኔት ብምዃን ኣብኡ ሕይወት ምንኵስና ጀመረት። ዝያዳ ዅላን ኣኅዋታ ኣብ ናይ ብሕታ ክፍሊ ተዓጽያ ብጾምን ጸሎትን ተወሲና ትነብር ነበረት።
ኣረማዊ ንጉሥ ድዮቅልጥያኖስ ንጣዖታቱ ኣጵሎንን ኣርጤምስን ምምላኽ ንዝኣበዩ ሕዝበ ክርስቲያን ምእሳርን ምቕታልን ኣብ ዝጀመረሉ እዋን፡ ኣቦኣ ማርቆስ ኣብ ቅድሚ ጣዖታት ክንብርከኽን ዕጣን ኽዓጥንን ስለዝተሓተተ መጀመርታ ኣበየ። እንተኾነ ግና፡ እንተ ዘይኣመንካ ንጓልካ ምስተን ምስኣ ዘለዋ 40 ደናግል ክንስይፉ ኢና ምስ በልዎ፡ ምእንቲ ጓሉ ክብል ንጣዖታቶም ክዓጥን ፍቓደኛ ኾነ። ነዚ ዘሕዝን ዜና ዝሰምዐት ጓሉ ሰማዕት ቅድስት ድምያና ኣዝያ ሓዘነት። ቀልጢፋ ካብ ገዳማ ብምውጻእ ናብ ኣቦኣ ከደት’ሞ “እንታይ እየ ብዛዕባኻ ዝሰማዕኩ፧ ንፈጣሪኻ እግዚአብሔር ምኽሓድካን ንብኢድ ንዝተሠርሑ ጣዖታት ምምላኽካን ካብ ምስማዕ፡ ሞትካ ምስማዕ ምሓሸኒ ነይሩ! ከመይ ኢልካ ነቲ ብኢድ ዝተሠርሐ ሥፍራ ሰይጣን ዝኾነ ጣዖት ሰገድካ፧ ኣቦየ ኵሉ’ቲ ዝገበርካዮ ዘሕንኽን ዘሕፍርን እዩ። እንተደኣ በዚ ዘለኻዮ ክሕደ ጸኒዕካ፡ ንጣዖታት ብምኽሓድ ናብ ኣምላኽካ እንተ ዘይተመሊስካ ኣቦይ ኣይኮንካን። ኣነ’ውን ጓልካ ኣይኮንኩን። ኦ ኣቦይ ካብ ኣረሚ ኴንካ ኣብ ሲኦል ምስ ሰይጣን ንዘለዓለም ምሟት፡ ብስም ክርስቶስ ብሰማዕትነት ሓሊፍካ ንዘለዓለም ኣብ መንግሥተ ሰማያት ምስ ክርስቶስ ምንባር እዩ ዝሕሸካ።” ኢላ ናብ ገዳማ ተመልሰት፡፡
ኣቦኣ ማርቆስ ብቃላታ ልቡ ተተንከፈ። ኣምሪሩ ብንስሓ እናበኸየ ድማ “ኣነ ኃጢኣተኛ እየ፡ ኣነ ኣብዞም ሥርሃት ሰብ ዝኾኑ ጣዖታት ምውካለይን ኣብ ሥፍራ ሰይጣን ምስጋደይን ኣዝየ ተጋገኹ። ኦ ምስጉን ዝኾንካ እግዚአብሔር፡ ነዚ ከስተውዕልን ካብ መዓሙቝ ኃጢኣት ነዛ ሰዓት፡ እዚኣ ዝቀደስካለይ ኣመስግነካ። ኣብዛ ሰዓት እዚኣ ኣነ ሰማያዊ ተስፋ ኣሎኒ። ኣነ ብስም ጐይታየይን ኣምላኸይን ኢየሱስ ክርስቶስ ክመውት እየ ምስኡ ክኸውን እየ ንዘለዓለም ምስኡ ክነብር እየ!” በለ። ብድኅሪ’ዚ ብቐጥታ ናብ ኣንፆኪያ ብምኻድ፡ ንከሕዲ ድዮቅልጥያኖስ “ፈጣሪ ሰማያትን ምድርን ብዝኾነ እግዚአብሔር ምምላኽ ገዲፍካስ ከመይ ኢልካ ንጸማማትን ዓባሳትን ሥፍራ ኣጋንንቲ ንዝኾኑ ብእምኒን ዕንፀይትን ዝተሠርሑ ጣዖታት ተምልኽ፧ ስም ኢየሱስ ሠናይ ዝኾነ ስም እዩ ሕያው ዝኾነ ስም ጐይታ ኢየሱስ ዝተመስገነ ይኹን።” በሎ። ኣቦኣ ማርቆስ ገጹ ብትእምርተ መስቀል ድኅሪ ምምዕታብ፡ ኣብ ቕድሚ ኵሉ ሕዝቢ ብዓውታ “ ኣነ ብአብ ብወልድ ብመንፈስ ቅዱስ ሓደ ኣምላኽ እኣምን” በለ። ንጉሥ ድዮቅልጥያኖስ “ኣነ ዕርክነትና ኽሕሉ ብዙኅ ተጋደልኩ፡ ንስኻ ግና ኣብ ቕድሚ ኵሉ ሕዝበይ ኣዋረድካኒ፡ ኵሉ ሕዝቢ ከም ጸላእየይ ጸልኣካ፡ ከምቲ ሕማቕ ጌርካ ዘዋረድካኒ ከዋርደካ እየ!” ኢሉ ብምፍርራሕ፡ ቐልጢፉ ክጠዓስን ተመሊሱ ኣብ ቅድሚ ጣዖታት ክምብርከኽን ዳግማይ ዕድል ሃቦ። ኣቦኣ ማርቆስ ግና “ኣብ ሰማይን ምድርን ብጀካ ሓደ ኢየሱስ ክርስቶስ ካልእ ኣምላኽ የልቦን። ብስሙ’ውን ክመውት እየ!” ብምባል ኣበየ። ንጉሥ ድዮቅልጥያኖስ ንማርቆስ ክስይፍዎ ኣዘዘ’ሞ ኣብ ኣንፆኪያ ኣብ መጀመርታ 4ይ ክፍለ ዘመን ሰማዕትነት ተቐበለ። ሰማዕትነት ዝተቐበለሉ ዕለት ድማ 5 ሰነ ኣብ ቅድስት ቤተ ክርስቲያን ንዘለዓለም ተዘኪሩ ይነብር።
ንጉሥ ድዮቅልጥያኖስ ማርቆስ ዓርኩ ንጣዖታት ክኽሕድን ናብ ኣምልኾ ኢየሱስ ክርስቶስ ክምለስን ቀንዲ ምኽንያት ዝኾነት፡ ጓሉ ሰማዕት ቅድስት ድምያና ምዃና ምስፈለጠ፡ ንሓደ ካብ መኳንንቱ “ክብርን ሃብትን ብምሃብ ንጣዖታትና ከተምልኽን ዕጣን ክትዓጥንን ኣእምና፡ እንተ ኣበየትካ ግና ኣጋፍዓያ፡ ንዅሎም ክርስቲያን ኣብነት መታን ክትከውን፡ ንኣኣን ምስኣ ንዘለዋ ኣርብዓ ደናግልን ሰይፈን።” ብምባል ናብ ሰማዕት ቅድስት ድምያናን ኣርባዓ ሰማዕታት ደናግል ሰዓብታ ዝነበራኦ ገዳም፡ ሚዒቲ ሠራዊቱ ኣሰንዩ ሰደዶ።
ሰማዕት ቅድስት ድምያና እቲ መኮንን ምስ ሠራዊቱ ኣብ ጥቓ ገዳማ ምስ ረኣየት፡ ናብ እግዚአብሔር ክሳዕ መወዳእታ ሕይወታ ጽንዓት ሃይማኖት ክህባ ድኅሪ ምልማን፡ ነተን ኣርብዓ ደናግል “ምእንቲ ክርስቶስ ክትሞታ ፍቓደኛታት እንተኴንክን፡ ኣብዚ ምስይ ጽንሓ። እንተ ዘይክኢልክን ግና ካብ ሕጂ ብኣጋኡ ህደማ።” በለተን። እንተን ኣርብዓ ደናግል ግና ብፍቕሪ ክርስቶስ ስለዝተማረኻ እናበኸያ “ንሕና ንዓለም ንዒቕና ኣብዚ ገዳም እዚ ክንነብር፡ ቀንዲ ምኽንያት ዝኾንክና ንስኺ ኢኺ፡ ስለዚ ካብ’ዚ ናብ እንከዶ የብልናን። ምሳኺ ብስም ክርስቶስ ክንመውት ድልዋት ኢና!” በላኣ።
ብድኅሪ’ዚ እቲ መኮንን ናብቲ ገዳም ኣትዩ፡ “ኣነ ብንጉሥ ድዮቅልጥያኖስ ዝተለኣኽኩ እየ፡ ብቓላቱ ንኣማልኽቱ ከተምልኺ እእዝዘኪ ኣሎኹ። ነዚ እንተ ፈጺምኪ ድማ ዝደለኽዮ ክህበኪ እየ።” ብምባል መልእኽቲ ንጉሥ ድዮቅልጥያኖስ ነገራ። ሰማዕት ቅድስት ድምያና ድማ፡ ብትብዓት “ብጀካ እቲ ሓቀኛ ሓደ ኣምላኽ፡ ኣብ ወልድ ወምፈስ ቅዱስ፡ ዓለም ዝፈጠረ፡ መጀመርታን መወዳእታን ዘይብሉ፡ ኵሉ ዝፈልጥን ኣብ ኵሉ ዝርከብን ንዅሉ ብሓቂ ዝፈርድ ካልእ ኣምላኽ የልቦን። እንተ ኣነ’ሞ ጐይታየይን መድኃኒየይን ኣምላኸይን ዝኾነ ኢየሱስ ክርስቶስ ሠናይ ዝኾነ ኣቦኡን መንፈስ ቅዱስን፡ ንቅድስቲ ሥላሴ እኣምን። ንእኡ እምስክር ፡ ኣብ ስሙ ጸኒዐ እመውት። ንዘለዓለም ምስኡ እነብር።” በለቶ። ብመልሲ ሰማዕት ቅድስት ድምያና ዝተቘጥዐ መኮንንን ንሠራዊቱ ብዝተፈላለዩ ኣዝዮም መረርቲን ኣሰቀቕትን ዝኾኑ ግፍዕታት ክሳቕይዋ ኣዘዘ፡ በዚ ድማ ብዙኃት ብኣምላከ ሰማዕት ድምያና ኣመኑን ኣኽሊለ ሰማዕትነት ተቐበሉ።
ድኅሪ ብዙኅ ስቓይን ግፍዕን ጐይታናን መድኃኒና ኢየሱስ ክርስቶስ ምስ ወላዲቱ ቅድስት ድንግል ማርያምን ቅዱሳን መላእኽትን ብኽብሪ ካብ ሰማያት ወሪዱ፡ እቲ ዘዳለወላ ኣኽሊላት ክብሪ ገሊጹ ኣጸናኒዑ ቃል ኪዳን ኣተወላ። ንኣኣ ከሳቕዩ ዝደኸሙ ዝበዝኁ ሠራዊት ነዚ ብምርኣዮም ኣብ ኣምላኽ ሰማዕት ቅድስት ድምያን ብምእማን ኵሉ እቲ ዝጽዕርዎ ዘለዉ ከንቱ ምዃኑ ነቲ መኮንን ነገርዎ። እቲ መኮንን በዚ ተቖጢዑ ንሰማዕት ቅድስት ድምያናን ነተን ኣርብዓ ሰማዕታት ደናግል ሰዓብታን ካልኦት ብኣምላኸ ሰማዕት ቅድስት ድምያና ዝኣመኑ ኣርባዕተ ሺህ ዝኣኽሉ ምእመናንን ክስየፉ ኣዘዘ። ብዕለት 13 ጥሪ ድማ ኣኽሊለ ሰማዕትነት ተቐበሉ። ሰማዕት ቅድስት ድምያና ሠለስተ ሰማያውያን ኣኽሊላት ማለት፡ ናይ ድንግልና፡ ናይ ትዕግሥትን ሰማዕትነትን ኣኽሊላት ተቐበለት።
ጸሎታን በረኸታን ናይ ሰማዕት ቅድስት ድምያናን ኣርቦኣ ሰማዕታት ደናግል ደቃን ምስ ኵልና ሕዝበ ክርስቲያን ይኹን!
ይትባረክ እግዚአብሔር አምላኸ አበዊነ ቅዱሳን!
ኣዳላዊ፡ ገዳም ደብረ ደናግል ሰማዕት ቅድስት ድምያና


text:
ዋና መምረፂ
ሓገዝቲ ሰነዳት
ሕትመታት
ቀጥታ ዝኾኑ ግብሪታት/ታክሲ
ዝኾነ ይኹን ውልቀ-ሰብ ወይ ትካል ካብ ዝረኸቦ ኣታዊ መሰረት ብምግባር ግብሪ/ታክሲ ዝትመነሉ ወይ ዝምደበሉ ኣገባብ ብቀጥታ ኣብ’ቲ ሰብ ዝዓርፍ ኮይኑ ኣብዚ ዝካተቱ ድማ
ሀ. ካብ ቑፃር ዝርከብ ኣታዊ ግብሪ፣
እዚ ግብሪ‘ዚ ሰባት ተቖፂሮም ካብ ዝረኽብዎ ኣታዊ ዝሕሰብ ግብሪ እዩ። ዝኾነ ሰብ ኣብ መንግስታዊ ኣብያተ ዕዮ ይኹን ኣብ ካልኦት ውልቀ ትካላት ብምቑፃር ወርሓዊ መሃያ ካብ ብር 150.00 ንላዕሊ ብጥረ ገንዘብ ይኹን ብዓይነት ዝኽፈሎ ግብሪ ይውሰነሉ።
ለ. ካብ ገዛ ክራይ ዝርከብ ኣታዊ
ብዝኾነ ይኹን መንገዲ ካብ ገዛ ምክራይ ዝርከብ እቶት ኣብ ኣዋጅ ቁፅሪ 286/94 ዓንቀፅ 15 ብዝተቐመጠ ሰደቓ መሰረት ግብሪ ይኽፈሎ። እቲ ገዛ ምስ ካልኦት ንብረታት (ኣቕሑ) ሓዊሱ ዝተኻረየ እንተኾይኑ እቲ ዝርከብ እቶት ብድምር ግብሪ ይሕሰበሉ።
- መካረይቲ ብሕጊ ሕጋዊ መሰል ሰብነት ዝተውሃቦም ትካላት እንተኾይኖም ግብሪ ካብ ዝኽፈሎ መጠን 30% ይኸፈሉ።
- መካረይቲ ውልቀ ሰባት እንተኾይኖም ድማ ስዒቡ ብዘሎ ስደቓ መሰረት ይውሰነሎም።
ሐ.ካብ ንግዲ ስራሕ ዝርከብ ኣታዊ ግብሪ ከምኡ ‘ውን፣
እዚ እቶት ‘ዚ ብመሰረት ኣዋጅ ቑፅሪ 286/94 ካብ ስራሕቲ ምንቅስቓስ ንግዲ ዝእከብ ግብሪ እዩ። ዝኾነ ይኹን ትካል ንግዲ ወይ ውልቀ ሰብ ኣብ ዓመት ካብ ዘንቀሳቕሶ ስራሕቲ ንግዲ ኣታዊ ብመሰረት ሰደቓ “ሐ” ግብሪ ክኽፈል ይግባእ።
ካብ ስራሕቲ ንግዲ ምንቅስቓስ ዝርከብ ኣታዊ ግብሪ ነፃ ዝኾኑ እንመን እዮም?
- ሓዱሽ ቴክኖሎጂ ንሓደ ዕላማ ዝስርሑ ስራሕቲ ኣሳልጦን ወፃኢ ብዝቕንስ መንገዲ ብዘኽእል ንክውዕል ንዘተኣታተው ዝወሃብ መበረታትዒ ወይ ብዝኾነ መንገዲ ዝበለፀ ተግባር ብምፍፃሙ ዝወሃብ ሽልማት፣
- ኣብ ኢትዮጵያ ብዘሎ ሕጊ፣ ወይ ብዓለም ለኸ ስምምዕነት መሰረት እቲ በዓል መዚ ግብሪ ንዘይምእካብ ፍቓድ እንትህብ፣
- ብስራሕቶም ኣጋጣሚ ዝርከብ እቶት እሞ ድማ ናይ ፌደራልን ክልልን መንግስታት ኣብያተ-ዕዮ ከምኡ ‘ውን ከከምኩነታቱ ናይ ከተማ ምምሕዳር ኣብያተ ዕዮ፣ናይ ኢትዮጵያ ብሄራዊ ባንክ እዮም።
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡
We have 26 guests and no members online